দৈনিক ৰাশিফলঃ ১৬ জুন, বৃহস্পতিবাৰ\nমেষ ৰাশি- আজি আপোনাৰ বাবে দিনটো কষ্টকৰ প্ৰমাণিত হ’ব। আজি আপুনি বাৰ্তালাপৰ সময়ত সাৱধান হওক। আজি আপুনি ধনৰ লেনদেনৰ পৰা আঁতৰি থাকক। ব্যবসায়ত মনোযোগ দিয়ক নহ’লে লোকচানৰ সন্মুখীন হ’ব পাৰে। পত্নীৰ পৰামৰ্শৰ প্ৰতি গুৰুত্ব দিয়ক। নিজ স্বাস্থ্যৰ যতন লওক। পিতৃৰ পৰা সহায় সহযোগিতা লাভ কৰিবলৈ সক্ষম হ’ব। শিক্ষাৰ্থীসকলে প্ৰতিযোগিতামূলক পৰীক্ষাত সুখ্যাতি অৰ্জন কৰিবলৈ সক্ষম হ’ব।\nবৃষ ৰাশি- আজিৰ দিনটো আপোনাৰ বাবে শুভ। সংবাদ মাধ্যমৰ সৈতে জড়িত লোকসকলে এটা ডাঙৰ দায়িত্ব পাব পাৰে। সামাজিক কাৰ্যসূচীত অংশগ্রহণ কৰিব পাৰে। অংশীদাৰী ত্বৰান্বিত কৰিব। নেতিবাচক চিন্তা বৃদ্ধি হ’ব পাৰে। ব্যবসায়ত বন্ধুৰ সহায়ে আজি আপোনাক লাভম্বিত কৰিব পাৰে। দাম্পত্য জীৱনত সুখ বৃদ্ধি পাব। শিক্ষাৰ্থীসকলে যত্ন কৰিলে সুফল লাভ কৰিব। মাতৃৰ পৰা সহায় সহযোগিতা লাভ কৰিব।\nমিথুন ৰাশি- আজি আপোনাৰ বাবে দিনটো লাভজনক প্ৰমাণিত হ’ব। আজি আপুনি ভৱিষ্যতক লৈ এটি ডাঙৰ সিদ্ধান্ত ল’ব পাৰে।দীৰ্ঘদিন ধৰি পাবলগীয়া ধন ঘূৰাই পাব পাৰে। এই ৰাশিচিহ্নৰ অবিবাহিত লোকসকলে আজি বিবাহৰ প্ৰস্তাৱ লাভ কৰিব পাৰে। ৰাজনীতিৰ সৈতে জড়িত হৈ থকা সকলৰ বাবে দিনটোত বাধা থাকিব পাৰে। পত্নীৰ সমৰ্থন লাভ কৰিব। শিক্ষাৰ্থীসকলে প্ৰতিযোগিতামূলক পৰীক্ষাত সুখ্যাতি অৰ্জন কৰিবলৈ সক্ষম হ’ব।\nকৰ্কট ৰাশি- আজি আপোনাৰ বাবে দিনটো কষ্টকৰ প্ৰমাণিত হ’ব। অত্যাধিক ব্যয়ে আজি আপোনাক চিন্তিত কৰিব পাৰে। ব্যবসায়ত মনোযোগ দিয়ক নহ’লে লোকচানৰ সন্মুখীন হ’ব পাৰে। সন্তানৰ ভৱিষ্যতক লৈ আজি আপুনি চিন্তিত থাকিব। আজি আপুনি আত্মীয় জনৰ মনত আঘাত লগা কাম নকৰিব। শিক্ষাৰ লগত জড়িত হৈ থকা সকলৰ বাবে দিনটো শুভ। পত্নীৰ সৈতে মতভেদ হ’ব পাৰে। বন্ধুবৰ্গৰ পৰা সহায় সহযোগিতা লাভ কৰিব।\nসিংহ ৰাশি- আজি আপোনাৰ বাবে দিনটো শুভ। চাকৰিয়াল সকলে পদোন্নতিৰ সুযোগ লাভ কৰিব পাৰে। ব্যৱসায় সংক্ৰান্তত ভ্ৰমণ কৰিবলগীয়া হ’ব পাৰে। দীৰ্ঘদিনীয়া অৰ্ধসম্পূৰ্ণ কাম আজি সম্পূর্ণ হ’ব পাৰে। ৰাজনীতিৰ সৈতে জড়িত হৈ থকা সকলৰ বাবে দিনটো শুভ। শিক্ষাৰ্থীসকলে যত্ন কৰিলে সুফল লাভ কৰিব। দাম্পত্য জীৱনত সুখ বৃদ্ধি পাব। বাহন ক্ৰয়ৰ পৰিকল্পনা কৰিব পাৰে।\nকন্যা ৰাশি- আজি আপোনাৰ বাবে দিনটো ব্যস্ততাৰে ভৰি থাকিব। এই ৰাশিচিহ্নৰ অবিবাহিত লোকসকলে আজি বিবাহৰ প্ৰস্তাৱ লাভ কৰিব পাৰে। সমাজত আজি আপোনাৰ সন্মান বৃদ্ধি পাব। ঘৰলৈ অতিথিৰ আগমন ঘটিব পাৰে। পত্নীৰ পৰামৰ্শই আজি আপোনাক লাভম্বিত কৰিব পাৰে। মাতৃৰ স্বাস্থ্যৰ যতন লওক। শিক্ষাৰ্থীসকলে প্ৰতিযোগিতামূলক পৰীক্ষাত সুখ্যাতি অৰ্জন কৰিবলৈ সক্ষম হ’ব। পিতৃৰ পৰা সহায় সহযোগিতা লাভ কৰিব।\nতুলা ৰাশি- আজি আপোনাৰ বাবে দিনটো শুভ। আজি আপুনি ইতিবাচক শক্তিৰে পৰিপূৰ্ণ হ’ব। দীর্ঘদিন ধৰি চলি থকা আইনী প্ৰক্ৰিয়া আজি সমাধান হ’ব। পৰিয়ালৰ প্ৰতি সৎভাৱ বৃদ্ধি পাব। ব্যবসায়ত উন্নত। আপুনি আজি ধৰ্মীয় অনুষ্ঠানত অংশগ্রহণ কৰিব পাৰে। শিক্ষাৰ লগত জড়িত হৈ থকা সকলৰ বাবে দিনটো কষ্টকৰ হ’ব। পিতৃ- মাতৃৰ পৰা সহায় সহযোগিতা লাভ কৰিবলৈ সক্ষম হ’ব। দাম্পত্য জীৱনত সুখ বৃদ্ধি পাব।\nবৃশ্চিক ৰাশি- আজি আপোনাৰ বাবে দিনটো ব্যস্ততাৰে ভৰি থাকিব। পৰিয়ালত এটি অনুষ্ঠান থাকিব পাৰে। আপুনি কামৰ ক্ষেত্ৰত অধিক পৰিশ্ৰম কৰিব লাগিব। আজিৰ দিনটো শিক্ষাৰ্থীসকলৰ বাবে শুভ প্ৰমাণিত হ’ব। দীৰ্ঘদিনীয়া অৰ্ধসম্পূৰ্ণ কাম আজি সম্পূর্ণ হ’ব পাৰে। ব্যবসায়ত মনোযোগ দিয়ক। নতুন ব্যবসায় আৰম্ভ কৰাৰ বাবে দিনটো শুভ। আজি আপুনি এদন পুৰণি বন্ধুৰ সৈতে লগ হ’ব পাৰে। পত্নীৰ সৈতে মতভেদ হ’ব পাৰে।\nধনু ৰাশি- আজি আপোনাৰ বাবে দিনটো কষ্টকৰ প্ৰমাণিত হ’ব। আজি আপুনি অচিনাকি ব্যক্তিৰ পৰা আঁতৰি থাকক। কোনো গুৰুত্বপূৰ্ণ সিদ্ধান্ত ল’বলৈ অভিজ্ঞ জনৰ পৰামৰ্শ লওক। ধনৰ লেনদেনৰ পৰা আঁতৰি থাকক। শিক্ষাৰ লগত জড়িত হৈ থকা সকলৰ বাবে দিনটো শুভ। মাতৃৰ স্বাস্থ্যই আজি আপোনাক চিন্তিত কৰিব পাৰে। বাৰ্তালাপৰ সময়ত সাৱধান হওক। ঘৰলৈ অতিথিৰ আগমন ঘটিব পাৰে। পত্নীৰ সমৰ্থন লাভ কৰিব।\nমকৰ ৰাশি- আজি আপোনাৰ বাবে দিনটো লাভজনক প্ৰমাণিত হ’ব। চাকৰিয়াল সকলে পদোন্নতিৰ সুযোগ লাভ কৰিব পাৰে। ব্যবসায়ত বন্ধুৰ সহায়ে আজি আপোনাক লাভম্বিত কৰিব। দীৰ্ঘদিন ধৰি পাবলগীয়া ধন ঘূৰাই পাব পাৰে। বাহন ক্ৰয়ৰ পৰিকল্পনা কৰিব পাৰে। শিক্ষাৰ্থীসকলে প্ৰতিযোগিতামূলক পৰীক্ষাত সুখ্যাতি অৰ্জন কৰিবলৈ সক্ষম হ’ব। পিতৃ- মাতৃৰ পৰা সহায় সহযোগিতা লাভ কৰিব। দাম্পত্য জীৱনত সুখ বৃদ্ধি পাব।\nকুম্ভ ৰাশি- আজিৰ দিনটো আপোনাৰ বাবে শুভ। পৰিয়ালত চলি থকা সমস্যাবোৰৰ আজি সমাধান হ’ব। এই ৰাশিচিহ্নৰ অবিবাহিত লোকসকলে আজি বিবাহৰ প্ৰস্তাৱ লাভ কৰিব পাৰে। ৰাজনীতিৰ সৈতে জড়িত হৈ থকা সকলৰ বাবে দিনটোত বাধা থাকিব পাৰে। ব্যবসায় সংক্ৰান্তত ভ্ৰমণ কৰিবলগীয়া হ’ব পাৰে। শিক্ষাৰ্থীসকলে নতুন বস্তু শিকিবৰ বাবে আগ্ৰহী হ’ব। মাতৃৰ পৰা সহায় সহযোগিতা লাভ কৰিব।\nমীন ৰাশি- আজি আপোনাৰ বাবে দিনটোত লাভজনক প্ৰমাণিত হ’ব। আজি আপুনি স্তব্ধ পৰিমাণটো ঘূৰাই পাব পাৰে। আপুনি ৰাজনৈতিক আৰু সামাজিক কাৰ্যকলাপত অংশগ্ৰহণ কৰিব। ব্যৱসায়ত অজ্ঞাত লোকক লগে লগে বিশ্বাস নকৰিব। আজি আপুনি ভ্ৰমণৰ সুযোগ লাভ কৰিব। শিক্ষাৰ্থীসকলে প্ৰতিযোগিতামূলক পৰীক্ষাত সুখ্যাতি অৰ্জন কৰিবলৈ সক্ষম হ’ব। পিতৃৰ পৰা সহায় সহযোগিতা লাভ কৰিব। দাম্পত্য জীৱনত সুখ বৃদ্ধি পাব।\nমোমো খাই মৃত্যু! এই ঘটনাৰ পিছতে সতৰ্কবাণী এইমছৰ...\nনেৰানেপেৰা বৰষুণৰ সম্ভাৱনা! বৃহস্পতিবাৰে এইখন জিলাৰ সকলো শিক্ষানুষ্ঠান বন্ধ ঘোষণা...


ভাষাবিজ্ঞান - অসমীয়া ৱিকিপিডিয়া\nবাক্-যন্ত্ৰৰ বিভিন্ন বাগিন্দ্ৰিয়সমূহ।\nভাষাবিজ্ঞান হ'ল ভাষাৰ প্ৰণালীবদ্ধ অধ্যয়ন। মানৱ সমাজত প্ৰচলিত যিকোনো আৰু সকলো ভাষাৰে ই অধ্যয়ন কৰে। এই ভাষাবোৰ কেনেকৈ গঠিত হৈছে, সময়ৰ সোঁতত বা প্ৰব্ৰজন ফলত ইয়াৰ কেনেকৈ পৰিবৰ্তন হয় বা হৈছে, অন্য ভাষাৰ লগত ই কেনেদৰে সম্পৰ্কিত আৰু কোৱা লোকসকলে ইয়াক কেনেদৰে কয় ইত্যাদি বিষয়ে ভাষাবিজ্ঞানত আলোচনা কৰা হয়। ভাষাবিজ্ঞান নামটো ইংৰাজী Linguistic Science ৰ অসমীয়া ৰূপান্তৰ। ভাষাবিজ্ঞানক আগতে Comparative Philology, Glossology, Glotology আদি নামেৰে নামাঙ্কিত কৰা হৈছিল। পিছত অকল Philology নামটোৰেই এই বিষয়ৰ অধ্যয়নক বুজোৱা হ'ল। Philos মানে প্ৰেমী আৰু logos মানে ভাষা। আজিকালি ভাষাবিজ্ঞানক Linguistic বুলিহে কয়। Lingua ৰ অৰ্থ মাত, কথা অৰ্থাৎ ভাষা আৰু istics ৰ অৰ্থ জ্ঞান বা বিজ্ঞান। H. A. Gleason ৰ মতে “ভাষাবিজ্ঞান হ'ল এনে এবিধ বিজ্ঞান, যি ভাষাটোৰ অভ্যন্তৰীণ গঠন বিশ্লেষণ কৰি ভাষাটো বুজিবলৈ চেষ্টা কৰে।”\nভাষাবিজ্ঞানীৰ প্ৰথম কাম হ'ল মানুহে ভাষাটো কেনেকৈ কয় বা লিখে তাকে বৰ্ণনা কৰাটো; তেওঁলোকে কেনেকৈ কোৱা বা লিখা উচিত তাৰ বিধান দিয়াটো নহয়। অন্য অৰ্থত, ভাষাবিজ্ঞান হ'ল বৰ্ণনামূলক- নিদানমূলক নহয়। ভাষাৰ জন্ম, ভাষাৰ উপাদান আৰু প্ৰকৃতি ইত্যাদি বিশেষ ভাষা নিৰপেক্ষ বিষয় অৰ্থাৎ ভাষাৰ সামগ্ৰিক দিশৰ ওপৰত ভাষাবিজ্ঞানে পৰ্যালোচনা চলায়। স্থানীয় উপভাষাসমূহ ভাষাবিজ্ঞানীৰ বাবে গভীৰ আকৰ্ষণৰ বস্তু। উপভাষাবোৰৰ বৈচিত্ৰই তেওঁক কামৰ সমল যোগায় বাবেই নহয়, ভাষাটোৰ মান্য আৰু উপ-মান্য ৰূপৰ মূল আৰু ইতিহাসো এনে স্থানীয় ভাষাৰ আলোকতে বিচাৰ কৰা সম্ভৱ।\n1 ভাষাবিজ্ঞানৰ শাখা\n1.1 বৰ্ণনাত্মক ভাষাবিজ্ঞান\n1.2 ঐতিহাসিক ভাষাবিজ্ঞান\n1.3 তুলনামূলক ভাষাবিজ্ঞান\n2 ভাষাবিজ্ঞানৰ অধ্যয়নৰ স্তৰ\nভাষাবিজ্ঞানৰ শাখা[সম্পাদনা কৰক]\nএইবোৰৰ উপৰিও আৰু কেবাটাও অন্যান্য শাখা আছে। সেইবোৰ হ'ল --\nবৰ্ণনাত্মক ভাষাবিজ্ঞান[সম্পাদনা কৰক]\nকোনো এটা ভাষাৰ কোনো এক নিৰ্দিষ্ট সময়ৰ অধ্যয়নকে বৰ্ণনাত্মক ভাষাবিজ্ঞান বোলে। ইয়াত ভাষাটোৰ অতীত বা ভৱিষ্যতৰ গতিক লৈ কোনো আলোচনা কৰা নহয়। কথিত ভাষাৰ প্ৰতি এই শাখাৰ এটা দুৰ্বলতা আছে। যি ভাষাৰ কোনো প্ৰাচীন নিদৰ্শন নাই , যি ভাষা কেতিয়াও লিপিবদ্ধ হোৱা নাই, তেনে ভাষাক সহজে বিশ্লেষণ কৰিবলৈ এই শাখা অধ্যয়নৰ প্ৰয়োজনীয়তা আছে। এই শাখাটোক সমকালীন বা সমকালিক ভাষাবিজ্ঞান বুলিও কোৱা হয়।\nঐতিহাসিক ভাষাবিজ্ঞান[সম্পাদনা কৰক]\nকোনো এটা ভাষাৰ বিভিন্ন সময়ৰ ৰূপ অৰ্থাৎ ভাষাৰ সময়ৰ সোঁতত কেনেদৰে পৰিবৰ্তন আৰু বিকাশ হয় , তাৰে বিতং আলোচনা ইয়াত কৰা হয়। বৰ্ণনাত্মক ভাষাবিজ্ঞান ঐতিহাসিক ভাষাবিজ্ঞানৰ ভেটিস্বৰূপ। ঐতিহাসিক ভাষাবিজ্ঞানৰ আন এটি নাম হ'ল কালক্ৰমিক ভাষাবিজ্ঞান।\nতুলনামূলক ভাষাবিজ্ঞান[সম্পাদনা কৰক]\nএই শাখাত দুই বা ততোধিক সমগোত্ৰীয় ভাষাৰ মাজত তুলনামূলক বিচাৰ বিশ্লেষণ কৰা হয়। কেতিয়াবা একেটা ভাষাৰে প্ৰাচীন আৰু আধুনিক ৰূপৰ তুলনাও এই শাখাত কৰা হয়। তুলনামূলক ভাষাবিজ্ঞানৰ জৰিয়তে বিভিন্ন ভাষাৰ পূৰ্ব ৰূপৰ নিৰূপণৰ দ্বাৰা ভাষাৰ পাৰিবাৰিক সম্পৰ্ক স্থাপন কৰিব পাৰি।\nভাষাবিজ্ঞানৰ অধ্যয়নৰ স্তৰ[সম্পাদনা কৰক]\nভাষাৰ মূল হ'ল ধ্বনি। ধ্বনিৰ বিষয়ে য'ত পুংখাপুঙ্খভাৱে অধ্যয়ন কৰা হয় সেয়াই ধ্বনিতত্ত্ব(Phonology)। ধ্বনিৰ উচ্চাৰণ , উচ্চাৰণ কৰোঁতে প্ৰয়োগ হোৱা বাগিন্দ্ৰিয়, উচ্চাৰণৰ বিভিন্ন কৌশল বা ধৰণ আৰু স্থান, ধ্বনিৰ লক্ষণ, গুণ আৰু এইবোৰৰ প্ৰকৃতি বা স্বৰূপ আদিৰ বিজ্ঞানসন্মত সূক্ষ্ম আলোচনা কৰা হয় ধ্বনিবিজ্ঞানত। ধ্বনিবিজ্ঞানক আকৌ তিনিটা ভাগত ভাগ কৰা হয়।\nউচ্চাৰণাত্মক ধ্বনিবিজ্ঞান : (Articulatory Phonetics) ধ্বনিৰ উচ্চাৰণ, উচ্চাৰণৰ বাগিন্দ্ৰিয়বোৰৰ বৰ্ণনা, উচ্চাৰণৰ স্থান, প্ৰকাৰ আৰু কৌশল অনুসৰি ধ্বনিৰ শ্ৰেণী বিভাগ আদিৰ আলোচনাক উচ্চাৰণাত্মক ধ্বনি বিজ্ঞান কোৱা হয়।\nশ্ৰুতি বিজ্ঞান : (Acoustics) বক্তাৰ মুখৰ পৰা উচ্চাৰিত ধ্বনিয়ে বক্তা আৰু শ্ৰোতাৰ মাজত থকা বায়ুমণ্ডলত অসংখ্য ঢৌৰ সৃষ্টি কৰে। এই ঢৌবোৰে শ্ৰোতাৰ কাণ মাদলত খুন্দা মাৰেগৈ। কাণ মাদলৰ স্নায়ুমণ্ডলীয়ে এই খুন্দাৰ প্ৰতিক্ৰিয়া মগজুলৈ পঠায়। মগজুত এই প্ৰতিক্ৰিয়াৰ ব্যাখ্যা হয় আৰু তেতিয়াহে শ্ৰোতাই শুনে। বক্তাৰ মুখৰ পৰা উচ্চাৰিত ধ্বনিৰ দ্বাৰা বায়ুমণ্ডলত ঢৌৰ সৃষ্টি হয়। এই ঢৌবোৰৰ নিত্যতাৰ(frequency) আৰু গতি আদিৰ য'ত আলোচনা কৰা হয় তাৰ নাম শ্ৰুতি বিজ্ঞান।\nধ্বন্যাত্মক ধ্বনিবিজ্ঞান : উচ্চাৰিত বাগধ্বনিসমূহে শ্ৰৱণেন্দ্ৰিয়ত ঠেকা খাই মহজুত কি ধৰণৰ প্ৰতিক্ৰিয়াৰ সৃষ্টি কৰে , সেই সম্পৰ্কে ধ্বনি বিজ্ঞানৰ যি শাখাত আলোচনা কৰা হয় তাকে ধ্বন্যাত্মক ধ্বনি বিজ্ঞান বোলে।\nৰূপতত্ত্বৰ মূল আধাৰ হ'ল ৰূপ। ইংৰাজীত ৰূপৰ প্ৰতিশব্দ Morpheme। ৰূপতত্ত্ব হ'ল ভাষাত ব্যৱহৃত ৰূপ বা ৰূপাংশৰ বিশ্লেষণ অৰ্থাৎ শব্দগঠন আৰু পদৰ পৰ্যালোচনা। ৰূপ হ'ল ভাষা এটাৰ ক্ষূদ্ৰতম অৰ্থবহ গোট। অৰ্থৰ ই অবিভাজ্য গোট। ৰূপ দুবিধ -- যিবোৰ ৰূপ বাক্যত অকলে ব্যৱহাৰ হ'ব পাৰে সেইবোৰক মুক্তৰূপ আৰু যিবোৰ ৰূপ বাক্যত অকলে ব্যৱহাৰ হ'ব নোৱাৰে সেইবোৰক বদ্ধৰূপ বোলে।\nগ্ৰীক Syntaxis পদৰ পৰা গঠিত Syntax পদৰ আভিধানিক অৰ্থ Rules of sentence making। Syntax ৰ অসমীয়া প্ৰতিশব্দ বাক্যবিন্যাস বা বাক্যতত্ত্ব। গ্ৰীক syntax শব্দৰ মূল অৰ্থ একত্ৰ বিন্যাস বা সহ বিন্যাস। সংস্কৃত ব্যাকৰণবিদে বাক্যগঠন প্ৰক্ৰিয়াক বাক্যবিন্যাস, বাক্যবিবেক, পদান্বয় আদি অভিধাৰে বুজাইছিল। দৰাচলতে বাক্যতত্ত্বত বাক্যগঠনৰ ৰীতি প্ৰকৃতি সম্বন্ধে বিচাৰ বিশ্লেষণ কৰা হয়। বাক্যই মানুহৰ মনৰ ভাব এটিক পূৰ্ণভাবে প্ৰকাশ কৰে। সেয়েহে ভাষাক বাক্যভিত্তিক বুলি কোৱা হয়। বাক্যই মানুহৰ মনৰ ভাব এটিক পূৰ্ণভাবে প্ৰকাশ কৰে। সেয়েহে ভাষাক বাক্যভিত্তিক বুলি কোৱা হয়। বাক্য এটাত ব্যৱহাৰ হোৱা পদবোৰ লগ লগাৰ এটা ব্যৱহাৰ পদবোৰ লগ লগাৰ এটা নিৰ্দিষ্ট প্ৰণালী আছে। প্ৰত্যেক ভাষাৰ বাক্য গঠন প্ৰণালীৰ বৈশিষ্ট্য আছে। প্ৰত্যেক ভাষাৰে কিছুমান বাক্য মৌলিক বা সাৰ স্বৰূপ। বাকীবোৰ বাক্য সেই মৌলিক বাক্যৰ পৰা উৎপন্ন হয়। আকৌ দেখা যায় যে জটিল বাক্যবোৰ সৰল বাক্যৰ সমহাৰত গঢ়ি উঠে। কিছুমান বাক্য আকৌ দেখাত সদৃশ। কিন্তু অৰ্থৰ ফালৰ পৰা পৃথক। বাক্যতত্ত্বত একোটা ভাষাত ব্যৱহৃত পদসমূহৰ প্ৰণালী, ইটো পদৰ লগত সিটো পদৰ সম্পৰ্ক, সেই সম্পৰ্কৰ প্ৰকাৰ ভেদ আদিৰ বিশ্লেষণ থাকে।\nশব্দাৰ্থ তত্ত্ব বা অৰ্থবিজ্ঞান ভাষাবিজ্ঞানৰ এটা উল্লেখযোগ্য স্তৰ। মানুহে ভাব বিনিময়ৰ বাবে ব্যৱহাৰ কৰা বাক্য, উক্তি বা শব্দৰ অৰ্থৰ বিষয়ে বিজ্ঞানসন্মত বিশ্লেষণেই শব্দাৰ্থ তত্ত্ব বা অৰ্থবিজ্ঞান। শব্দাৰ্থ তত্ত্বক ইংৰাজীত Semantics বুলি কোৱা হয়। আচলতে শব্দাৰ্থ তত্ত্ব বুজাবলৈ ইংৰাজীত Rhematology, Rhematics, Semantology, Glossology, Semiotics আদি বহু শব্দ প্ৰথম অৱস্থাত ব্যৱহৃত হৈছিল। বৰ্তমান এই নামবোৰৰ ব্যৱহাৰ প্ৰায়ে নায়েই।\n↑ পাঠক, ৰমেশ (২০০০). ভাষাবিজ্ঞানৰ ভূমিকা. প্ৰকাশক গুৱাহাটী: অসম একাডেমিক চেণ্টাৰ. পৃষ্ঠা. ৩৭.\n↑ Lyons, John (1968). Introduction to Theoritical Linguistic. প্ৰকাশক London: Cambridge University Press. পৃষ্ঠা. 6. ISBN 9781139165570.\n↑ Bloomfield, L (1985). Language. প্ৰকাশক Delhi: Motilal Banarasidass. পৃষ্ঠা. 19.\n↑ সেন, সুকুমাৰ (১৯৪২). ভাষাৰ ইতিবৃত্তি. প্ৰকাশক কলকাতা: আনন্দ পাব্লিশাৰ্স. পৃষ্ঠা. ২৫.\n↑ গোস্বামী, উপেন্দ্ৰনাথ (২০১১). ভাষাবিজ্ঞান. প্ৰকাশক গুৱাহাটী: মণি মাণিক প্ৰকাশ. পৃষ্ঠা. ৩৮.\n↑ গোস্বামী, ড॰ গোলোকচন্দ্ৰ (১৯৮৫). ধ্বনিবিজ্ঞানৰ ভূমিকা. প্ৰকাশক গুৱাহাটী: বীণা লাইব্ৰেৰী. পৃষ্ঠা. ২২- ২৩.\n↑ কোঁৱৰ, অপৰ্ণা (২০০২). ভাষাবিজ্ঞান উপক্ৰমণিকা. প্ৰকাশক ডিব্ৰুগড়: বনলতা. পৃষ্ঠা. ৯৫.\n↑ পাঠক, ৰমেশ (১৯৮৮). ব্যাকৰণ আৰু প্ৰাকৃতি বিজ্ঞান. প্ৰকাশক গুৱাহাটী: বীণা লাইব্ৰেৰী. পৃষ্ঠা. ৩১.\n↑ আজাদ, হুমায়ুন (১৯৮৪). বাক্যতত্ত্ব. প্ৰকাশক ঢাকা: বঙালী একাডেমী. পৃষ্ঠা. ২২.\n↑ ভট্টাচাৰ্য, বসন্ত কুমাৰ (১৯৯৩). ভাষাবিজ্ঞান প্ৰৱেশ. প্ৰকাশক টিহু: চন্দ্ৰপ্ৰকাশ. পৃষ্ঠা. ৯৬.\n↑ পাঠক, ৰমেশ (২০০০). ভাষাবিজ্ঞানৰ ভূমিকা. প্ৰকাশক গুৱাহাটী: অসম একাডেমিক চেণ্টাৰ. পৃষ্ঠা. ১৫৯.\n"https://as.wikipedia.org/w/index.php?title=ভাষাবিজ্ঞান&oldid=306373"ৰ পৰা অনা হৈছে\nএই পৃষ্ঠাখন ১৬ নৱেম্বৰ, ২০২১ তাৰিখে ১৯:৫৭ বজাত অন্তিম সংশোধন কৰা হৈছিল।


Class 8 Assamese Chapter3এন্ ফ্ৰাঙ্কৰ ডায়েৰী » Dev Library\nClass 8 Assamese Chapter3এন্ ফ্ৰাঙ্কৰ ডায়েৰী\nClass 8 Assamese Chapter3এন্ ফ্ৰাঙ্কৰ ডায়েৰী – সমাধান The answer to each chapter is provided in the list so that you can easily browse throughout different chapter Class 8 Assamese Chapter3এন্ ফ্ৰাঙ্কৰ ডায়েৰী – সমাধান and select needs one.\nAlso, you can read Class 8 Assamese Question Answer Chapter3notebook. online in these sections Solutions by Expert Teachers as per SCERT (CBSE) Book guidelines. These solutions are part of SCERT All Subject Solutions. Here we have given Class 8 Assamese Chapter3এন্ ফ্ৰাঙ্কৰ ডায়েৰী – সমাধান Solutions for All Subject, You can practice these here…\nএন্ ফ্ৰাঙ্কৰ ডায়েৰী\nপ্রশ্ন ১। তলৰ প্রশ্নবিলাকৰ উত্তৰ দিয়া :\n( ক ) ( ১ ) জন্মসূত্রে এন্ ফ্রাংক কোন সম্প্রদায়ৰ ছােৱালী আছিল ?\nউত্তৰঃ জন্মসূত্রে এন্ ফ্রাংক ইহুদী সম্প্রদায়ৰ , ছােৱালী আছিল ।\n( ২ ) এন্ ফ্রাংকৰ দেউতাকৰ নাম কি আছিল ?\nউত্তৰঃ এন্ ফ্রাংকৰ দেউতাকৰ নাম আছিল অট’ ফ্রাংক ।\n( ৩ ) নাজীবাহিনীৰ হাতৰ পৰা ৰক্ষা পাবলৈ তেওঁলােক ক’ত লুকাই আছিল ?\nউত্তৰঃ নাজীবাহিনীৰ হাতৰ পৰা ৰক্ষা পাবলৈ তেওঁলােক দুবছৰ কাল এটা পণ্যাগাৰত লুকাই আছিল ।\n( ৪ ) এন্ ফ্রাংকে কেতিয়াৰ পৰা কেতিয়ালৈকে দিনলেখা লিখিছিল ?\nউত্তৰঃ এন্ ফ্রাংকে ১৯৪২ চনৰ ১২ জুনৰ পৰা ১৯৪৪ চনৰ ১ আগষ্টলৈকে দিনলেখা লিখিছিল ।\n( ৫ ) দ্বিতীয় বিশ্বযুদ্ধৰ সময়ত থকা জার্মান সেনাধ্যক্ষজনৰ নাম কি ? এই সেনাধ্যক্ষজনে ইহুদীসকলক কি কৰিছিল ?\nউত্তৰঃ দ্বিতীয় বিশ্বযুদ্ধৰ সময়ত থকা জার্মান সেনাধ্যক্ষজনৰ নাম আছিল এড্ লফ হিটলাৰ । তেওঁ ইহুদীসকলৰ ওপৰত বৰ্বৰ অত্যাচাৰ কৰিছিল । লাখ লাখ ইহুদীক তেওঁ নিজে আৰু সেনাৰ হতুৱাই নৃশংসভাৱে হত্যা কৰিছিল ।\n( খ ) ( ১ ) এন্ ফ্রাংকে কিয় দিনলেখা লিখিবলৈ ইচ্ছা কৰিছিল ?\nউত্তৰঃ নাজীবাহিনীৰ বৰ্বৰ অত্যাচাৰৰ পৰা হাত সাৰিবলৈ গােটেই ফ্রাংক পৰিয়াল দুবছৰকাল এটি পণ্যাগাৰত আত্মগােপন কৰি আছিল । যন্ত্রণাকাতৰ এই আত্মগােপন জীৱনৰ কৰুণ কাহিনী ধৰি ৰাখিবলৈকেই তেৰ বছৰীয়া এন্ ফ্রাংকে দিনলেখা লিখিবলৈ ইচ্ছা কৰিছিল ।\n( ২ ) দিনলেখাসমূহ এন্ ফ্রাংকে কিয় সম্পাদনা কৰিছিল ?\nউত্তৰ দিনলেখাসমূহ পুথি আকাৰে প্ৰকাশ কৰিবলৈ সম্পাদনা কৰিছিল ।\n( ৩ ) অট ’ ফ্রাংকে পৰিয়ালসহ কিয় পণ্যাগাৰত আত্মগােপন কৰি আছিল ?\nউত্তৰঃ নাজীবাহিনীৰ বৰ্বৰ অত্যাচাৰৰ পৰা হাত সাৰিবলৈ অট ’ ফ্রাংকে পণ্যাগাৰত আত্মগােপন কৰি আছিল ।\n( গ ) ‘মানুহতকৈ কাগজৰ ধৈর্য বেছি ’ বুলি এন্ ফ্রাংকে উপলব্ধি কৰিছিল কিয়— বুজাই লিখা ।\nউত্তৰঃ এন্ ফ্রাংকে তেৰ বছৰ বয়সতে দিনলেখা লিখিবলৈ আৰম্ভ কৰিছিল । এই দিনলেখাত যন্ত্রণাকাতৰ গােপন জীৱনৰ কৰুণ অভিজ্ঞতাসমূহ প্রতিদিনে লিখি গৈছিল । নাজীবাহিনীৰ পৰা মুক্তি পাই কি কৰোঁ কি নকৰাে এনে ভাবত হতাশ হৈ পৰিছিল । অৱশেষত তেওঁ নিজে লিখা ডায়েৰী অর্থাৎ দিনলেখাখনি লগত লৈ হতাশা আঁতৰাবলৈ চেষ্টা কৰিছিল ।\nতেতিয়াই তেওঁ উপলব্ধি কৰিছিল— ‘মানুহতকৈ কাগজৰ ধৈর্য বেছি ‘ । তেতিয়ালৈকে সেই টোকা বহীখন যাক তেওঁ ‘ ‘ডায়েৰি ‘ বুলি নামকৰণ কৰিছে , কাকো পঢ়িবলৈ দিয়াৰ কথা ভবা নাছিল । কাৰণ তেতিয়ালৈকে তেওঁ এগৰাকী প্রকৃত বন্ধু পােৱা নাছিল ।\n( ঘ ) এন্ ফ্রাংকে নিজকে কিয় অকলশৰীয়া বুলি অনুভৱ কৰিছিল ?\nউত্তৰঃ এন্ ফ্রাংকে নিজকে প্রথমে অকলশৰীয়া বুলি অনুভব কৰিছিল । কাৰণ নাজীবাহিনীৰ হাতত ধৰা পৰাৰ পাছত বন্দী অৱস্থাত দেউতাকৰ বাহিৰে মাক , বায়েক আৰু অন্যান্য লোক অনাহাৰ – অত্যাচাৰত মৃত্যুমুখত পৰে । কিন্তু তাৰ পিছত তেওঁ অকলশৰীয়া নহয়াে বুলি অনুভব কৰিছে ।\nপ্রশ্ন ২। তলৰ শব্দসমূহৰ অৰ্থ লিখা—\nগণ্য , বর্ব , অধিগৃহীত , আড়ম্বৰ , পুঞ্জীভূত , গতানুগতিক , পৰিত্যক্ত , থিৰাং , প্রত্যাশিত , শামকটা , অস্ত্রোপচাৰ , প্রবাদ , উৎসর্গা , ভাবমূর্তি , সন্নিবিষ্ট ।\nউত্তৰঃ গণ্য – মান্য , মানিবলগীয়া ।\nবৰ্বৰ – অসভ্য , অতিদুষ্ট ।\nঅধিগৃহীত – দখল কৰা ।\nআড়ম্বৰ – জাক – জমক ।\nপুঞ্জীভূত – একত্রিত ।\nগতানুগতিক – আগৰ পৰা যেনেকৈ চলি আছে তেনে ।\nপৰিত্যক্ত – বর্জিত , ত্যাগ কৰা ।\nথিৰাং – নিশ্চিত , নিশ্চয় কৰা ।\nপ্রত্যাশিত – নিশ্চিত , ভৰসা কৰিব পৰা ।\nশামকটা – অন্ত পৰা , শেষ হােৱা ।\nঅস্ত্রোপচাৰ – কটাচিঙা কৰা কাৰ্য ।\nপ্ৰবাদ – আনৰ পৰা শুনা ; মুখে মুখে চলি অহা ।\nউৎসর্গা – অর্পণ ।\nভাবমূর্তি – ধ্যান ধাৰণা ।\nসন্নিবিষ্ট – ভালকৈ সমুওৱা , ভালকৈ বহুওৱা ।\nপ্রশ্ন ৩। ‘কিটি’ কোন ? এন্ ফ্রাংকে কিটিক বন্ধু হিচাপে কিয় গণ্য কৰিছিল বুজাই লিখা ।\nউত্তৰঃ ‘কিটি’ হ’ল এন্ ফ্রাংকৰ ডায়েৰিখন । এন্ ফ্রাংকে লিখা ডায়েৰিখনত তেওঁৰ কল্পনাৰ বহু প্রত্যাশিত বন্ধুগৰাকীৰ ভাবমূর্তি বৃদ্ধিৰ কাৰণে একোৱেই নিলিখিলে । এই ডায়েৰিখনকে তেওঁ তেওঁৰ প্রকৃত বন্ধু হিচাপে গণ্য কৰিবলৈ ইচ্ছা কৰিলে আৰু সেইবাবেই তেওঁৰ বন্ধু অর্থাৎ ডায়েৰিখনৰ নাম ‘ কিটি ’ ৰাখিলে ।\nপ্রশ্ন ৪। এন্ ফ্রাংকৰ ডায়েৰিখন পুথি আকাৰে প্রকাশ হােৱাত কোনে আগভাগ লৈছিল ? তেখেতে এই ডায়েৰিখন কিয় পুথি আকাৰে প্ৰকাশ কৰিছিল ?\nউত্তৰঃ এন্ ফ্রাংকৰ ডায়েৰিখন পুথি আকাৰে প্ৰকাশ হােৱাত তেওঁৰ দেউতাক অট ’ ফ্রাংকে আগভাগ লৈছিল ।\n১৯৪৪ চনৰে কোনােবা এদিন হলেণ্ড চৰকাৰৰ এজন বিষয়াই লণ্ডনৰ পৰা অনার্তাৰ যােগে ঘােষণা কৰিলে যে যুদ্ধ শামকটাৰ পিছত তেওঁ জার্মান অধিগৃহীত অঞ্চলত বাস কৰা যিসকল হলেণ্ডৰ লােকে যুদ্ধৰ সময়ত দুখ – যন্ত্রণা ভােগ কৰিছিল তেওঁলােকৰ সাক্ষ্য গ্রহণ কৰিব আৰু এইবােৰ জনসাধাৰণৰ বাবে প্ৰচাৰ কৰিব । তেওঁ বিশেষকৈ চিঠি – পত্ৰ আৰু ডায়েৰিৰ কথা উল্লেখ কৰিছিল ।\nবিষয়াজনৰ কথাত অনুপ্রাণিত হৈ এন্ ফ্রাংকে তেওঁৰ ডায়েৰিখনৰ ভিত্তিত এখন পুথি প্রকাশ কৰিব বুলি সিদ্ধান্ত কৰিছিল আৰু ডায়েৰিখন সম্পাদনাও কৰিছিল । কিন্তু হঠাতে নাজীবাহিনীৰ হাতত বন্দী হ’ব লগীয়া হােৱাত এন্ ফ্রাংকৰ দেউতাক অট ’ ফ্রাংকে সেই ডায়েৰিখন এক মূল্যবান সম্পত্তি হ’ব বুলি ভাবি পুথি আকাৰে প্ৰকাশ কৰিছিল ।\nসঁচাকৈয়ে এন্ ফ্রাংকৰ এই ডায়েৰিখন পিছলৈ এখনি বিশ্ববিখ্যাত গ্রন্থত পৰিণত হৈছিল ।\nপ্রশ্ন ৫। এন্ ফ্রাঙ্ক আৰু আইতাকৰ সম্বন্ধ কেনে আছিল ? আইতাকৰ স্মৃতিৰ বাবে তেওঁ কি কৰিছিল ?\nউত্তৰঃ এন্ ফ্রাঙ্ক আৰু আইতাকৰ সম্বন্ধ বৰ মধুৰ আছিল । সেই কাৰণেই আইতাকৰ অসুখ হােৱাত আৰু অস্ত্রোপচাৰ কৰিবলগীয়া হােৱাত এন্ ফ্রাঙ্কে নিজৰ জন্মদিন অনুষ্টুপীয়াকৈ পালন কৰিছিল । আইতাকৰ মৃত্যুৰ পিছতাে তেওঁৰ আইতাকলৈ বৰকৈ মনত পৰি আছিল । কাৰণ তেওঁ আইতাকক বৰ ভাল পাইছিল ।\nসেইকাৰণেই তেওঁৰ জন্মদিনৰ মমবাতিবােৰৰ লগতে আইতাকৰ স্মৃতিত এডাল মমবাতি জ্বলাইছিল ।\nপ্রশ্ন ৬। পাঠটো পঢ়ি এন্ ফ্রাঙ্কৰ সেই সময়ত হােৱা মনৰ ভাবৰ বিষয়ে লিখা ।\nউত্তৰঃ এন্ ফ্রাঙ্কে মাত্র তেৰবছৰ বয়সতে ডায়েৰি লিখিবলৈ লৈছিল । তেওঁৰ নিচিনা এজনী ছােৱালীৰ কাৰণে ডায়েৰি লিখাটো সঁচাকৈয়ে আশ্চর্যকৰ অভিজ্ঞতা বুলি তেওঁ ভাবিছিল । তথাপি নাজীবাহিনীৰ বৰ্বৰ অত্যাচাৰ আৰু হত্যালীলাৰ কথা সবিস্তাৰে লিখি ৰখাৰ মনােভাবেৰে পৰিয়ালসহ পণ্যাগাৰত লুকাই থকা অৱস্থাতে এন্ ফ্রাঙ্কে দিনলেখা অর্থাৎ ডায়েৰি লিখি গৈছিল ।\nতেওঁ ভাবিছিল ডায়েৰিখনত তেওঁৰ মাক – দেউতাক বায়েক আৰু অন্যান্য আত্মীয়সকলৰো বিৱৰণ থাকিব । কেনেকৈ নাজীবাহিনীয়ে ইহুদীসকলৰ ওপৰত বৰ্বৰ অত্যাচাৰ কৰাৰ উপৰিও লাখ লাখ ইহুদীক হত্যা কৰিছে তাৰো বিৱৰণ বিশ্ববাসীক সময়ত জনাব পাৰিব এই ডায়েৰিখনৰ জৰিয়তে ।\nএনে মনােভাব এন্ ফ্রাঙ্কৰ আছিল । আইতাককে ধৰি ঘৰৰ পৰিয়াল আত্মীয়সকলৰ প্ৰতি তেওঁৰ আছিল অতি মৰম , শ্রদ্ধা আৰু সহানুভূতিৰ ভাব ।\nখ-ভাষা অধ্যয়ন (ব্যৱহাৰিক ব্যাকৰণ)\nপ্রশ্ন ৭। পাঠটোত অধি , অনু , প্রতি এইকেইটা– উপসর্গ যােগ হৈ হােৱা শব্দ কেইটা বিচাৰি লিখা ।\nঅধি – অধিগৃহীত , অনু – অনুবাদ , প্রতি – প্রতিদিনে ,\nঅনুপ্রাণিত , প্রতিবিম্ব\nপ্রশ্ন ৮। তলৰ শব্দবােৰৰ বিপৰীত অর্থ বুজোৱা শব্দবােৰ লিখা ।\nস্থায়ী , প্রকাশ , ভােগ , স্মৃতি , সমাপ্ত , আড়ম্বৰ , ভাগ্য , ধৈর্য ।\nস্থায়ী – অস্থায়ী ।\nপ্রকাশ – অপ্রকাশ , গােপন ।\nভােগ – দুর্ভোগ ।\nস্মৃতি – বিস্মৃতি , পাহৰণি ।\nসমাপ্ত – অসমাপ্ত ।\nআড়ম্বৰ – অনাড়ম্বৰ ।\nভাগ্য – দুর্ভাগ্য ।\nধৈর্য – অধৈর্য ।\nপ্রশ্ন ৯ তলৰ শব্দবােৰৰ প্রতিশব্দ লিখা—\nযন্ত্রণা , কৰুণ , কিশােৰী , মৃত্যু\nযন্ত্রণা – কষ্ট , যাতনা ।\nকৰুণ – বেজাৰ , শােকাবহ , দুখলগা ।\nকিশােৰী – বালিকা , ছােৱালী ।\nমৃত্যু – মৰণ ।\nপ্রশ্ন ১০। তলৰ বাক্যবােৰ সৰল বাক্য , যৌগিক বাক্য আৰু জটিল বাক্য অনুসৰি শ্রেণী বিভাজন কৰা :\n( ক ) মই আহিলোঁ আৰু তেওঁ ঘৰলৈ গ’ল ।\nউত্তৰঃ যৌগিক বাক্য ।\n( খ ) ভাল লৰা কাৰণেহে তেওঁ পুৰস্কাৰ পালে ।\nউত্তৰঃ সৰল বাক্য ।\n( গ ) বৰষুণ পৰিছে ।\n( ঘ ) মই সদায় ভাত খাই স্কুললৈ যাওঁ ।\n( ঙ ) একমাত্র দেউতাকেই নাজীবাহিনীৰ কৱলৰপৰা জীৱিত ৰূপত বাচি আহিছিল ।\n( চ ) এন্ ফ্রাঙ্কে ১৯৪২ চনৰ ১২ জুনৰ পৰা ডায়েৰি লেখা কাম আৰম্ভ কৰিছিল ।\n( ছ ) এইবাৰ পিছে তেওঁ ‘মৰমৰ কিটি ‘ বুলি সম্বােধন কৰি লেখা আৰম্ভ কৰিছিল আৰু শেষত ‘তােমাৰ এন্’বুলি সমাপ্ত কৰিছিল ।\n( জ ) জন্মদিনৰ মমবাতিৰ লগতে আইতাকৰ স্মৃতিত এডাল মমবাতি জ্বলােৱা হ’ল ।\nপ্রশ্ন ১১। তলৰ বাক্যবােৰ তুলনামূলক বাক্যলৈ পৰিবৰ্তন কৰা ( দুটা আৰু বহুতৰ মাজত )\n( ক ) সােণ উজ্জ্বল ।\nউত্তৰঃ ৰূপ , তাম আদি ধাতুতকৈ সােণৰ উজ্জ্বলতা বেছি ।\n( খ ) মীনা মেধাৱী ।\nউত্তৰঃ সীতাতকৈ মীনা মেধাবী । সীতা,ৰীনা,টিনা, এই সকলোতকৈ মীনা মেধাবী ।\n(গ ) অৰুণ ওখ ।\nউত্তৰঃ তৰুণতকৈ অৰুণ ওখ । তৰুণ , বৰুণ , কৰুতকৈ অৰুণ ওখ ।\n( ঘ ) জোনবাই সৰু ।\nউত্তৰঃ সূৰুযতকৈ জোনবাই সৰু । সূর্য আৰু পৃথিৱীতকৈ জোনবাই সৰু ।\n( ঙ ) এই কিতাপখন ভাল ।\nউত্তৰঃ এইখনতকৈ এইখন কিতাপ ভাল । এই আটাইবোৰ কিতাপৰ ভিতৰত এইখন কিতাপ ভাল ।\nপ্রশ্ন ১২। বাক্য ৰচনা কৰা :\nঅনতি পলমে , হাঁহি – ধেমালি , ৰূপান্তৰিত , আত্ম – গােপন , চিঠি – পত্র , দুখ যন্ত্রণ পৰিত্যক্ত , বিশ্ববিখ্যাত , আদান – প্রদান , চিন্তা – ভাবনা ।\nউত্তৰঃ অনতি – পলমে :- দেৰী নকৰি অনতি – পলমে কামটো কৰিবা ।\nহাঁহি – ধেমালি :- হাঁহি ধেমালিৰে জীৱনটো কটালেহে সুখ পায় ।\nৰূপান্তৰিত :- ৰূপ সােণলৈ ৰূপান্তৰিত হয় ।\nআত্মগােপন :- বিপদৰ উমান পাই সি আত্মগােপন কৰিলে ।\nচিঠি – পত্র :- ফোনবােৰ ওলােৱাৰ কাৰণে আজিকালি মানুহে চিঠি – পত্র নিলিখাই হল ।\nদুখ – যন্ত্রণা :- মানুহৰ জীৱনত দুখ – যন্ত্রণ থাকেই ।\nপৰিত্যক্ত :- পবিত্যক্ত ঠাইবিলাক বৰ জয়াল হৈ পৰে ।\nবিশ্ববিখ্যাত :- এন্ ফ্রাঙ্কৰ ডায়েৰিখন এখনি বিশ্ববিখ্যাত গ্রন্থ ।\nআদান – প্রদান :- আদান – প্রদানৰ মাধ্যমেৰে মানুহৰ মাজত আত্মীয়তা গঢ় লৈ উঠে ।\nচিন্তা – ভাবনা :- চিন্তা – ভাবনাৰেহে সুস্থিৰ সিদ্ধান্ত ল’ব পৰা যায় ।\nগ – জ্ঞান সম্প্রসাৰণ\nপ্ৰশ্ন১৩। এন্ ফ্রাঙ্কৰ ডায়েৰিখনে বিশ্ব সাহিত্যত অন্যতম শ্রেষ্ঠ স্থান দখল কৰিবলৈ সক্ষম হৈছে ।\nএতে এগৰাকী কিশােৰীৰ বিষয়ে পঢ়ি তােমাৰাে কিবা এটা কৰাৰ কথা নিশ্চয় মনলৈ আহিব । তুমিও এন্ ফ্রাঙ্কৰ দৰে তােমাৰ দৈনন্দিন কাম – কাজৰ খতিয়ান বিতংকৈ লিখিবা আৰু পাছদিনা কি কি কৰিবা সেই ডায়েৰিতেই লিপিবদ্ধ কৰি ৰাখিবা ।\nপ্ৰশ্ন১৪। দলত বহি নিজৰ অভিজ্ঞতা প্রকাশ কৰা আৰু লগৰীয়াৰ কথা শুনা ।\n( ক ) কোনাে কামত বা পঢ়া – শুনাৰ ক্ষেত্ৰত বন্ধু বান্ধৱীক সহায় কৰি\n( খ ) পেলনীয়া বস্তুৰে কামত অহাকৈ কোনাে বস্তু সাজি আৰু তাক ব্যৱহাৰ কৰি\n( গ ) বাতৰি কাকতৰ শিশু – শিতানৰ ভাল লগা গল্প – সাধু পঢ়ি\n( ঘ ) সাহিত্য – চ’ৰাবােৰে অনুষ্ঠিত কৰা শিশু – প্রতিযােগিতাৰ বিভিন্ন শিতানত অংশগ্রহণ কৰি\n( ঙ ) ঘৰত অনুষ্ঠিত কোনাে উৎসৱ – পার্বণত অংশগ্রহণ কৰি\nউত্তৰঃ ওপৰত উল্লেখ কৰা আটাইবোৰ প্ৰশ্নৰ উত্তৰ নিজে দিব’লৈ চেষ্টা কৰা ।\nপ্রশ্ন ১৩। ‘এন্ ফ্রাঙ্কৰ ডায়েৰি’ পাঠটোত মন , আটক , শব্দযুক্ত হৈ থকা তলৰ খণ্ড বাক্যবােৰ ব্যৱহাৰ কৰি বাক্য ৰচনা কৰা ।\nউত্তৰঃ মন পা – ( মন বুজ ) :- আপােনজনৰহে মন পাবলৈ সহজ ।\nমন বান্ধ – ( মন – দমা ) :- টকা – পইচা নাই যেতিয়া ডাঙৰ ঘৰ বন্ধাৰ কথাটোত মন বান্ধ ।\nমন পুতি লাগ – ( মনােযােগ দি লাগ ) :- মনপুতি লাগিলেহে কামত সফল হ’ব পাৰি ।\nমন মাৰ – ( নিৰানন্দ হু ) :- বেয়া খবৰটো শুনি সি মন মাৰি বহি আছে ।\nমন কৰ – ( ইচ্ছা কৰ ) :- ভাল কামলৈ সদায় মন কৰিব লাগে ।\nআটক কৰ – ( আবদ্ধ কৰ ) :- পুলিচে চোৰটোক আটক কৰিলে ।\nআটক ধুনীয়া ( অসাধাৰণ ৰূপে ধুনীয়া ) :- ঠাইখনি বৰ আটক ধুনীয়াকৈ সজাই তুলিছে ।\n3 thoughts on “Class 8 Assamese Chapter3এন্ ফ্ৰাঙ্কৰ ডায়েৰী”\nYo are so good sir\nHiffaz Ilhan Ali\nnot yo are its you are and also not sar it’s sir !!! OK


আজি কালী পূজা : ৰাশি অনুসৰি আজিৰ দিনটোত নকৰিব এইসমূহ কাম -\nHomeজীৱন শৈলীআজি কালী পূজা : ৰাশি অনুসৰি আজিৰ দিনটোত নকৰিব এইসমূহ কাম\nআজি কালী পূজা : ৰাশি অনুসৰি আজিৰ দিনটোত নকৰিব এইসমূহ কাম\n১৭ কাতি, বৃহস্পতিবাৰ, ইং ৪ নবেম্বৰ\nমেষ ৰাশি : মেষ ৰাশিৰ জাতক–জাতিকাসকলৰ ক্ষেত্ৰত আজিৰ দিনটোত আত্ম-বিশ্বাস আৰু উপাৰ্জনৰ স্তৰ বাঢ়িব। আজি আপোনাৰ ভণ্টি বা ভাইটিৰ সহযোগত ধন লাভৰ যোগ আছে।\nবৃষ ৰাশি : বৃষ ৰাশিৰ জাতক – জাতিকাসকলৰ আজিৰ শিশু আপোনাৰ সন্ধিয়াৰ সুখৰ মাজত অধিক চমক আনিব। ভাগৰুৱা আৰু হতাশাৰে ভৰা দিন বোৰক সামৰণি মৰাৰ দিন আহি গৈছে তাৰ বাবে আপুনি এক নৈশ ভোজনৰ আয়োজন কৰা উচিত ।\nমিথুন ৰাশি : মিথুন ৰাশিৰ জাতক – জাতিকাসকলৰ আজিৰ দিনটো বিনম্ৰ স্বভাৱৰ সকলোৱে প্ৰশংসা কৰিব ,কিছুমান মানুহে আপোনাক অতি প্ৰশংসা দি উপচাই দিব পাৰে। আৰ্থিক দিশত আপোনাৰ উন্নতি হ’ব। ঘৰৰ পৰিৱেশৰ বাবে আপুনি হতাশ হৈ পৰিব পাৰে। বিবাহ-প্ৰস্তাৱৰ বাবে এয়াই ভাল সময়, কাৰণ আপোনাৰ প্ৰেম জীৱন ভৰা এক যাত্ৰা লৈ সলনি হ’ব পাৰে।\nকৰ্কট ৰাশি : কৰ্কট ৰাশিৰ জাতক – জাতিকাসকলৰ আজিৰ দিনটো আশাবাদী হওক আৰু সদায় ধনাত্মক দিশৰ পিনে লক্ষ্য কৰক । আপোনাৰ বিশ্বাস আৰু উদ্দীপনাই আপোনাৰ ইচ্ছা আৰু আকাংক্ষাসমূহৰ বাবে নতুন বাট মুকলি কৰিব। আজি ডাঙৰজনক সেৱা কৰি ঘৰৰ পৰা ওলালে আপোনাৰ ধন লাভ হ’ব পাৰে।\nসিংহ ৰাশি : সিংহ ৰাশিৰ জাতক – জাতিকাসকলৰ ক্ষেত্ৰত আজিৰ দিনটোত আপোনাৰ খং কেতিয়াবা আপোনালোকক বিপদত পেলাব পাৰে। যি আপোনাৰ পৰিয়ালৰ মানুহবোৰক বিবুধিত পেলাই দিব পাৰে। সেইবোৰ লোক ভাগ্যৱান হয় যি নিজৰ খঙক নিয়ন্ত্ৰণ কৰিব পাৰে,ইয়াৰ আগত যাতে আপোনাৰ খঙে আপোনাক ধ্বংস কৰি নিদিয়ে তাৰ বাবে আপুনি তাক শেষ কৰি দিয়ক।\nকন্যা ৰাশি : কন্যা ৰাশিৰ জাতক – জাতিকাসকলৰ আজিৰ দিনটো আশাবাদী হওক আৰু সদায় ধনাত্মক দিশৰ পিনে লক্ষ্য কৰক । আপোনাৰ বিশ্বাস আৰু উদ্দীপনাই আপোনাৰ ইচ্ছা আৰু আকাংক্ষাসমূহৰ বাবে নতুন বাট মুকলি কৰিব। আপোনাৰ ঘৰৰ লগত জড়িত নিৱেশ আপোনাৰ বাবে লাভ কঢ়িয়াই আনিব। প্ৰভাৱশালী আৰু মহত্বপূৰ্ণ মানুহৰ লগত পৰিচয় বঢ়াবৰ বাবে সামাজিক গতি-বিধিৰ বাবে ভাল সুযোগ আহিব। নিজৰ প্ৰিয়জনৰ সৰু-সুৰা ভুল সমূহক এৰাই চলক।\nতুলা ৰাশি : তুলা ৰাশিৰ জাতক – জাতিকাসকলৰ আজিৰ দিনটো কামৰ চাপ আৰু ঘৰুৱা কন্দলে জীৱনলৈ মানসিক অশান্তি আনিব । এই ৰাশিৰ কিছুমান মানুহক মাটি সংক্ৰান্তীয় কামত ধন খৰচ কৰিবলগীয়া হ’ব পাৰে। আপোনাৰ স্বচ্ছন্দ জীৱনশৈলীয়ে ঘৰত অশান্তিৰ সৃষ্টি কৰিব পাৰে, এইবাবে নিশা বহু দেৰিলৈ বাহিৰত থকা আৰু খৰচ কৰাৰ পৰা বিৰত থাকক।\nবৃশ্চিক ৰাশি : বৃশ্চিক ৰাশিৰ জাতক – জাতিকাসকলৰ আজিৰ দিনটো খাই থকা সময়ত সাৱধান থাকক, অৱহেলা বেমাৰৰ কাৰণ বনিব পাৰে। আকস্মিক লাভ অথবা আৰ্থিক ধাৰণাৰ জৰিয়তে আৰ্থিক অৱস্থা সুদৃঢ় হ’ব। ওচৰ-চুবুৰীয়াৰ লগত হোৱা কাজিয়াই আপোনাৰ মন বেয়া কৰিব পাৰে ।কিন্তু আপোনাৰ নিয়ন্ত্ৰণ হেৰুয়াই নেপেলাব, এনেকুৱা কৰিলে অকল জুই বেছিকৈহে জ্বলিব ।\nধনু ৰাশি : ধনু ৰাশিৰ জাতক – জাতিকাসকলৰ আজিৰ দিনটো ভাল লগা কিবা পঢ়ি মগজুৰ ব্যায়াম কৰিব। ভাই -ভনীৰ সহায়ত অৰ্থ লাভৰ পুৰ্ণ আশংকা আছে। নিজৰ ভাই ভনীৰ উপদেশ লওক। এনেকুৱা বন্ধুৰ লগত বাহিৰত যাওক, যি ধনাত্মক আৰু সহায়কাৰী স্বভাৱৰ হ’ব।\nমকৰ ৰাশি : মকৰ ৰাশি জাতক – জাতিকাসকলৰ আজিৰ দিনটোত আপোনাৰ দয়াবান প্ৰকৃতি আপোনাৰ এক আশীৰ্বাদ ৰূপে প্ৰকাশ পাব কাৰণ এই আশীৰ্বাদে আপোনাক সন্দেহ , অনৈতিকতা, লোভ আৰু হিংসা আদি বেয়া শক্তিৰ পৰা বচাই ৰাখিব। আজিৰ দিনটোত আপুনি মাদ্যদ্ৰব্যৰ পৰা আঁতৰি থকাটো ভাল নহ’লে নিচাৰ ৰাগিত আপুনি মূল্যৱান বস্তু হেৰুৱাব পাৰে।\nকুম্ভ ৰাশি : কুম্ভ ৰাশিৰ জাতক – জাতিকাসকলৰ আজি দিনটোত হতাশ আৰু অৱসাদগ্ৰস্থ নহ’ব। ব্যৱসায় শক্তিশালী কৰিবৰ বাবে আপুনি আজি কিবা ডাঙৰ পদক্ষেপ ল’ব পাৰে যাৰ বাবে আপোনাক কোনোবা ঘনিষ্ঠই আৰ্থিক সহায় আগবঢ়াব পাৰে। পৰিয়ালৰ সদস্য আপোনাক সকলো কথাতে সমৰ্থন কৰিব। আজি আপুনি আপোনাৰ প্ৰিয়জনক চকলেট দিব পাৰে।\nমীন ৰাশি :- মীন ৰাশিৰ জাতক – জাতিকা সকলৰ আজিৰ দিনটোত আপোনাৰ উৰ্জা স্তৰ আজি অধিক থাকিব। এই ৰাশিৰ যিসকল লোক বিদেশত ব্যবসায় কৰে ভাল পৰিমাণৰ অৰ্থ লাভ হ’ব পাৰে। আপোনাৰ সন্তানৰ পুৰস্কাৰ বিতৰণ সমাৰোহত পোৱা নিমন্ত্ৰণে আপোনাক এক সুখৰ অনুভুতি প্ৰদান কৰিব।\nPrevious articleসাৱধান! দীপাৱলী উদযাপন কৰোতে মানি চলক এইসমূহ নিয়ম…\nNext articleভয়ংকৰ পথদুৰ্ঘটনা! গুৰুতৰভাৱে আহত চালক\nবৃষ ৰাশিৰ সুযোগ, কৰ্কটৰ সমস্যাবৃদ্ধি; আপোনাৰ দিনটো কেনেকুৱা হ’ব জানি লওক


আশা আৰু সপোনৰ কেইটামান টুকুৰা | সন্ধান | Assamese eMagazine\nYou are at:Home»অন্যান্য»আশা আৰু সপোনৰ কেইটামান টুকুৰা…\nআশা আৰু সপোনৰ কেইটামান টুকুৰা…\nBy পৰীস্মিতা কাকতি on July 26, 2015 অন্যান্য, কথাশিল্প\nপুলিচ বজাৰ, শ্বিলং। অলপ আগতে বৰষুণজাক শেষ হৈছে। জুন-জুলাইৰ দিনতো ইয়াত গৰম অনুভৱ নহয়, বৰষুণ দিলে ঠাণ্ডা পৰে যথেষ্ট। তাইৰ আজি উপাৰ্জন তেনেই নামমাত্ৰ। পাঁচ বছৰীয়া ল’ৰাটোৱে থেনথেনাই আছে। তাৰ ভোক লাগিছে বোধহয়। তাই আকৌ বস্তাখন পাৰি নিৰ্দিষ্ট ঠাই ডোখৰত বহি তামোল-পাণৰ দোকাখন মেলিছে। পিন্ধনত জাইনচেম(খাছী তিৰোতাসকলৰ পোছাক) আৰু এখন পুৰনা শ্বল। বেগটো মাটিত পাৰি লৈ তাৰ ওপৰতে পেকেটকেইটা থৈ বস্তাখনত বহি তাই ল’ৰাটোক কোচতে বহুৱাই লৈ শ্বলখনেৰে ঢাকি ধৰিছে। দোকান বুলিবলৈ তাইৰ তামোল-পাণ আৰু আদা নাইবা টুকুৰা নাৰিকলৰ সৰু সৰু ত্ৰিশটামান পেকেট, স্লা(তৰা পাতে)ৰে মেৰিউৱা। এটা পেকেটত দহ টকাকৈ। দুদিন ধৰি ল’ৰাটোৰ পানী লগা জ্বৰ। তাৰ নাকেৰে শেঙুনৰ সোঁত বৈ আছে। আনদিনা হোৱা হ’লে তাপলি মৰা ছাতিটোৰে সৈতেই তাই বৰষুণৰ সময়তো ল’ৰাটোক সাবটি কোৱাই(তামোল)ৰ দোকানখন মেলিলেহেঁতেন, কিন্তু আজি ভয় কৰিলে। সেয়েহে সন্মুখৰ দোকানখনৰ চুক এটাত থিয় হৈ ৰ’ল। দোকানীজনৰ ল’ৰাটোলৈ মৰম লগাত তাক চিপচ এপেকেট দিলে। সেইপেকেট শেষ নোহোৱালৈকে সি তাকে লৈয়ে ব্যস্ত থাকিল। এতিয়া আকৌ থেনথেননি আৰম্ভ কৰিছে। উঁৱলি যোৱা চুৱেটাৰটো আৰু তিনি ঠাইত তাপলি মৰা লং পেণ্টটোৱে তাক আৰাম দিব পৰা নাই। তাই এসপ্তাহ ধৰি কষ্টেৰে হ’লেও দুশ টকা জমা কৰিছে, আৰু কেইটামান টকা গোটাব পাৰিলেই তাক কাপোৰ এযোৰ কিনি দিয়াৰ কথা ভাবিছে। কাষতে ৰিউহাদেম(গোমধান) সেকি থকা বুঢ়া মানুহজনে সৰু ৰিউহাদেম এটা তাৰ হাতত তুলি দিছে। সি এইবাৰ সেইটোক লৈ ব্যস্ত হৈ পৰিছে, আৰু তাই ব্যস্ত হৈছে স্লাৰে মেৰিউৱা পেকেটকেইটা বিক্ৰী কৰাত..\nৱাৰ্ডচ লেক, শ্বিলং। প্ৰৱেশদ্বাৰৰ সন্মুখত ৰাস্তাটোৰ আনপাৰে বুঢ়ীগৰাকীয়ে পপকৰ্ণ বেচিছে, বিশ টকাকৈ। ষ্ট’ভ এটাৰ ওপৰত সৰু কেৰাহীনত বালি অলপ লৈ তেওঁ গোমধানৰ গুটিবোৰ ভাজিছে। গ্ৰাহকৰ লাইন। পুৰনা বাতৰিকাকতৰ পৃষ্ঠাবোৰ ফালি লৈ তাতে তেওঁ পপকৰ্ণ বেচিছে। ঘৰত বিচনাত পৰি থকা বুঢ়াই বুঢ়ীলৈ বাট চাই আছে। বুঢ়ীয়ে কৈছিল, বিক্ৰী ভাল হ’লে ঘূৰি আহোঁতে খাবলৈ অলপ সৰহকৈ দস্নিয়াগ(গাহৰি মাংস) আনিব।\nচেৰাপুঞ্জীৰ কোনোবা এটা জলপ্ৰপাত, পৰ্যটকক সহজেই প্ৰেমত পেলাব পৰা এক নান্দনিক সৌন্দৰ্য। জুন-জুলাইৰ প্ৰচণ্ড গৰমৰ দিনতো ইয়াত নৱেম্বৰ-ডিচেম্বৰৰ ঠাণ্ডা। চিপচিপ বৰষুণৰ মাজতে আকাশত দুই এবাৰ ভুমুকি মৰা বেলিটোৱে ঠাইডোখৰৰ জিলিকনি দুগুণে বৃদ্ধি কৰিছে। ৰাস্তাৰ কাষতে মানুহবোৰে গাড়ী ৰখাই প্ৰকৃতিৰ অপৰূপ সৌন্দৰ্য উপভোগ কৰিছে। দূৰলৈকে বিস্তৃত পাহাৰবোৰৰ মাজে মাজে ডাৱৰবোৰ ভাঁহি উঠিছে। ইফালৰপৰা সিফাললৈ চলাচল কৰিছে। সেউজীয়া পাহাৰৰ মাজে মাজে শিল আৰু খৰস্ৰোতা পানীৰ ধাৰাকেইটা যথেষ্ট চকুত লগা হৈছে। ডাৱৰবোৰ যেন কপাহৰ একো একোটা ডাঙৰ ভাণ্ডাৰহে! ৰাস্তাৰ কাষতে খেৰৰ চালিৰে সৈতে বাঁহেৰে সজা এখন সৰু দোকান। তাতে কেইটামান পানী বটল আৰু চিপচৰ পেকেট লৈ মানুহ এজন বহি আছে। সাত-আঠ বছৰীয়া ল’ৰা এটাই মূৰৰপৰা পিঠিলৈকে বৈ পৰা এটা বিশেষ ধৰণৰ জাপি পিন্ধি হাতত মোনা এটা লৈ মানুহবোৰৰ ওচৰলৈ আগবাঢ়িছে। পিন্ধনত এটা হাফ পেণ্ট আৰু এটা হাফ চাৰ্ট। ভৰিত চেণ্ডেল এযোৰো নাই। ঠাণ্ডাই যেন তাৰ ফালে কেৰাহিকৈ চাবলৈও সাহস কৰা নাই! মানুহবোৰৰ ওচৰলৈ গৈ সি বিশ টকা দামৰ স্লাৰে মেৰিউৱা ক’লা নিমখ দিয়া চট্ৰুণ(আনাৰস)ৰ টোপোলাকেইটা আগবঢ়াই দিছে। এই টোপোলাকেইটাতেই যে তাৰ কত সপোন লুকাই আছে…\n: পৰীস্মিতা কাকতি\nসংযুক্ত স্নাতকোত্তৰ ষষ্ঠ সান্মাষিক\nগণিত বিজ্ঞান বিভাগ\nমৰা সুঁতিৰ মাছ\nPrevious Articleভাতি খোলা হাতী\nNext Article প্ৰাকৃতিক আশ্চৰ্য : চেৰাপুঞ্জী (মেঘালয়), ওলমা দলং


Assamese Short Story যৌৱন ডট কম Assamese Story For Girl - IndiBlogHub\nOct 15th, 2020 Hims\n'হৃদয়ৰ পৰা বিচৰা মানুহজনক যেতিয়া কোনো নাৰীয়ে বিচাৰি পায় তেতিয়া সেই মানুহজনৰ ওচৰত কোনো আৱেগৰ মূহুর্তত নিসংকোচে সেইনাৰীয়ে নিজৰ দেহ এৰি দিয়ে.. । পূজাৰ নির্মালীৰ দৰে পৱিত্র এই আৱেগ ..' কৰবাত এই কথাষাৰ পঢ়িছিল কংকনাই । আৰু আজি কোনো আৱেগ নথকাকৈ তাই নিজৰ দেহাটো এৰি দিব লগা হ'ল দিপাঙ্কৰৰ ওচৰত । পৃথিৱীৰ আটাইতকৈ ঘৃণা ওপজা মানুহজনৰ স্পর্শ, চুমা, উষ্ণতা, উত্তাপেৰে তাই তাইৰ দেহৰ পৱিত্রতা নষ্ট কৰি পেলালে ।\nপ্রায় এবছৰমান আগত ফেচবুক একাউণ্ট খুলিছিল কংকনাই৷ আৰু ফেচবুকতে চিনাকি হৈছিল নৱৰংগৰ সৈতে ৷ তাইৰ বাকী ফ্ৰেণ্ড সমূহতকৈ নৱৰ wall খনে, তাৰ about খিনিয়ে তাইক আকৰ্ষিত কৰিছিল ৷ নৱই পোষ্ট কৰা কবিতা, এক মিনিটৰ গল্প, সৰু সৰু ব্যংগ লেখা সমূহ পঢ়ি তাই কমেন্ট কৰিছিল ৷ প্ৰথমে কমেন্ট তাৰপিছত লাহে লাহে ইনবক্সক কথা পাতিব ল'লে ৷ কম দিনৰ ভিতৰতে দুয়োজন অন্তৰংগ বন্ধু হৈ উঠিল ৷ ইজনে সিজনক নিজৰ জীৱন-শৈশৱ-যৌৱনৰ বহু অভিঞ্জতা-অনুভৱ কথাৰে ভগাই ল'লে ৷ আৰু লাহে লাহে…… গোপনে গোপনে নিজেই নজনাকে ইজনে সিজনক ভালপাই পেলালে ৷ মৰম-প্ৰেম- আৱেগ-হাঁহি-ধেমালীৰে দুয়োজনে ভালপোৱাৰ শিকলিত বান্ধ খালে নৱ-কংকনাই ৷\nৰাতি বহু দেৰিলৈ দুয়োজনে ফেচবুকত কথা পাতি থাকে ৷ খং কৰে, অভিমান কৰে আৰু মনাইও লয় ৷ ৰাতিৰ নিজানত কেতিয়াবা আৱেগৰ তাড়নাত দুয়ো নষ্ট হৈ উঠি নীলা নীলা দুষ্ট কথা পাতে ! আৰু তেনেকৈয়ে এদিন কংকনাই তাইৰ দেহৰ গোপন ফটো নৱৰ ইনবক্সত প্ৰেৰণ কৰিলে…… ৷ নৱক সুখী কৰিবলৈ !\nএদিন হঠাতে কংকনাই তাইৰ ফেচবুক একাউণ্টো খুলিব পৰা নাই ৷ পাচৱৰ্ড ৰং বুলি দেখাই ৷ নৱক call কৰি জনালে ৷ সিও চেষ্টা কৰি চালে ৷ নাই 'ৰং পাচৱৰ্ড' ৷ কি হ'ল!! একাউণ্টো হেক হ'ল নেকি!!\nৰাতি নৱৰ ইনবক্সত 'দিপাংকৰ বৰা' নামৰ একাউণ্টোৰ পৰা ফটো এখন পালে ৷ কংকনাৰ ফটো ! তাইৰ দেহৰ গোপন অংশৰ ফটো ৷ নৱক সুখী কৰিবলৈ দিয়া ফটো ! কংকনালৈ দিপাংকৰৰ call ৷ সি তাইৰ দেহৰ সৌন্দৰ্য চাব বিচাৰে realঅত , চুব বিচাৰে তাইৰ দেহৰ খলাবমা বোৰ ৷ তাই তাক লগ কৰিব লাগে ! নহ'লে ফেচবুকৰ ৱালেৱালে, হুৱাটৱাপেৰে বিয়পি যাব তাইৰ নীলা ফটোবোৰ !\nনৱক নজনাকৈ কংকনাই দিপাংকৰক লগ কৰি আহিলে 'hotel BN'ৰ গোপন কক্ষত…… ! নৱৰংগই তাৰ ম'বাইলটো, গলত পিন্ধি থকা ৰূপৰ চেইনডাল বিক্ৰী কৰিব গ্ৰাহক বিচাৰি আছে ৷ যেনেতেনে 10,000টকা হ'লেও যোগাৰ কৰিব লাগিব ! দিপাংকৰৰ bank a/cঅত ভৰাই দিব লাগিব ৷ নহ'লে তাৰ কংকনাৰ ফটোবোৰ ফেচবুকে ফেচবুকে বিয়পি পৰিব………\n( বিঃদ্ৰঃ - তলৰ হোৱাটচএপত /ফেচবুক শ্বেয়াৰ বুটামটোত ক্লিক কৰি হোৱাটচএপ/ফেচবুকত শ্বেয়াৰ কৰক ।আৰু আন দহজনকো পঢ়াৰ সুবিধা দিয়ক


অনিদ্ৰা ৰোগৰ কাৰন আৰু প্ৰতিকাৰ- Insomnia in Assamese - fitassam\nঅনিদ্ৰা ৰোগ- Insomnia বিভিন্ন ৰোগ আৰু প্ৰতিকাৰ\n05/09/2020 Mitali Saikia0Comments\nঅনিদ্ৰা মানে কি ? What is insomnia meaning in Assamese\nৰাতি টোপনি নহাকে “অনিদ্ৰা”(insomnia) বুলি কোৱা হয়৷ এই সমস্যাই বিশ্বৰ লক্ষ লক্ষ মানুহক প্ৰভাৱিত কৰিছে। অনিদ্ৰাত ভুগা কোনো ব্যক্তিৰ টোপনি অহাত বা টোপনিত অসুবিধা হব পাৰে। অনিদ্ৰা এক বিকাৰ আৰু এই বিকাৰে আন কিছুমান খুব জটিল বিকাৰৰ সৃষ্টি কৰিব পাৰে৷ অনিদ্ৰাত ভুগা ব্যক্তিয়ে দিনৰ সময়ত অলসতা, মানসিক আৰু শাৰীৰিক অসুস্থতাৰ ভুগা দেখা যায়। অনিদ্ৰা এজন ব্যক্তিৰ স্বভাৱৰ বহু পৰিবৰ্তন ঘটায়, যেনে বিৰক্তি, উদ্বেগ, স্ট্ৰেস ইত্যাদি৷\nঅনিদ্ৰা হোৱাৰ কাৰণ? What are the Causes of Insomnia in Assamese?\n‣ অনিদ্ৰাৰ প্ৰথম কাৰণ হ’ল মানসিক চাপ। এজন ব্যক্তিৰ জীৱনত অনেক সমস্যা থাকে। যেনেঃ পৰিবাৰৰ আৰ্থিক অৱস্থা, পঢ়াশুনা আৰু শিক্ষাৰ্থীৰ উদ্বেগ, কামৰ চিন্তা, ক্লান্তিৰ কাৰণে সক্ৰিয় হৈ উঠা, স্বাস্থ্য সম্পৰ্কে উদ্বিগ্ন হোৱা, কাৰোবাৰ মৃত্যুৰ শোক, বিবাহ বিচ্ছেদ ইত্যাদি ঘটনা মানসিক চাপৰ কাৰণ হব পাৰে।\n‣ কিছুমান ভুল চাল চলন যেনে – অনিয়মিত জীৱনশৈলী, দিনত শুৱা, শুৱাৰ সময়ত উচিত বাতাবৰণৰ অভাৱ, বেছিকৈ খোৱাৰ পিছত মোবাইলত ব্যস্ত হোৱা, বিছনাত শুৱাৰ পৰিবৰ্তে চকীত শুৱা, কামৰ সময়ত বিছনা ব্যৱহাৰ কৰা, শুই শুই টিভি চোৱা,টোপনিৰ আগেয়ে উদ্দীপক কাম কৰা, শুৱাৰ আগে টিভি, গেম, স্মাৰ্টফন আদিৰ ব্যৱহাৰ এই সকলোবোৰ অনিদ্ৰাৰ কাৰণ হব পাৰে৷\n‣ ৰক্তচাপ, হাঁপানীৰ ৰোগীয়ে ঔষধ গ্ৰহণৰ কাৰণে অনিদ্ৰা দেখা দিব পাৰে।\n‣ অনিদ্ৰাজনিত অৱস্থাৰ কাৰন হব পাৰে কিছুমান ৰোগ – ক্ৰনিক দীৰ্ঘস্থায়ী বিষ, ক্যান্সাৰ, ডায়েবেটিচ, হৃদৰোগ, হাঁপানী, গ্যাস্ট্ৰোচফিজিয়াল ৰিফ্লাক্স ডিজিজ (gastroesophageal reflux), ওভাৰেক্টিভ থাইৰয়দ, পাৰ্কিনচন ডিজিজ আৰু আলঝাইমাৰ ৰোগ অন্তৰ্ভুক্ত।\n‣ অনিদ্ৰা আৰম্ভ হব পাৰে কাম আৰু সময়সূচীৰ পৰিবৰ্তনৰ কাৰণেও৷ সময়সূচিৰ পৰিবৰ্তনৰ কাৰনে কামৰ চিফট পৰিবৰ্তন কৰা, বিভিন্ন অঞ্চলত ভ্ৰমণ কৰা ইত্যাদি ।\n‣ টোপনি ব্যাঘাতৰ কিছুমান ৰোগ যেনে-\nSleep Apnea ৰ বাবে ৰাতি উশাহ লোৱাত কষ্ট হয়৷ বিশেষকৈ বৃদ্ধ আৰু মেদবহুলতাৰ বাবে হয়৷\nৰেস্টলেচ লেগ চিন্দ্ৰম (resless leg syndrome) বাবে যাৰ ফলত ভৰিৰ মাংসপেশী কুটকুটাই থাকে৷\n‣ কফি, চাহ, কল্ডড্ৰিকচ আৰু অন্য কেফেইনযুক্ত পানীয় গ্ৰহন কৰিলে টোপনি ব্যাঘাত হব পাৰে৷ ধপাত আৰু এলকহল সেৱনো অনিদ্ৰাৰ আন এক কাৰন৷ এলকহলে আপোনাক টোপনিত সহায় কৰিব পাৰে কিন্ত্ত ই গভীৰ টোপনিক বাধা দিয়ে আৰু প্ৰায়ে আপুনি আধা ৰাতিতে সাৰ পায় উঠিব পাৰে৷\nঅনিদ্ৰাৰ লক্ষণসমূহ কি? -What are the\nSymptoms of Insomnia in Assamese.\n➡ ৰাতি টোপনি অহাত অসুবিধা বা ভালদৰে টোপনি নহা\n➡ কিবা কথা ভাবি চিন্তা কৰি থকা\n➡ এটা কামৰ ওপৰতে মস্তিস্ক কেন্দ্ৰিত হৈ থকা\n➡ গোটেই ৰাতি সাৰে থকা\n➡ দিনৰ ভাগত টোপনি ভাৱ আৰু ভাগৰুৱা অনুভৱ হোৱা\n➡ স্মৃতিশক্তি কমি অহা\n➡ খিংখিঙীয়া হোৱা\n➡ একাগ্ৰতা কমি অহা\n➡ মূৰ গধুৰ লাগি থকা\n➡ মানুহৰ লগত কথা পাতিবলৈ মন নকৰা ইত্যাদি\nঅনিদ্ৰাৰ বাবে হোৱা শাৰীৰিক সমস্যা- Side effect of Insomnia\nপৰ্যাপ্ত টোপনি নহলে ব্লাড প্ৰেচাৰ, কলেষ্টৰেল হোৱাৰ আশংকা থাকে\nদেৰিলৈকে কাম কৰি থকা ব্যক্তিৰ ব্ৰেস্ট কেন্সাৰ আৰু ক’লন কেন্সাৰ হোৱাৰ সম্ভাৱনা থাকে৷\nঅনিদ্ৰা সমস্যা হলে প্ৰায়ে ব্যক্তিৰ ওজন বৃদ্ধি দেখা যায়৷ ইয়াৰ কাৰন হল কমকৈ শুৱা বাবে হ’ৰমন অসন্ত্তোলন হয় যাৰ ফলত অধিক ভোক লাগে৷\nচিন্তা, অৱসাদ(depression) আদি মানসিক ৰোগ হোৱাৰ সম্ভাৱনা থাকে৷\nপাচন সম্বন্ধীয় সমস্যা যেনে কোষ্ঠকাঠিন্য দৰে সমস্যা উৎপন্ন হয় ৷\nঅনিদ্ৰাৰ প্ৰতিকাৰৰ বাবে কিছু প্ৰাকৃতিক উপায়- Home Remedies for Sleep in Assamese\n‣ ৰাতি শুৱাৰ আগে গৰম গাখীৰ পান কৰিলে টোপনি ভাল হয়৷ বাদামৰ গাখীৰ কেলচিয়াম এটি উৎকৃষ্ট উৎস, যি মস্তিষ্কক মেলাটোনিন তৈয়াৰ কৰাত সহায়তা কৰে (মেলাটনিন এক হ’ৰমন যি নিদ্ৰাৱস্হা/ জাগ্ৰত চক্ৰ নিয়ন্ত্ৰণত সহায়তা কৰে)।\n‣ ঠাণ্ডা চাপযুক্ত (cold pressed) জৈৱ তিলৰ তেলেৰে আপোনাৰ ভৰিৰ তলোৱা ঘঁহক।\n‣3গ্ৰাম সতেজ পদিনা পাত বা 1.5 গ্ৰাম শুকান পদিনা পাত 1 কাপ পানীত 15-20 মিনিটৰ বাবে উতলাওক৷ ৰাতি শুৱা আগে 1 চা চামুচ মৌ মিহলাই পান কৰক৷ অলপমান কুহুমীয়া হৈ থাকিল ভাল৷\n‣ এটা কলৰ ওপৰত ১ চা চামচ জিৰা ছিটিকাই দিওক। ৰাতি নিয়মিত খাওঁক।\n‣ নিয়মিত শ্বাস প্ৰশ্বাস ব্যায়াম, যোগব্যায়াম আৰু ধ্যান আপোনাৰ মন শিথিল কৰাৰ আৰু এটি উৎকৃষ্ট উপায়৷\n‣ এক কাপ গৰম গাখীৰত আধা চামুচ দালচেনি পাউদাৰ মিহলাই খালে টোপনি ভালদৰে আহে৷\n‣ সৰ্পগন্ধা আৰু অশ্বগন্ধা সমান পৰিমাণে মিহলাই চূৰ্ণ তৈয়াৰ কৰি লওঁক৷ ৰাতি শুৱা সময়ত 3-5 গ্ৰাম মাত্ৰাত ইয়াৰ চূৰ্ণ পানী লগত গ্ৰহন কৰিলে টোপনি ভাল হয়৷\nঅনিদ্ৰা ৰোগৰ প্ৰতিৰোধৰ বাবে কি কৰিব- How to Prevention Insomnia in Assamese\nটোপনি ভাল হব বাবে কিছু আহাৰ-\nআপোনাৰ আহাৰত বাদাম, আখৰোট, গাখীৰ আৰু দালিয়া আদি অন্তৰ্ভুক্ত কৰক৷\nৰাতি শুৱা আগে গাখীৰ খাওক৷\nৰাতি ভোজনত চালাদ খাওক৷ চালাদ খালে দেহত লেক্টকেৰিয়ম (lactocarium) নামৰ তত্ত্ব উৎপন্ন হয় যাৰফলত দেহে আৰাম অনুভৱ কৰে৷\nকাবুলী চানা, কল, কিৱী আদি ফল ৰাতি গ্ৰহন কৰিলে টোপনি ভাল হয়৷\nচেৰী খাওক৷ চেৰী উচ্চ মাত্ৰাত মেলাটনিন ৰসায়ন পোৱা যায় যা আমাৰ শৰীৰৰ ব্লক সমূহ নিয়ন্ত্ৰণ কৰে৷ শুৱাৰ কিছু সময় আগে চেৰী খালে টোপনি ভাল হয়৷ অনিদ্ৰা ৰোগত ভগি থকা ব্যক্তিয়ে প্ৰতিদিনে দিন দুবাৰ এক কাপ ছেৰী জুইচ খাব লাগে৷\nগবেষণা অনুসৰি ৰাতি ভাত খালে ভালো টোপনি হয়। ইয়াত চালৰ উচ্চ গ্লাইচেমিক সূচক(high glycemic index) আছে। তদুপৰি ট্ৰিপটোফেন আৰু চেৰোটোনিন নামৰ ৰসায়নে টোপনিত সহায়তা কৰে।\nসন্ধ্যা সময়ত কেফেইন আৰু এলকোহল খোৱা পৰিত্যাগ কৰক৷ তাৰ পৰিবৰ্তে আপুনি হাৰ্বেল চাহ খাওঁক।\nতদুপৰি শুৱা আগে মন ভাল লগা গান বা মিউজিক (Relaxing Music) আদি শুনিব পাৰে৷\nAcharya Sri Balakrishna, patanjali\n← কেলচিয়ামৰ অভাৱ হলে কি কৰিব- Calcium Defficiency In Assamese\nভিটামিন ডি ৰ অভাৱ কিয় হয় ? ভিটামিন ডি কম হলে কি কৰিব? Vitaminddeficiency in Assamese →\n08/09/2020 Mitali Saikia 0\n20/10/2020 22/01/2021 Mitali Saikia 0\n29/12/2020 08/04/2021 Mitali Saikia 0


Admin Post – Axom Khubakh\nAxomiya Kobita সেউজীয়া তাৰ প্ৰিয় Writter : Dipshi Bania\n24th January 2020 24th January 2020 Axom KhubakhLeaveaComment on Axomiya Kobita সেউজীয়া তাৰ প্ৰিয় Writter : Dipshi Bania\nসেউজীয়া তাৰ প্ৰিয় স্বপ্নময় সেউজীয়া আকাশখনিত এমুঠি বাস্তৱায়িত প্ৰেমৰ অনুভৱৰে আলফুলীয়া কোমল ৰঙা কলিজাটিত স্থান দিবলৈ উৎফুল্লিত,, হৃদয়সংলগ্নাতিত স্মৃতিৰ অসীম মৰম-ভালপোৱাৰে উপচি পৰিবলৈ উৎসাহিত প্ৰেমৰ ডায়েৰীখনৰ উকা পৃষ্ঠাবোৰ, স্বপ্নয়াতিত ৰামধেনু ৰঙৰ দৰে কলিজাটিৰ বাকৰিখন ভৰাই তুলিবলৈ,, আপ্লুত অপেক্ষাৰত ৰক্ত হৃদয়ৰ গভীৰ মৰমবোৰ।। ✍দিপচী বনিয়া\nAxomia poem:হৃদয়ৰ সংজ্ঞা writer:Nikumoni\n15th January 2020 15th January 2020 Axom KhubakhLeaveaComment on Axomia poem:হৃদয়ৰ সংজ্ঞা writer:Nikumoni\nহৃদয়ৰ সংজ্ঞা তোমাৰ হৃদয় নামৰ উপন্যাসত যদি মোকো এটা সংলাপ দিয়া, বৰ্ণনা কৰিব মইও পাৰো প্ৰেমৰ সংজ্ঞা, তোমাৰ স্মৃতিবোৰৰ বাখ্যাও এই হৃদয়ে দিয়ে,, এই স্মৃতিবোৰে কঢ়িয়াই ফুৰে তোমাৰ অৱহেলাৰ তাড়না । মোৰ এই ভালপোৱাবোৰৰ বিনিময় তোমাৰ ৰক্তাক্তৰ হৃদয়খন দিলেটো নহব, ব্যৰ্থ এই ভালপোৱা বুলি জানিও কিয় জানো??এই জীপাল হৃদয়খনে বাৰে বাৰে তোমাৰ অৱহেলা সাজখনে আঁৰি […]\nAxomia poem:প্ৰেম writer:মিদুল আলি\n13th January 2020 13th January 2020 Axom KhubakhLeaveaComment on Axomia poem:প্ৰেম writer:মিদুল আলি\nপ্ৰেম এটা সুমথুৰ শব্দই মোক বিন্ধিছিল সন্মুখৰ পৰা, মোৰ ফালে নোচোৱাকৈ, ইপাৰ সিপাৰ নহল, মূৰটো ভাঙি হৃদয়ৰ কৰবাত ৰৈ গল ! মোক হত্যা কৰি উধাও হৈছিল মই মোক বিচাৰি গৈছিলোঁ, শব্দৰ হাতত মোক দেখি খিলখিলাই হাহিছিলোঁ ক’ত যে হেৰাইছিল সি ! নিচা আৰু ৰাগী নে সেই শব্দত ? শিৰা কোচ খাইছিল,ভাগৰি গৈছিলোঁ, যৌৱনৰ সোণোৱালী পথাৰত […]\nAxomiya Kobita : একপক্ষীয় প্ৰেম-২ writter : Liza Talukdar\n7th January 2020 7th January 2020 Axom KhubakhLeaveaComment on Axomiya Kobita : একপক্ষীয় প্ৰেম-২ writter : Liza Talukdar\n“একপক্ষীয় প্ৰেম-২”*************** আপোনাক দেখিলে মোৰ হৃদয় খনে কিবা হাৰ্টবিট কৰিবলৈ ধৰে,আৰু এই স্পন্দনবোৰ কলিজাৰ গভীৰলৈমধুৰ ঝঙ্কাৰ হৈ বিয়পে!আপোনাৰ কলিজাত সুখৰ বৰঘৰ পাতিজীয়া আদৰবোৰত নিজকবিলীন কৰিব খোজো।আপোনাৰ সঞ্চিত বেদনা বোৰ পী খাব পৰাহেঁতেন….!আপুনি কথা ক’লেও উত্তৰ দিব নোৱাৰিলো হেঁতেন আপোনাক!কিন্তু ম‌ই জানো একপক্ষীয়তাৰো আছে এক নিৰৱ ভাষা। -✍লিজা তালুকদাৰ।


Wisfast A in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Wisfast A ar byavahar, ppali, parshwakriya, upkaar, kriya-pratikriya aaru satarkatabani\nWisfast A की जानकारी\nWisfast A ৰ লাভ আৰু ব্যৱহাৰসমূহ- Wisfast A Benefits & Uses in Assamese\nWisfast A ৰ পালি আৰু সেয়া কেনেদৰে ল'ব- Wisfast A Dosage & How to Take in Assamese\nWisfast A-ৰ উপাদানসমূহ- Wisfast A Active Ingredients in Assamese\nWisfast A ৰ পাৰ্শ্চক্ৰিয়াসমূহ- Wisfast A Side Effects in Assamese\nWisfast A সংক্ৰান্ত সতৰ্কতাবাণীসমূহ- Wisfast A Related Warnings in Assamese\nঅইন দৰৱৰ সৈতে Wisfast Aৰ গুৰুতৰ ক্ৰিয়া-প্ৰতিক্ৰিয়া- Severe Interaction of Wisfast A with Other Drugs in Assamese\nWisfast A মতভেদসমূহ- Wisfast A Contraindications in Assamese\nWisfast A ৰ বিষয়ে সততে সোধা প্ৰশ্নসমূহ- Frequently asked Questions about Wisfast A in Assamese\nখাদ্য আৰু মদৰ সৈতে Wisfast A ক্ৰিয়া-প্ৰতিক্ৰিয়া- Wisfast A Interactions with Food and Alcohol in Assamese\nWisfast A ৰ লাভ আৰু ব্যৱহাৰসমূহ - Wisfast A Benefits & Uses in Assamese\nWisfast A তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nWisfast A ৰ পালি আৰু সেয়া কেনেদৰে ল'ব - Wisfast A Dosage & How to Take in Assamese\nWisfast A-ৰ উপাদানসমূহ - Wisfast A Active Ingredients in Assamese\nWisfast A ৰ পাৰ্শ্চক্ৰিয়াসমূহ - Wisfast A Side Effects in Assamese\nগৱেষণাৰ ভিত্তিত, Wisfast A ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nWisfast A সংক্ৰান্ত সতৰ্কতাবাণীসমূহ - Wisfast A Related Warnings in Assamese\nWisfast A-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nتأثير Wisfast A على النساء الحوامل غير معروف لأن البحوث على هذا لم يتم حتى الآن\nWisfast A-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nবৃক্কত Wisfast A কি প্ৰভাৱ দেখা গৈছে?\nযকৃতত Wisfast A কি প্ৰভাৱ দেখা গৈছে?\nيمكنك أن تأخذ Wisfast A بدون أي خوف من الأضرار التي لحقت كبد\nহৃদযন্ত্ৰৰ ক্ষেত্ৰত Wisfast A ৰ কি প্ৰভাৱ দেখা গৈছে?\nঅইন দৰৱৰ সৈতে Wisfast Aৰ গুৰুতৰ ক্ৰিয়া-প্ৰতিক্ৰিয়া - Severe Interaction of Wisfast A with Other Drugs in Assamese\nWisfast A তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nWisfast A মতভেদসমূহ - Wisfast A Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Wisfast A লোৱা অনুচিত যাতে -\nWisfast A ৰ বিষয়ে সততে সোধা প্ৰশ্নসমূহ - Frequently asked Questions about Wisfast A in Assamese\nএই Wisfast A-এ অভ্য়াস বা নিচাৰ সৃষ্টি কৰে নেকি?\nلا، أخذ Wisfast A لا يسبب الإدمان\nنعم، ولكن تأخذ Wisfast A فقط حسب المشورة الطبية\nغير قادر Wisfast A على علاج الاضطرابات النفسية\nখাদ্য আৰু মদৰ সৈতে Wisfast A ক্ৰিয়া-প্ৰতিক্ৰিয়া - Wisfast A Interactions with Food and Alcohol in Assamese\nখাদ্য আৰু Wisfast Aৰ ক্ৰিয়া-প্ৰতিক্ৰিয়া\nأخذ Wisfast A مع الطعام لا يسبب أي مشكلة.\nমদ আৰু Wisfast Aৰ মাজৰ প্ৰতিক্ৰিয়া\nআপুনি বা আপোনাৰ পৰিয়ালৰ কোনোবাই Wisfast A লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Wisfast A ব্যৱহাৰ কৰিছিল নেকি?\nআপুনি কিমান পৰিমাণে Wisfast A সেৱন কৰিছিল?\nআপুনি Wisfast A ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Wisfast A সেৱন কৰে?


ঘটোৎকচastory of privileging - ( সমুদ্ৰ কাজল শইকীয়া) - মুক্ত চিন্তা\nঘটোৎকচastory of privileging - ( সমুদ্ৰ কাজল শইকীয়া)\nঅতিথি সম্পাদকৰ চ'ৰা দ্বিতীয় বছৰ দ্বিতীয় সংখ্যা (দ্বিতীয় বছৰ)\n[মহেন্দ্ৰদা আৰু হেমাঙ্গ]\n"কি চলি আছে এইকেইদিন?"\n"তেনেকৈ একো নাই, মহেন্দ্ৰদা। এনেয়ে আছোঁ এইকেইদিন।"\n"তই ক'লেই মানিম নে? একো নকৰাকৈ থকা মানেই কিবা এটাই নিশ্চয় পাকঘূৰণি খাই আছে তোৰ মনত।"\n"আপোনাকনো আৰু কি ক'ম। গল্প এটা লিখাৰ কথা ভাবি আছোঁ, কিন্তু নিজে একো ওৰ-মোৰ নোপোৱা হৈ আছোঁ।"\n"এইটোৱেই আপোনাৰ ভয়ঙ্কৰ অস্ত্ৰ। আপুনি ছ' হোৱাট বা তাতে কি বুলি ওলোটাই সুধি দিয়াৰ পিছত আমাৰ আৰু একো ক'বলৈকে নেথাকে।"\n"কিন্তু কথাটোতো তেনেকুৱা হ'ব নালাগে। ছ' হোৱাট বুলি সুধি তাৰ পিছতেই মই সোধোঁ - হোৱাট নেক্সট?"\n"কিন্তু আপোনাক কেনেকৈ বুজাম যে আপুনি ছ' হোৱাট বুলি সুধি দিয়াৰ লগে লগেই আমাৰ ব্ৰহ্মতালুৱেদি জীৱ বাজ হওঁ হওঁ হয়।"\n"বাৰু এতিয়া ক। হেমাংগ, গল্পৰ কথা ক।"\n"আচলতে মনতে ভাবিহে আছোঁ। অলপ লিখিবৰ চেষ্টা কৰিছিলোঁ - কিন্তু বৰ আগ নাবাঢ়িল। আপোনাৰ লগত কথা পাতিলে অলপ লাভেই হ'ব। আপুনি গাইড কৰিব পাৰিব।"\n"ধ্যেৎ, তই নিজেই ইমান ভাল লেখা-মেলা কৰ। তোক আকৌ গাইড কৰিব পৰাকৈ মোৰ কিডাল আছে?"\n[খন্তেক ৰৈ] "আৰু এটা ধৰ্মসংকটত ভুগিছোঁ। লিখিম লিখিম বুলি ভাবি থকা বস্তু এটা কাৰোবাৰ লগত আলোচনা কৰি দিলে বা কথা পাতি দিলেই তাৰ পিছত আৰু সেইটো মোৰ লিখা নহয়গৈয়েই।"\n"বুজিছোঁ। হয় কেতিয়াবা তেনেকুৱা। আচলতে লেখা এটা লিখা হয় কিবা এটা ভাব প্ৰকাশৰ বাবে থকা আন্তৰিক তাগিদাৰ কাৰণে। নহয় জানো? এতিয়া সেই কথাখিনি এবাৰ প্ৰকাশ হৈ গ'লেই তাৰ আন্তৰিক তাগিদাখিনিও শিথিল হৈ আহে।"\n"এই ক্ষেত্ৰত সমাধানটো হ'ল - তই আৰু অলপ ডিছিপ্লিনড হ'ব লাগিব। যিখিনি মানুহে নিয়মানুৱৰ্তিতা পালন কৰে, লে'-আউট এটা কৰি লৈ এটা ৱৰ্ক-প্লেন নিৰ্ধাৰণ কৰি তাৰ পিছত কামত আগ বাঢ়ে সেইবোৰ মানুহৰ এনেবোৰ সমস্যা নহয়।"\n"হয়তো ঠিকেই কৈছে। কিন্তু মোৰ আকৌ গল্পকাৰ হোৱাৰ বাসনাও নাই নহয়।"\n"ছ' হোৱাট? এটাও যদি গল্প লেখ, সেইটো গল্পৰ পৰিপ্ৰেক্ষিতত তইতো গল্পকাৰেই। নহয় জানো?"\n"হয় অৱশ্যে। বাৰু কওঁ শুনক। গল্পটোৰ নাম ঘটোৎকচ। কেইদিনমানৰপৰা এই ঘটোৎকচ নামটোকে লৈয়েই ভাবি আছোঁ।"\n"ভাল দেখোন। বহুতৰে আকৌ সমস্যা হয় কিবা এটা লিখি লৈ কি নাম দিম সেইটোক লৈ। তেতিয়াহ'লে হেমাংগ, তোৰ এটা সমস্যাৰ সমাধান হৈয়েই আছে।"\n"চৰিত্ৰটোৰ প্ৰতি কোনোবাখিনিত মই বৰ আকৰ্ষণ অনুভৱ কৰোঁ। ঠিক কিয় মই নিজেই নাজানো।"\n"এতিয়া পিছে কেনেকৈ আগ বাঢ়িম বুলি ভাবিছ?"\n"আজিকালি পুৰণা মহাকাব্যিক বা পৌৰাণিক চৰিত্ৰ একোটাক লৈ নতুনকৈ লিখা-মেলা খুব চলি আছে। গতিকে তাৰ মাজত মইনো কেনেকৈ আগ বাঢ়িম ওৰ-মোৰ নোপোৱা হৈছোঁ। চৰিত্ৰটোক তাৰ নিজৰ স্থান কালতেই ৰাখিম নে এতিয়াৰ সমসাময়িকতাৰ লগত তাক অভিযোজনা কৰাই ল'ম সেইখিনিতেই থমকি ৰ'লোঁ।"\n"বুজিছোঁ, কথা গম্ভীৰ। কিন্তু অলপ আৰম্ভণি যে কৰিম বুলি ভাবিছিলি সেয়া কি আছিল?"\n"ল'ৰাটোৱে আনদিনা সদায়ে কৰাৰ দৰেই আজিও জুৰিটিৰ কাষলৈ গৈ পানীত নিজৰ প্ৰতিবিম্বটো চালে। তাৰ পিছত একেজাঁপে প্ৰকাণ্ড শিলাখণ্ডৰ ওপৰত উঠি তাৰপৰা আকৌ পানীলৈ চালে। দুৰ্দান্ত তৰুণ সি। প্ৰচণ্ড শক্তিৰ অধিকাৰী। সদায়ে এইখিনি ঠাইলৈ আহি সি নিজে নিজৰ মুখখনলৈ চাই থাকে। সি বুজিবলৈ চেষ্টা কৰি থাকে - সি দেখিবলৈ আচলতে কেনেকুৱা। লগৰ সমনীয়াবোৰতকৈ সি আচলতে কোনখিনিত পৃথক? কোনখিনিত সি দেখিবলৈ মাকৰ নিচিনা হ'ল, কোনখিনিত সি পিতাকৰ নিচিনা হ'ল? পিতাক? সি যদি পিতাকৰ নিচিনাও হ'ল - সেয়া সি কেনেকৈ বুজিব পাৰিব? সিতো কোনোদিন পিতাকক দেখাই নাই। শুনিছেহে মাথোঁ। মানুহে কোৱাহে শুনিছে তাৰ বাহু দুটা হেনো পিতাকৰ দৰে। তেনেহ'লে বাহুৰ বলো পিতাকৰ দৰে? আছেনে তাৰ বাহুত হেজাৰ হাতীৰ বল? হাজাৰটা কৌতূহল থাকিলেও মানুহে তাক পিতাকৰ দৰে বুলি ক'লে কিন্তু তাৰ মনটো ভাল লাগি যায়। কোনোবাখিনিত এটা গৌৰৱবোধৰ উদয় হয়। কাৰণ পিতাকৰ বীৰত্ব আৰু পৰাক্ৰমৰ কাহিনীবোৰ শুনিয়েইতো সি ডাঙৰ হৈছিল। মাকে তাক বাৰে বাৰে কোৱা শুনিছে - পিতাক এদিন উভতি আহিব। তাৰ জীৱনটো আন দহজনৰ দৰে সাধাৰণ জীৱন নহয়। কিবা এটা মহৎ উদ্দেশ্য সন্মুখত ৰাখিহে সি জন্ম হৈছে। সেই উদ্দেশ্য কি, কেনেকৈ কেতিয়া সি তাৰ জীৱনটো কামত লগাব তাৰ কোনো ধাৰণাই নাই। কিন্তু সিও মানি লৈছে কথাটো। কথাটো ভাবি সি শিহৰিত হৈও উঠে - এটা উদ্দেশ্য আছে তাৰ। এটা কিবা লক্ষ্য আছে।"\n"হোঁ, চাহ একাপ খাই ল। ৰঙা চাহ। ঘৰত গাখীৰ নাই।"\n"ভালেই দিয়ক। গাখীৰ চাহে মোৰ পেট বেয়াহে কৰে।"\n"মই কিন্তু বৰ মজা পালোঁ তোৰ আৰম্ভণিখিনিত। মোৰ মনলৈ তৎক্ষণাত এটা কথাই আহিল - "আত্মপৰিচয়ৰ সংকট"। এই আত্মপৰিচয়ৰ সঙ্কট অথবা আত্মপৰিচয়ৰ সন্ধানটোৱেই তোক ভাবিবলৈ বাধ্য কৰিছিল নেকি?"\n"ঠিক বুজি পোৱা নাই, মহেন্দ্ৰদা। ময়ো এতিয়াহে তেনেকৈ ভাবিছোঁ। আচলতে আৰম্ভ হৈছিল অন্য এটা সৰু অভিজ্ঞতাৰপৰা।"\n"কি সেই সৰু অভিজ্ঞতা?"\n"মানে আজিকালি চবেই যেনিয়ে তেনিয়ে জধে-মধে ছেল্ফি তুলিবলৈ লৈছে যে..."\n"অঁ, মহাব্যাধী ছেল্ফি"\n"তাকেই। মই ভাবি পাৰ নাপাওঁ - মানুহবোৰ নিজক লৈ ইমান অবছেছড কেনেকৈ হ'ব পাৰে! বিশেষকৈ নিজৰ লুকটোক লৈ। দুবাৰমান ময়ো চেষ্টা কৰিছিলোঁ ছেল্ফি তুলিবলৈ। কিন্তু দেখোন মুখখন কিবা উত্তল লেন্সত চোৱাৰ দৰেহে লাগে। কেবাটাও এঙ্গলৰপৰা চাইছিলোঁ। এটাতো পছন্দ নহ'ল। তেনেকৈ চাই থাকোতেই এদিম মই নিজেই নিজকে লৈ কনফিউজড হৈ গ'লোঁ। মোৰ মুখখন বাৰু আচলতে ঘূৰণীয়া নে দীঘলীয়া। এটা এঙ্গলৰপৰা বেলেগ লাগে, আকৌ বেলেগ এটা এংগলৰপৰা দেখোন বেলেগ যেনহে লাগে। তেনেকুৱাতে মনলৈ ধেমালিৰ নিচিনাকৈ আহিছিল ঘটোৎকচৰ কথা। দেউতাকৰ সন্ধান নথকা ল'ৰা এটাই যদি নিজৰ লুকটোকে লৈ সন্দিহান হৈ ভাবিবলৈ লয় - কেনেকৈ ভাবিব বাৰু?"\n[হাঁহি] "জমনি দেই কাৰবাৰটো। খুব ধুনীয়া দেখোন আৰম্ভণিটো।"\n"আচলতে তয়েই ঘটৎকচ। ময়ো। আমি সকলোবোৰ - আমাৰ অসমখন, আমি অসমীয়াবোৰ - আমি সকলো ঘটোৎকচেই।"\n"এইপাট বা আকৌ কি বাণ এৰিলে?"\n"দে, চাহৰ কাপটো দে হ'ল যদি। ভিতৰত থৈ আহোঁ।"\n"আপুনি এই আত্মপৰিচয়ৰ সংকট বুলি ইমান ডাঙৰ প্ৰসঙ্গটো কৈ দি মোক অলপ শ'লঠেকত পেলালে।"\n"কথাষাৰ বৰ গধুৰ।"\n"হয়। ছ' হোৱাট? তই বিচাৰিলেও বা নিবিচাৰিলেও বাৰে বাৰে আহি তোক আমনি কৰি থাকিব এইবোৰ কথাই। এতিয়া কথাবোৰ তই পাতিবলৈ বিচাৰিবি নে উটপক্ষীৰ দৰে বালিত মূৰ গুঁজি থাকিবি সেয়া তোৰ কথা।"\n"এতিয়া কেনেকৈ আগ বাঢ়োঁ?"\n"কথাবোৰ যেনেকৈ সহজভাৱে আগ বাঢ়ে তেনেকৈয়ে আগ বঢ়া ভাল। জোৰ কৰি কিবা এটা কৰিবলৈ গ'লে কিবাহে হ'বগৈ। অথবা প্ৰাথমিক সূত্ৰবোৰলৈ এবাৰ মন দিয়া যাওক। গল্প এটাৰ বাবে নেৰেটিভ নিৰ্মাণত মূল উপাদানবোৰ কি কি?"\n"চৰিত্ৰ, পটভূমি, সংঘাত - এইবোৰৰ কথা কৈছে নেকি?"\n"অঁ। চৰিত্ৰ এটা তই পালি বুলি ধৰি লৈছোঁ।"\n"হয় আছে। চৰিত্ৰটো বাৰু আছে।"\n"নাই। ইমান সহজ নহয়। পটভূমি - মানে স্থান-কালৰ পৰিপ্ৰেক্ষিততহে চৰিত্ৰটো নিৰ্মাণ হ'ব। এফালৰপৰা চাবলৈ গ'লে তোৰ চৰিত্ৰটোও এতিয়া আত্মপৰিচয়ৰ সন্ধানতেই আছে।"\n"মোৰ পটভূমি হ'ব অসম। মই যেতিয়াই যি নিলিখোঁ কিয় মোৰ পটভূমি সদায়েই হ'ব অসম।"\n"মানে তেনেকৈ উপৰুৱাকৈ কৈ দিবলৈ সহজ। পৃথিৱীত সম্ভৱ আটাইতকৈ সহজ কামটোৱেই হ'ল দেশপ্ৰেমী অথবা জাতীয়তাবাদী হোৱাটো। স্থান-কালৰ কথা পাতি আছোঁ। ইয়াত স্থান মানে কেৱল এটুকুৰা ঠাইৰ নাম নহয়। এই স্থানৰ ধাৰণাই তোৰো অৱস্থান নিৰ্ধাৰণ কৰি গৈ থাকিব। অৱস্থান নিৰূপণ নোহোৱাকৈ একো নহয়। উৰুলিপুঙা এটা হ'বলৈ ভাল পাবি জানো?"\n"স্থান... মানে আপুনি কোৱা এই অৱস্থানৰ কথাটো - আপুনি পলিটিকেল অৱস্থানৰ কথা বুজোৱা নাই জানো?"\n"তোৰ কথা। তই যেনেকৈয়ে বুজ বুজ। এতিয়া হোৱাট নেক্সট? তাৰ পিছত কি?"\n"আপুনি বৰ গধুৰ কৰি পেলালে।"\n"ওহোঁ। চিধা কথা। স্থান। বা যাক দেশ বুলিও কোৱা হয় - দৰ্শনত। বাৰু এটা উদাহৰণ চা। "মই মোৰ দেশৰ হকে কাম কৰিম" - এইবুলি যদি মই কওঁ - তেতিয়া এই দেশৰ ধাৰণাটো মোৰ বাবে কি সেইটো আগতে বুজি ল'ব নালাগিব জানো? দেশ মানে কেৱল এটা নামতো নহয়। দেশ মানে এটা ধাৰণা।"\n"এতিয়া তোৰ গল্পৰ, বা তোৰ কল্পনাৰ, বা তই পাতিব খোজা কথাখিনিৰ মাজৰ যি দেশ - বা দেশৰ ধাৰণা - সেইটোৱে তোৰ শাৰীৰিক দেশখনকো নিৰূপণ কৰিব।"\n"আকৌ কওকচোন, মহেন্দ্ৰদা।"\n"মানে, তোৰ গল্পৰ নায়কৰ এখন দেশ আছে - সেইখন দেশ তই নিৰ্মাণ কৰিবলৈ গৈ আছ। কথাটো হ'ল, গল্পৰ বাহিৰত অন্য বাস্তৱত তয়োতো এটা চৰিত্ৰ, তোৰোতো এখন দেশ আছে। আছেনে নাই? তই তোৰ চৰিত্ৰটোক কেনেকৈ কোন স্থানত বা কোন দেশত অৱস্থান কৰাবি সেই কথাটোৱে ওলোটাকৈ আকৌ তোৰ এই বাস্তৱৰ অৱস্থানটোকো চিহ্নিত কৰাব।"\n"হয়তো মই বুজাব পৰা নাই। কথাবোৰ আচলতে তেনেই সহজ কথাই কৈ আছোঁ। [অলপ ৰৈ] বাৰু তই ভাবিবলৈ সময় ল। ই-মেইল কৰিবলগীয়া কামটো ঠিকে ঠাকে হ'ল নহয়?"\n"হ'ল মানে মই তোৰ কথা সোধা নাই। তইতো কৰিবিয়েই - জানো। পিঙ্কু, ৰাজু, বেদব্ৰত - আৰু কোন কোন আছিল জানো তহঁতৰ লগৰ - সিহঁতকেইটাৰ কি খবৰ?"\n"কৰিলে আটাইকেইটাই কৰিলে। এই ৰূপজ্যোতিটোৱেহে অলপ গণ্ডগোল লগাই আছে।"\n"জানো - সি অলপ ওভতগোৰে নাচিবই। এই অল্পমতিবোৰৰপৰা আৰু উপায় নাই। কিন্তু কি কৰিবি। এইবোৰৰেই সংখ্যা বেছি আজিৰ সমাজত। সকলো মানুহে তোৰ দৰে চিন্তা নকৰেতো।"\n"বাৰু মহেন্দ্ৰ-দা। আপোনাক কথা এটা সোধোঁ।"\n"সোধ, ইমান ফৰ্মেলিটিৰ কি কথা আছে?"\n"ধৰক আপোনাকে সুধিলোঁ - আপুনি ঘটোৎকচ চৰিত্ৰটোৰ সম্পৰ্কে কি ক'ব?"\n"ওলোটাই মোকে ধৰিলি হ'বলা?"\n"নাই - মই মানে ভাবিলোঁ এনেকৈ কথা পাতিলেও কিবা এটা দিশ ওলাব নিশ্চয়।"\n"মোৰ মতে ঘটোৎকচৰ অৱস্থান পেৰিফেৰিত। পৰিধিত অথবা পৰিধিৰ বাহিৰৰ ফালেহে। মহাভাৰতৰ মূল কেন্দ্ৰীয় চৰিত্ৰবোৰৰ ভিতৰত ই নাই। ঘটোৎকচৰ কথা নোকোৱাকৈয়ো কোনোবাই চমুকৈ মহাভাৰতখন গাই শুনাব পাৰে। অতি সহজে হাতে যাব পাৰে। ভৌগোলিক অৱস্থানৰ ফালৰপৰাও - হস্তিনাপুৰ, ইন্দ্ৰপ্ৰস্থ আদি যিবোৰ ঠাই - সেইবোৰ ঠাইত ঘটোৎকচ নাই। ঘটোৎকচ ক'ত আছে? পেৰিফেৰিত। ক'ৰবাত আউটাৰ চাৰ্কোলত।"\n"হয়। একদম সঁচা।"\n"মানুহ হিচাপেও তাৰ স্বীকৃতি নাই।"\n"হয় তাৰ আধাভাগ অসুৰ বা ৰাক্ষস। এক-চতুৰ্থাংশ মানৱ আৰু বাকী এক-চতুৰ্থাংশ দৈৱ।"\n"মুঠতে কিবা এটা হয় আৰু বুলি থৈ ভাবি থৈ দিলেই হ'ল - জানিবা বেছি মাথা মাৰি লাভ নাই। পঞ্চ পাণ্ডৱৰ বাকীবোৰ চৰিত্ৰৰ এটা এটা কথা ভাবি আমি যেনেকৈ আবেগিক হৈ উঠোঁ, যেনেকৈ আমি উত্থান-পতন ঘাত-সংঘাতৰ সৈতে উত্তেজিত হওঁ তাৰ বিপৰীতে আমি এবাৰো কেতিয়াও সুধিও নাচালোঁ বাপেকে এৰি থৈ যোৱাৰ পিছত হিড়িম্বা বা ঘটোৎকচৰ কি হ'ল। সি ডাঙৰ হৈ উঠা গোটেই সময়খিনি সি উপেক্ষিত হৈয়েই থাকিল।"\n"হয়। এইখিনিয়েই মোৰো মনৰ ভাব। কাব্যে উপেক্ষিতা বুলি যে উৰ্মিলাক কোৱা হয়, আনকি হিড়িম্বাক কাব্যে উপেক্ষিতা বুলিও কোনেও আজিলৈকে নক'লে।"\n"একেবাৰে ঠিক জেগাত ধৰিছ। হেমাংগ, সেয়াই কথা আৰু।"\n"আপুনি এই স্থান বা দেশৰ কথা উলিয়াই সাংঘাতিক ধৰণেৰে মই ভাবি থকা আচল কথাখিনি উলিয়াই আনিলে। এই উপেক্ষাৰ ধাৰণাটোৱেই মোৰ সমল হ'ব।"\n"সেয়া বাৰু ভাল কথা। কিন্তু ছ' হোৱাট? তাৰ পিছত? হোৱাট নেক্সট।"\n"সেয়া সুধিলেই নহয়। সেইকাৰণে আপোনাৰ লগত কথা পাতিবলৈ ভয় লাগে কেতিয়াবা।"\n"[হাঁহি] যালৈ ভয় কৰিব লাগে তালৈতো ভয় কৰা নেদেখিলোঁ কেতিয়াও। বাৰু চাহ আৰু একাপ কৰোঁ ৰ।"\n"ৰ'ব, ময়ো পাকঘৰলৈকে আহিছোঁ..."\n"এতিয়া ক-চোন কালি ৰূপজ্যোতিয়ে কিবা খেলিমেলি লগাইছিল বুলি শুনিছিলোঁ। কথাটো কি?"\n"আমি সৰুকৈ কলেজতে মানুহ গোটাইছিলোঁ। নাগৰিকত্ব আইনৰ সংশোধনী প্ৰস্তাৱৰ বিৰুদ্ধে পিটিচনখনত চহী কৰিবলৈ সকলোকে আবেদন জনালোঁ। আমি বুজালোঁ এই গেৰুৱা মতাদৰ্শৰ সমৰ্থক চৰকাৰখনে বিদেশৰপৰা কেৱল হিন্দু ধৰ্মৰ হ'ল বুলিয়েই মানুহ এখিনিক আনি অসমত সংস্থাপিত কৰিলে আমাৰ সামাজিক, আৰ্থনৈতিক আৰু সাংস্কৃতিক পৰিমণ্ডলত যে বিস্তৰ ক্ষতি সাধন হ'ব। তাতে আহিল নহয় সিহঁতকেইটা সদলবলে।"\n"সিহঁতৰ বক্তব্য কি?"\n"সিহঁতৰ একো বক্তব্য নাই। কথা এটাই - বোলে আমি নতুনকৈ হোৱা চৰকাৰখনক শান্তিৰে কাম কৰিবলৈকে দিয়া নাই। চৰকাৰে জনগণৰ ভালৰ বাবেই কাম কৰিব খুজিছে - আমিহে বোলে দেশদ্ৰোহিতাৰ লক্ষণ দেখুৱাইছোঁ।"\n"অ', সেই একেবোৰ কথাই তাৰ মানে? কিন্তু তহঁতে গোটোৱা মানুহবোৰৰ কি মত?"\n"এইটো দেখি ভাল লাগিল যে মতৰ অমিল থকা মানুহখিনিও এইবাৰ এক হৈ পৰিছে।"\n"আচলতে কথাটোৱেই গুৰুতৰ - মানুহে বুজি পাইছে। হয়নে হেমাংগ?"\n"হয়। ভাৰত দেশক কোনোবাই হিন্দু ৰাষ্ট্ৰ কৰিব খুজিলে তাতো এসময়ত যিখিনি মানুহে সমৰ্থন দিছিল, এতিয়া সেইখিনি মানুহেও কৈছে যে এইবাৰ নহ'ব। বাংলাদেশৰপৰা হিন্দু হ'ল বুলিয়েই মানুহৰ আমদানি কৰাত আমি সমৰ্থন জনাব নোৱাৰোঁ। বিদেশী বিদেশীয়েই।"\n"তাকেই। এইবাৰ যিহেতু চৰকাৰে মত প্ৰকাশৰ চিধাচিধি প্ৰস্তাৱ এটা দিছে যেতিয়া কাৰ কি আপত্তি থাকিব লাগে? লোকসভাৰ ছেক্ৰেটেৰিয়েটে নিজেই যেতিয়া ৰাইজৰ মত বিচাৰিছে, ৰাইজে মত-অমত প্ৰকাশ কৰিলে কাৰ কি আপত্তি থাকিব লাগে?"\n"সমস্যাবোৰ চৰকাৰৰ হঠকাৰিতা বা জনবিৰোধী কাৰ্যকলাপতকৈ বেছিকৈ হয় এই চাটুকাৰ সুবিধভোগী মূৰ্খবোৰৰ কাৰণে।"\n"তহঁতে ৰূপজ্যোতিহঁতক কি ক'লি?"\n"কি ক'ম আৰু। অংশুমালা বুলি ছোৱালী এজনী যে আছে, তাই তাক ফেপেৰি পাতি ধৰিলে। তাই সুধিলে - তই আগতে তোৰ ঘৰত কেইটা ৰুম আছে সেইটো ক, আৰু সেইকেইটা ৰুমৰ ভিতৰত কেইটা ৰুমত কিমানজন বাংলাদেশৰপৰা অনা হিন্দু পৰিয়ালক এক'মোডেট কৰিব পাৰিবি সেইটো আগতে ক। বাদ বাকী কথা পিছত হ'ব।"\n"বঢ়িয়া। সি কি ক'লে?"\n"কি ক'ব আৰু। ইমানপৰে সিহঁতৰ ৰণনীতি আছিল আনৰ দোষ খোঁচৰা। বুদ্ধিজীৱীবোৰে কি কৰিছে, কৃষক মুক্তি কাৰ দালাল, কাৰ ঘৰত কিমান সম্পত্তি আছে সেইবোৰ উলিয়াই আচল কথাবোৰৰপৰা দৃষ্টি আকৰ্ষণ কৰাই সিহঁতৰ কাম আছিল। কিন্তু মুখামুখিকৈ টু ডি পইন্ট কথা পাতিবলৈ গ'লেই সিহঁত ভিজা মেকুৰীৰ দৰে হয়।"\n"ল। চাহকাপ ল। ব'ল ভিতৰৰ ৰুমতে বহোগৈ।"\n"মহেন্দ্ৰদা। এতিয়া আচলতে মোৰো অলপ সমস্যা হৈছে। মানে আপুনিতো জানেই, মই আপোনাৰ দৰেও কিছুমান কথা নাভাবোঁ। অসম, অসমীয়া বুলি মই বৰ বেছি কথা পাতিবলৈ বেয়াই পাওঁ। জাতীয়তাবাদী বুলি লেবেলটো কোনোবাই লগাই দিয়ে বুলি মই অলপ সাৱধানেই হৈ থাকোঁ।"\n"সেইটো জানো। কথাষাৰ তই মোক কাট মাৰিবলৈকে ক'লি যেন পাইছোঁ।"\n"নহয় নহয়, তেনেকৈ নল'ব কথাটো। মানে জাতীয়তবাদী হোৱাৰ আগতে মই অলপ মানৱতাবাদীয়েই আছিলোঁ। আগতে মানুহ। তাৰ পিছতহে দেশ। মানুহ থাকিলেহে দেশ। জাতীয়তাবাদ আৰু দেশপ্ৰেমৰ নামত ইমানবোৰ হিংসা-হিংসি হৈ গ'ল আৰু হৈয়েই আছে – ক’ৰবাত যেন আচল কথাখিনি পাহৰিয়েই থাকিলোঁ - যে আমি আগতে মানুহ। তাৰ পিছতহে আন কথা।"\n"ঠিক আছে, এতিয়া বিতৰ্ক নকৰোঁ বাৰু। হোৱাট নেক্সট?"\n"এই মুহূৰ্তত কিছুমান কথা স্পষ্ট হৈ গ'ল। ইমানদিনে বাংলাদেশী কোন হয় কোন নহয়, কিমান বাংলাদেশী অসমত আছে, অসমত অনুপ্ৰৱেশকাৰী আছে নে নাই - এই গোটেইবোৰ কথাই পাক লগোৱা হৈ আছিল। এতিয়াতো অন্ততঃ কথাখিনি স্পষ্ট - যে বাংলাদেশৰপৰা আৰু লগতে আন আন চুবুৰীয়া দেশৰ মানুহ আমদানি কৰা হ'ব - তাকো এটা বিশেষ ধৰ্মৰ মানুহহে। গোটেই কথাবোৰেই দেখোন জলজল পটপট। কোনখিনিত কাৰ কি উদ্দেশ্য সেইখিনি তেনেই স্পষ্ট। তাৰ লগতে আমাৰ সম্ভাব্য বিপদৰ কথাখিও আমি সকলোৱেই জানো। এতিয়া মানুহে মোক জাতীয়তাবাদী বুলি কওক, বা যিয়েই কওক - মই এতিয়া সৰৱ হ'মেই।"\n"মানে এইবাৰ ঘটোৎকচৰ উদ্দেশ্যপূৰণৰ সময় সমাগত।"\n"ঘটোৎকচৰ উদ্দেশ্যপূৰণ? নুবুজিলোঁ।"\n"চাহ খা। শেষ হ'ল নেকি?"\n"নাই আৰু অলপ আছে।"\n"তই ক। তোৰ কি প্লেন আছিল তোৰ গল্পটোত? যদি তই ঘটোৎকচৰ গল্পটোকেই ক'লিহেঁতেন, মানে সমসাময়িকতাৰ অভিযোজনা বুলি নধৰিলিহেঁতেন, কাহিনীটো কিমান দূৰলৈকে গ'লহেঁতেন?"\n"নাই সিমানখিনিলৈকে ভবাই নাই নহয়।"\n"কেতিয়াবা আমি কিছুমান কথা অলৰেডি ভাবিয়েই থওঁ। নাই ভবা বুলি ভাবিহে থাকোঁ। মানে অলপ সহজ কৰি দিওঁ ৰ। ঘটোৎকচৰ মৃত্যুৰ লগে লগে কাহিনীটো শেষ হ'ব, নে তাৰ পিছতো তোৰ গল্পত আৰু কিবা থাকিব?"\n"নাই নাই, মই ঘটোৎকচৰ মৃত্যুলৈকে যাবই খোজা নাই। ঘটোৎকচ আৰু ভীমৰ মুখামুখি হোৱালৈকেহে মই ভাবিছোঁ।"\n"সেয়া চা। তই ভাবিয়েই থৈছ। মই তাকেই সুধিছোঁ। কিবা এটা ডাইৰেকচন তোৰ মনত আছেই, হেমাংগ। তই বেছি কনফিউজড হৈ থাকিবলগীয়া দেখোন মই দেখা নাই।"\n"হয়। কোনোবাখিনিত মই স্পষ্ট। এতিয়া গল্প হিচাপে হিড়িম্বা পুত্ৰ ঘটোৎকচ ডাঙৰ হৈ উঠাৰ কথাখিনি - তাৰ উদ্বিগ্নতা, উৎকন্ঠা, অপেক্ষা এইবোৰ উপজীব্য হোৱা উচিত হ'ব, নে ভীমৰ সৈতে প্ৰথম দেখাদেখি হোৱাৰ মুহূৰ্তখিনি হ'ব সেইখিনিত মই সিদ্ধান্ত ল'ব পৰা নাই। ভীম, মানে তাৰ পিতাকৰ সৈতে যি সাক্ষাতৰ মুহূৰ্ত সেয়া মোৰ বাবে খুব সাঙ্ঘাতিক এটা নাটকীয় মুহূৰ্ত। দুয়োটা চৰিত্ৰৰে ফালৰেপৰাই চাইছোঁ। এজন পুত্ৰ যি আজন্ম নিজৰ পিতাকক চাবৰ বাবে ব্যাকুল হৈ আছে। এই প্ৰথম দেখা পালে। কিন্তু সকলো মানৱীয় আৱেগ-অনুভূতিৰ ওপৰত যিটো সত্য - সেয়া হ'ল আচলতে কিবা এটা অভীপ্সা লৈহে পিতাক আহিছিল তাৰ ওচৰলৈ।"\n"কিন্তু আনটো চৰিত্ৰৰ কথাও ভাবিছোঁ। ভীমক ভিলেইন কৰি দিবৰ মোৰ মন নাই। এজন পিতাক। যি নিজৰ সন্তানক ইমান বছৰৰ পিছত লগ পাইছে - নিজৰ অলক্ষিতেই ইমান ডাঙৰ হ'ল! কিন্তু এতিয়া বুকুত শিল বান্ধি তেওঁ যি আগ বঢ়ালে সেয়া হ'ল পুতেকৰ মৃত্যু প্ৰস্তাৱ। খুব মৰ্মান্তিক!"\n"দুটা চৰিত্ৰৰ মানসিক সংঘাত - এয়াই উপজীব্য তেনেহ'লে। নহয় জানো?"\n"হয়, কিন্তু মানসিক সংঘাতৰ কথা ক'বলৈ গৈ খুব ভাবগধুৰ কাব্যিক কাব্যিক যেন লগা গল্প এটা লিখিবৰ মোৰ মন নাই। ভাবঘন বা ভাবগধুৰ বৰ্ণনাই কেতিয়াবা গল্প এটাৰ কথকতাত আমনিহে দিয়ে। সেইকাৰণেই মই নতুন অসমীয়া গল্প কিছুমান পঢ়ি বেয়া পাওঁ।"\n"তেনেকুৱা একো কথা নাই। ইমান জেনেৰেলাইজড কৰি নোচোৱাই ভাল।"\n"হয়। মানিছোঁ বাৰু। মোৰ এই দোষটো আছে। অলপতে ফে’চবুকত এনেকৈ নতুন অসমীয়া গল্প সম্পৰ্কে টুলুঙা মন্তব্য এটা দিয়াৰ কাৰণে মন্তব্যটো নিজে গাত পাতি লৈ জুৰিয়ে মোক ফে'চবুকত আনফ্ৰেইণ্ডো কৰি পেলালে।"\n"অ' সিদিনা যে তই বৰকৈ কৈ আছিলি, সেইজনী ছোৱালীয়েই নহয় জানো? কথা বিষম তাৰ মানে?"\n"জোকাবলৈ এৰক। সেইবোৰ ইমান ডাঙৰ একো কথা নহয়। বাদ দিয়ক।"\n"মহাভাৰতৰ প্ৰতিটো চৰিত্ৰ বা প্ৰতিটো পৰিস্থিতিয়েই জটিল। ইমানবোৰ প্ৰসংগ-অনুষংগ জড়িত হৈ আছে, তাৰ লগতে ইমানবোৰ মনস্তাত্ত্বিক দিশ।"\n"হয়। সেয়েহে ঘটোৎকচৰ চৰিত্ৰটো গঢ় দিবলৈ যেনেকৈ সি জুৰিৰ পানীত নিজৰ মুখ চাই থকাৰ কথাখিনিৰে আৰম্ভ কৰিছিলোঁ, মই ভাবো ভীমৰো অলপ অন্য মুহূৰ্তৰ কথা আনিব লাগিব। মানে কেনেকৈ কি পৰিস্থিতিত ভীম পুতেকৰ ওচৰলৈ তাৰ বলিদান বিচাৰি আহিল - সেইখিনি।"\n"মানে - এই ধৰক - কুৰুক্ষেত্ৰৰ ৰণ চলি আছে, কৃষ্ণ আৰু পাণ্ডৱে মিলি আগন্তুক ৰণনীতি প্ৰস্তুত কৰি আছে। এতিয়া সকলোৱে জানে যে কৰ্ণৰ হাতত এনে এপাট অস্ত্ৰ আছে যাৰ প্ৰয়োগত অৰ্জুনৰ মৃত্যু অৱশ্যম্ভাৱী। আৰু অতি শীঘ্ৰেই কৰ্ণই যে সেইপাট অস্ত্ৰ প্ৰয়োগ কৰিব সেয়াও সকলোৱে জানে। এতিয়া কি কৰা উচিত? কৰ্ণৰ সন্মুখলৈ অৰ্জুনৰ সমকক্ষ অন্য এজন বীৰক পঠাব লাগিব যাক হৰুৱাব নোৱাৰি বাধ্য হৈয়েই সেই বিশেষ অস্ত্ৰপাট কৰ্ণই প্ৰয়োগ কৰিবলগীয়া হয়। যদি এনে কৰিব পৰা যায় তেনেহ'লে অৰ্জুন বাচি যাব।"\n"আৰু অৰ্জুন বাচি থকাটো জৰুৰী। নহয় জানো।"\n"এইটোৱেই কথা। গোটেই মহাভাৰতখনেই হ'ল - অল এবাউট প্ৰিভিলেজিং। কাক কি সুবিধা দিয়া হ'ব আৰু কাক কি দিয়া নহ'ব। জীয়াই থকাৰ অধিকাৰ কাক দিয়া হ'ব আৰু কাক বঞ্চিত কৰা হ'ব। কোন পৰিস্থিতিত কাক অব্যাহতি দিয়া হ'ব, কাৰ অধিকাৰ কাঢ়ি নিয়া হ'ব - এইবোৰেই। নে মিছা কৈছোঁ?"\n"ঠিকেই কৈছোঁ। ভীম পিতাক হিচাপে মান্তি হ'ব খোজা নাছিল কৃষ্ণৰ বুদ্ধিত। কৃষ্ণৰ বুদ্ধি আছিল যে ঘটোৎকচৰ সমকক্ষ বীৰ আৰু নাই। কৰ্ণই সেই বিশেষ অস্ত্ৰপাট ব্যৱহাৰ নকৰালৈকে ঘটোৎকচক কোনোপধ্যেই হৰুৱাব নোৱাৰিব। ভীমৰ বাবে কথাটো বৰ অসহনীয় আছিল। নিজৰ পুতেকটোক মৰিবলৈনো কেনেকৈ আগ বঢ়াই দিব? আৰু ডাঙৰ কথা, যিটো পুতেকক আজিলৈকে দেখাই পোৱা নাই তাক প্ৰথমবাৰৰ বাবে লগ পায়েই এই মৃত্যুৰ প্ৰস্তাৱ কেনেকৈ আগ বঢ়াই দিব? সেয়েহে ভীমেও কৈছিল যে পুতেকক আগ বঢ়াই দিয়াতকৈ তেওঁ নিজেই কৰ্ণৰ সন্মুখলৈ আগ বাঢ়ি যাব। নিজেই বুকু পাতি ল'ব কৰ্ণৰ সেই অপ্ৰতিৰোধ্য অস্ত্ৰ।"\n"কিন্তু বৃকোদৰ ভীমৰো জীৱন ইম্পৰটেন্ট। নহয় জানো?"\n"বাৰু এটা কথা ক-চোন।"\n"পিতা বৃকোদৰে যেতিয়া আপোন পুত্ৰক প্ৰথম সাক্ষাততে যুদ্ধলৈ মাতি আত্ম বলিদানৰ বাবে প্ৰৰোচিত কৰিব, তেতিয়া ঘটোৎকচে সেই আহ্বান মানি ল'ব নে বিৰোধিতা কৰিব?"\n"মানি ল'ব। সি যেন এই দিনৰ অপেক্ষাতেই আছিল।"\n"নহয়, মই সুধিছোঁ তোৰ গল্পৰ ঘটোৎকচৰ কথা। তোৰ গল্পৰ ঘটোৎকচে সকলো নিৰ্বিবাদে হাঁহিমুখে মানি ল'ব নে ওলোটাই প্ৰশ্ন কৰিব? বাৰু এতিয়াই উত্তৰ দিব নালাগে। অলপ ভাবি লৈ ক'লেও হ'ব। তোৰ দেৰি হোৱা নাইতো?"\n"নাই। আৰু আধা ঘন্টামান বহিব পাৰিম।"\n"আকৌ বহুত দূৰ চাইকেল কোবাই যাব লাগিব নহয়।"\n"নাই। বিশেষ অসুবিধা নাই। এনেয়েও আপোনাৰ ওচৰলৈ কেবাদিনো আহিবই পৰা নাছিলোঁ। আজি ভাল লাগিছে। ইমানবোৰ কথা উঠিছে।"\n"মানে সাৰাংশ উলিয়াই ক'বলৈ গ'লে ঘটোৎকচৰ জন্মই হৈছিল বলিদানৰ বাবে। সি জানিছিলেই যে তাৰ জীৱনৰ এটা উদ্দেশ্য আছে - যিটো তই আৰম্ভণিতেই কৈছিলি। সেই উদ্দেশ্যটো হ'ল বলিদানৰ। নহয় জানো?"\n"হয়। এতিয়া সেই বলিদানৰ সময় আহিল।"\n"ওঁ। বলিদানলৈ তাকেই আগ বঢ়োৱা হয় যাক তুলনামূলকভাৱে তুচ্ছ বুলি ভবা হয়। জীৱ-জন্তুৰ ক্ষেত্ৰতো চা, মানুহে সাধাৰণতে মূৰ্খ বুলি ভবা ছাগলী আৰু ম'হকে বলি দিয়ে। মহাভাৰতৰ নেৰেটিভত কেন্দ্ৰত থকা চৰিত্ৰ এটাক বাদ দি বলি দিবলৈ বাছনি কৰা হ'ল পেৰিফেৰিত থকা চৰিত্ৰ এটাক।"\n"ঠিকেই কৈছে। মই এতিয়ালৈকে এই পেৰিফেৰি-ৰ আইডিয়াটো ভবাই নাছিলোঁ।"\n"এতিয়া হয়তো অসমৰ লগত ঘটোৎকচৰ ধাৰণাটোৰ সংযোগটো বুজি পাবলৈ অসুবিধা নহ'ব।"\n"আৰম্ভণিৰেপৰাই ভাবিব পাৰ। পিতৃপুৰুষ কোন ঘটোৎকচেও দেখা পোৱা নাই। অসমেও নাজানে। কাৰোবাৰ মতে যদি আধুনিক অসমৰ পিতৃপুৰুষ ছুকাফা, কাৰোবাৰ মতে শংকৰদেৱ। কাৰোবাৰ মতে আকৌ তাৰো আগৰ ভূমিপুত্ৰসকলেই। কিন্তু ব্ৰিটিছ শাসনৰ পিছৰ কালৰ ভাৰতবৰ্ষৰ যি ধাৰণা - তাৰ আধাৰতেইহে আজিৰ অসমৰ ধাৰণাটো বৰ্তি আছে বুলি যি মত - সেইমতে আকৌ আধুনিক ভাৰতেই আধুনিক অসমৰো জন্মদাতা। ঘটোৎকচৰ আত্মপৰিচয়ৰ সংকট আৰু অসম দেশৰ আত্মপৰিচয়ৰ সংকট - কোনোবাখিনিত একেই। খিলঞ্জীয়া জনজাতীয় মূল। ব্ৰাহ্মণ্যবাদৰ আগ্ৰাসন। নিজৰ অস্তিত্বক লৈ প্ৰশ্ন। আৰু বুজাই ক'ব লাগিব নেকি?"\n"তাৰ পিছতে মনত পেলা উপেক্ষাৰ ৰাজনীতি আৰু একেবাৰে শেষত বলিদান। কেন্দ্ৰীয় ভাৰতবৰ্ষৰ ধাৰণাটোত উত্তৰ-পূৰ্বাঞ্চলৰ ৰাজ্যসমূহ আৰু ইয়াৰ মানুহৰ অৱস্থান কি তাকতো আৰু বহলাই ক'ব নেলাগে। প্ৰয়োজনত মনত পেলালেই হ'ল। অপ্ৰয়োজনত অস্তিত্বও স্বীকাৰ কৰিব নেলাগে। মহাভাৰতৰ কাহিনী কওঁতে ঘটোৎকচলৈ আৰু বিনা কাৰণত মনত পেলায় কোনে? নহয় জানো? তাৰ পিছত এতিয়া আহিল চূড়ান্ত সময় - বলিদানৰ। আত্ম আহুতিৰ আহ্বান। আহক, সমগ্ৰ দেশকে হিন্দু ৰাষ্ট্ৰ কৰি তোলাৰ মহান উদ্দেশ্য সফল কৰিবৰ স্বাৰ্থতে - আহক আত্মবলিদান দিয়ক। এয়াই পিতা ৰাষ্ট্ৰৰ আহ্বান। এতিয়া সময় হ'ল। জীৱনৰ উদ্দেশ্য সাফল্যমণ্ডিত কৰি তোলক।"\n"মহেন্দ্ৰদা, আপুনি অলপ উত্তেজিত হৈছে।"\n"নাই হোৱা। হোৱা উচিত। বাৰু তোৰ দেৰি হৈছে নেকি? বহু দূৰ যাব লাগিব নহয়।"\n"তাকেহে। মই উঠোঁ আজিলৈ।"\n"যা বাৰু। এনেকৈয়ে আহি গৈ থাকিবি। এতিয়া বেছি দেৰি কৰিলে সিফালে তোৰ ঘৰ গৈ পাওঁতেও পলম হ'ব।"\n"আহোঁ। পিছৰবাৰ আহোতে আশা কৰিছোঁ, হাতত কিবা এটা লৈহে আহিম। লিখিত ৰূপত।"\n"কিবা এটা কথা বুজি পালোঁ যেন লাগিছে। আমি জানো কথাবোৰ। কিবা ভাবিহে নাচাওঁ। কিন্তু গল্প নহৈ এইটো বেলেগ কিবা এটা লেখাহে হ'বগৈ যেন লাগিছে।"\n(পৰিশিষ্ট : হেমাঙ্গৰ ঘটোৎকচে পিতাকৰ অনুৰোধ মানি নোলোৱাটোকেই সিদ্ধান্ত হিচাপে ল'লে। সি ওলোটাই প্ৰশ্ন কৰিব।)\n1 Comment : "ঘটোৎকচastory of privileging - ( সমুদ্ৰ কাজল শইকীয়া)"\nঅভিভূত হৈ পৰিলো


ন’বেল বঁটাৰ সাধু (ঈশান জ্যোতি বৰা) - সাহিত্য ডট অৰ্গ\n‘ন’বেল বঁটা বিচাৰি যাওঁ’ নামৰ অল্পচৰ্চিত আন্দোলনটোৰ মুখ্য প্ৰচাৰ সম্পাদক অখিলেশ্বৰ পাটগিৰিৰ মুখত পোনপ্ৰথমবাৰৰ বাবে যেতিয়া অসমৰ ইতিহাসৰ সবাতোকৈ বিস্ময়কৰ, আশ্চৰ্যকৰ অথচ সন্দেহাতীতভাৱে আনন্দদায়ক খবৰটো শুনিলোঁ; একধৰণৰ বৌদ্ধিক ভূমিকম্পত মোৰ সৰ্বদেহ কম্পপান হৈ উঠিল৷ দুখ-ভাগৰত লেবেজান হৈ দীঘল দি পৰি থকা চকুহাল পৰিমাপহীন কৌতূহল আৰু প্ৰচণ্ড বিস্ময়ত সাৰ পাই উঠিল; বিগত দুটা মিনিটৰ পৰা এক নিৰ্দিষ্ট কক্ষপথত সোঁভৰিখন প্ৰদক্ষিণ কৰি থকা অত্যাচাৰী, পৰশ্ৰীকাতৰ মহটোক এটা নিৰ্মম কাণতলীয়া সোধাওঁ বুলি উদ্যত হোৱা ক্ৰোধিত সোঁহাতখন শূন্যতে ওলমি থাকিল; জন্মৰ মুহূৰ্তৰ পৰাই নিস্বাৰ্থভাৱে সেৱা আগবঢ়াই থকা ক্লান্তহীন হৃদপিণ্ডটোৰ অনিৰুদ্ধ গতি হঠাৎ দ্ৰুততৰ হৈ উঠিল; বাঁও নাকৰ ছিদ্ৰইদি শব্দহীনভাৱে বৈ থকা খৰস্ৰোতা নৈখনৰ সোঁত মুহূৰ্ততে স্তিমিত হৈ পৰিল-মুঠতে.. মুঠতেসমস্ত শৰীৰতে এক দৈহিক অস্বাভাৱিকতাৰ নিৰ্ভেজাল প্ৰতিফলন ঘটিল৷\nকেইটিমান অলৌকিক-অসাধাৰণ মুহূৰ্ত নিৰৱ-অনাড়ম্বৰভাৱে যাপন কৰি এসময়ত বাস্তৱলৈ ঘূৰি আহিলোঁ৷ বিদ্যুৎ-বেগেৰে গৈ হাজিৰ হ’লোঁ শোৱনি-কোঠাত; গহীন-গম্ভীৰ, স্বমহিমাৰে মহিমামণ্ডিত টেলিভিশ্যনটোৰ সন্মুখত৷ একান্ত বাধ্য অনুসৰণকাৰীৰ সাজ পিন্ধি পাটগিৰিও গৈ মোৰ পিছফালে উপস্থিত৷\n‘অসমীয়া গৱেষকৰ বিশ্বজয়, ন’বেল পালে অসমীয়া গৱেষকে’\nদুৰন্ত গতিৰে টিভিৰ পৰ্দাত ব্ৰেকিং নিউজ দৌৰিব লাগিছে৷ সোণৰ অসমত এক নাভ্ৰুত-নাশ্ৰুত কাণ্ড৷ ৰাইজৰ বাবে এক তপত খবৰ৷ কোনোবা এটা চেনেলত সচেতন মহলৰ কেইজনমানে মিলি পুৱাৰ চাহ-জলপানৰ সোৱাদ লৈ ন’বেল পুৰস্কাৰৰ ইতিহাসৰ লগত অসমীয়া মানুহৰ সম্বন্ধৰ বিষয়ে তথ্যগধুৰ ভাষণ ৰাখিছে৷ অনুষ্ঠানৰ পৰিৱেশকে নিয়মিতঅন্তৰালত কিছু বিতৰ্কৰ সূত্ৰপাত ঘটোৱাতো সফলতা লভিছে৷ এটা চেনেলত এজাক ডেকা-গাভৰুৱে লং-পেণ্ট, ডিজাইনাৰ ফ্ৰ’ক পিন্ধি বিহু নাচিছে, আবতৰীয়া আনন্দোৎসৱত মত্ত হৈছে৷ কোনোবাটো চেনেলে আকৌ মণিলাল ডেকাৰ ‘উপন্যাসোপম জীৱন-পৰিক্ৰমা’ ফটোসহ বৰ্ণাইছে৷ মুঠৰ ওপৰত, চাৰিওফালে এক উখল-মাখল পৰিৱেশ৷ সমূহ ৰাইজ এতিয়া আনন্দ আৰু উৎসাহৰ বলিয়া বানত উটি-ভাঁহি ফুৰিছে৷ ফূৰ্তি নিশ্চয় হ’ব লাগে৷ দস্তুৰমত হ’ব লাগে৷ অসমৰ ল’ৰাই ন’বেল পুৰস্কাৰ পাইছে৷ কম ডাঙৰ কথা নে! জাপান, আমেৰিকাৰ মানুহবোৰৰ এতিয়াহে যদি গালৈ জ্ঞান আহে৷ এতিয়াহে যদি তেওঁলোকে বুজে আমি অসমীয়া জাতিটোও কোনো উলা-মূলা বিধৰ জাতি নহয়৷ যোৱাবেলি কোনোবা এজন সচেতন ব্যক্তিয়ে ক’লে-“বোলে, অসম এতিয়াও পিছপৰি আছে৷ ইউনিভাৰ্চিটিবোৰত গৱেষণা-চৱেষণা একো নহয়েই চাগে৷ আজিলৈকে ন’বেল এটাই আনিব নোৱাৰিলে৷ ” মোৰতো তেখেতৰ কথা শুনি খঙেই উঠিল-“হাৰে ভাই, কথা কিছুমান ঘপহকৈ কৈ নিদিবাচোন! এনেকৈ ফুং-ফাং কথা কিছুমান কৈ থাকিলে আমাৰ চোলাৰ পিছফালে দীৰ্ঘকাল ধৰি ওলমি থকা “কথা-চহকী” ফলকখনৰ সন্মান হানি নহ’বনে! আচলতে তুমি নাজানাই, তলে-তলে আমি অসমীয়াবোৰ কিমান আগুৱাই গ’লোঁ৷ সৌ-সিদিনালৈকে অসমৰ মানুহে ডাক্টৰ আৰু ডক্টৰেটৰ মাজত তফাৎ কি, তাৰেই উমান পোৱা নাছিল৷ কিন্তুু, এতিয়া? এটা শব্দত প্ৰকাশ কৰিবলৈ গ’লে-অগণন৷ এতিয়া অসম আৰু সেই আগৰ দৰে মান্ধাতাকলীয়া অসম হৈ থকা নাই৷ বহুদূৰ আগুৱাই গ’ল৷ ”\nমণিলাল ডেকা এই আগুৱাই যোৱা যুগান্তকাৰী আন্দোলনটোৰে উজ্জ্বলতম প্ৰতীক নহয় জানো? নিশ্চয় হয়৷ ডেকা, ধন্যবাদ তোমাক৷ তুমি আজি আমাৰ বহুদিনীয়া সপোনটো পূৰালা৷ আমাৰ নাকটো বচালা৷ কেলিফৰ্ণিয়া, হাৰ্ভাড অক্সফৰ্ডৰ শিক্ষাৰ্থীসকলৰ এতিয়া অসমলৈ আগমন ঘটিব, আমাৰ বিশ্ববিদ্যালয়ত নামভৰ্তি কৰিবহি৷ কিমান যে আনন্দ-উল্লাসৰ ক্ষণ এইয়া! আমাৰ ইয়াতো উন্নতমানৰ বিশ্ববিদ্যালয় আছে! অৱশ্যে এইটো কথা সুকীয়া যে বিশ্ববিদ্যালয়ৰ দুজনমান অধ্যাপকক বিশ্ববিদ্যালয় চৌহদত চকামকাকৈ আৰু নিউজ চেনেলৰ আটকধুনীয়া ষ্টুডিঅ’ত সুস্পষ্টকৈ দেখা পোৱা যায়, কিন্তু তাৰ অৰ্থ হ’বলা এইটো যে-তেওঁলোকৰ দায়িত্ব-কৰ্তব্য-নিষ্ঠা এইবোৰ গুণৰ অভাৱ? নিৰ্ঘাট অশুদ্ধ কথা৷ এনেধৰণৰ অসৎ, অপৈণত চিন্তন জাতি-মাটি আৰু ভেটিৰ কাৰণে সৰ্বদাই ক্ষতিকাৰক৷ এইবোৰ তেওঁলোকৰ ‘হবি’হে৷ নিউজ চেনেলৰ আৰামী চকীত বিৰাজমান হৈ অসমৰ জাতি-মাটি-ভেটিৰ সূক্ষ্মাতিসূক্ষ্ম বিশ্লেষণ কৰাটো এওঁলোকৰ এটা ‘হবি’৷\nমণিলাল ডেকা৷ তোমাৰ জয় হওক৷ তুমি দীৰ্ঘায়ু হোৱা৷ তুমি উলা-মূলা বিধৰ পুৰুষ নহয়৷ তুমি মহাপুৰুষ৷ আজি মই বৰ সুখী, বৰ আনন্দিত৷ দেশ-প্ৰেম, অসম-প্ৰেম, জাতি-প্ৰেমৰ সু-উচ্চ ঢৌৱে মোৰ কোমল হৃদয়ক বাৰুকৈয়ে আজি খুন্দিয়াইছে৷ বুকুখন গৰ্ব আৰু অহংকাৰত উথলি উঠিছে ৷\nবিৰল সুখানুভূতিৰএই গভীৰ পৰশত মোৰ দুচকুৰ পৰা বাৰু আনন্দতে পানী ওলাই আহিছে নেকি! মই কান্দিছোঁ নেকি! উৱাদিহ ল’বলৈ চকুহাল স্পৰ্শ কৰিলোঁ৷ নাই দেখোন, ওলোৱা নাই৷ বুজিলোঁ, চকুপানী ওলাবলৈ আৰু কিছু আনন্দৰ প্ৰয়োজন৷ সুখানুভূতি দীৰ্ঘস্থায়ী কৰিবলৈ আৰু আনন্দৰ পৰিমাণ দুগুণ-তিনিগুণ পৰ্যন্ত বৃদ্ধি কৰিবলৈ ‘জিনিয়াচ’ মণিলাল ডেকাৰ ঘৰৰ পৰা এপাক মাৰি আহিলে কেনে হয়!\n“ব’ল অখিল, এপাক গৈ আহোঁ৷ মণিলাল ডেকাৰ ঘৰ আমাৰ ইয়াৰ পৰা কিমাননো দূৰৈত! চাইকেল মাৰি গ’লে আধাঘণ্টাৰ বাট৷ টিভিত চাই থকাতকৈ নিৰ্ভেজাল পণ্ডিত মণিলাল ডেকাৰ পণ্ডিতালিৰ ৰসঅলপ পান কৰি আহোঁগৈ৷ নে কি কৱ? ”- মনৰ ভিতৰতে খুন্দিয়াই থকা প্ৰস্তাৱটো সাদৰেৰে অখিললৈ বুলি আগবঢ়াই দিলোঁ৷ মহাশয়ে কিছুপৰ মৌনতা অৱলম্বন কৰিলে৷ তাৰ পিছত ক’লে-“ঠিকেই কৈছ৷ ব’ল গৈ আহোঁ এপাক৷ ” তাৰ সন্মতি পাই ময়ো পলম নকৰিলোঁ৷ তৰিৎ গতিৰে পুৱাৰ চাহকণ পান কৰি অখিলৰসৈতে চাইকেল লৈ মণিলাল ডেকাৰ বাসগৃহ অভিমুখে ৰাওনা হ’লোঁ৷\nপকী পথৰ মাজে-মাজে বুকু ফিন্দাই স্ব-অস্তিত্ব জাহিৰ কৰা পুখুৰী, বিল, জান-জুৰি অতিক্ৰমি মণিলাল ডেকাৰ ঘৰ পাওঁগৈ মানে দুপৰীয়াই হৈছিল৷ ডেকাৰ ঘৰৰ পদূলিৰ পৰা নাতিদূৰৈত আমাৰ বাহনকেইখন ৰাখিলোঁ৷ কিয়নো আগত চাইকেল থ’বলৈ ঠাইৰ অভাৱ৷ গোটেই গাঁওখন অসংখ্য যান-বাহন, চাইকেলেৰে ভৰি আছে৷ বিৰ দি বাট নোপোৱা অৱস্থা৷ অখিল আৰু মোৰ দুয়োজনৰেই শৰীৰৰ পৰিধি দুখলগাকৈ কম৷ গতিকে ভিৰ ঠেলি মণিলালৰ পদূলি পাবলৈ অধিক কষ্ট কৰিবলগীয়া নহ’ল৷ ক্ষীণ মানুহ হৈ জন্ম লভাৰ এইকণেই চাগে সুবিধা৷\n“ছেহ! বৰ বেয়া কথা হ’ল৷ হাতত সোণ পাইয়ো এতিয়া হেৰুৱাম নেকি! ”-আমাৰ কাষেৰে পাৰ হৈ যোৱা মানুহজনে বিৰক্তিমিশ্ৰিত বিষাদেৰে কোৱা কথাষাৰ আমাৰ কৰ্ণগোচৰ হ’ল৷\n“কি বা হ’ল আকৌ! ”-অখিলৰ চকুত আশ্চৰ্য৷ মানুহজনৰ কথা শুনি মইয়ো অলপ থতমত খালোঁ৷\n“ককাইদেউ, হেৰি দাদা শুনকচোন এইফালে৷ মণিলালে ন’বেল পোৱাটো খাটাং ন? ”-মোৰ পৰা উচিত সঁহাৰি পোৱাৰ কোনো আশা নেদেখি অখিলে বৈদ্যুতিক খুঁটা এটাৰ কাষতে পূৰ্ণোদ্যমে চলি থকা এক আলোচনা-চক্ৰৰ এজনশকত-আৱত আলোচকৰ পিঠিতগৈ টুকুৰিয়ালে৷\n“পোৱাটোতো খাটাঙেই! পিছে গছত কথাত ওঁঠত তেল নৌ খাওঁতেই চেলবেল৷ পিছে সেইজন হেনো ন’বেল ল’বলৈ নাযায়! ”-যুৱকৰ অভিব্যক্তিত হতাশাৰ ৰেখা৷\n“উৱা! এনেহেন হীৰা হেন বস্তু এপদ হাততে পায়ো আমাৰ মণিলালে গ্ৰহণ কৰিব খোজা নাই৷ ই কেনে কথা! ”\n“কেনে কথা, কি কথা সেইবোৰৰবিষয়ে মণিলালেহে ক’ব পাৰিব৷ ”-যুৱকজনে কথাষাৰ কৈ সিফালে মুখ ঘূৰালে৷ আমিও উৰহী গছৰ আচল ওৰটোজানিবলৈ আগুৱাই গ’লোঁ৷\nচোতালৰ মাজতে মণিলালে চকী এখন পাৰি বহি আছে৷ তেওঁক বেৰি আন কেইবাজনো বয়োজ্যেষ্ঠ মানুহ৷ অসমৰ কেইবাটাও সংগঠনৰ নেতা, কৰ্মী সমবেত হৈছে৷ নিউজ চেনেলৰ সাংবাদিক, কেমেৰাধৰা মানুহ আটায়ে মিলি মণিলালৰ নীৰৱতা ভাঙিবলৈ নেৰানেপেৰা চেষ্টা চলাইছে৷\n“কিয় আপুনি ন’বেল ল’বলৈ নাযায়? আপোনাৰ পেটৰ বিষ নেকি? ৰাতি কালি ভাতৰ লগত কি খাইছিল? মাংসত কোনটো মছলা দিছিল? এভৰিডেই নে এভাৰেষ্ট! ”-ইত্যাদি নানানটা তীক্ষ্ণ-জটিল প্ৰশ্নৰে মণিলালক থকা-সৰকা কৰিবলৈ আপ্ৰাণ চেষ্টা কৰা হৈছে৷ পিছে সকলো প্ৰচেষ্টা-কষ্ট অথলে গৈছে৷ মণিলালে কোনোপধ্যেই মুখ নোখোলে৷\n“হেৰৌ! আমাৰ এইখন অসমলৈ এনে সুযোগ দুনাই আহে নে নাহে ক’ব নোৱাৰি৷ এতিয়া তই গৈ বঁটাফেৰি আনিলে তুলসীৰ লগতে কলপটুৱাৰো মুক্তি হয় আৰু…”-মণিলালক উদ্দেশ্যি দুটা গুৰু-গম্ভীৰ বাক্য ব্যয় কৰিলে একালৰ শিক্ষাগুৰুৱে৷\n“তোমাৰ দেশ-ভক্তি আছেনে নাই? অসম-প্ৰেম আছে নে নাই? তুমি যদি ন’বেল ল’বলৈ নোযোৱা তেন্তে আমি প্ৰতিবাদী কাৰ্যসূচী গ্ৰহণ কৰিম৷ ধৰ্ণা দিম৷ দৰকাৰ পৰিলে ইয়াতে পুত্তলিকা দাহ কৰি পেলাম৷ ”-দিছপুৰৰ লাষ্ট-গেটত বছৰৰ বাৰ মাহেই দপ্‌দপাই থকা সেইয়া এজন পেছাদাৰী প্ৰতিবাদীৰ হুংকাৰ৷\n“আৰু আমিও নিউজ চেনেলত বহি কেইবাঘণ্টালৈকে তোমাক হিয়া উজাৰি গালি দিম৷ ”-নিৰ্ভীক-নিৰপেক্ষ-বিশ্বস্তনিউজ চেনেলৰ কৰ্মকৰ্তাৰ নিৰ্ভেজাল সকিয়নি৷\n“আপোনালোকে কথাবোৰ নুবুজে কিয়? মই ন’বেল পোৱা নাই৷ গৱেষণা কৰিহে আছোঁ৷ শেষ হ’বলৈ আৰু চাৰিবছৰমান লাগিব৷ ”-সকলোৰে অগোচৰে মণিলালৰ মুখৰ পৰা বাক্যকেইটা ওলাই গ’ল৷ ৰক্ষা! মণিলালে মুখ খুলিলে৷ ৰাইজৰ সুতীব্ৰ বাক্যবাণ, তৎপৰতা, অপাৰ কোলাহলৰ মাজতে মণিলালে বন্ধ হৈ থকা মুখদ্বাৰ মোকলাই দিলে৷ সকলোৱে স্বস্তিসূচক নিশ্বাস একোটা এৰিলে৷\n“গৱেষণা শেষ হ’বনো লাগিছে কেলৈ? ”-মণিলালৰ প্ৰশ্নৰ প্ৰত্যুত্তৰ দিবলৈ মোৰ কাষতে থকা অখিলে অদ্ভুত আত্মবিশ্বাসেৰে কৈ গ’ল- এতিয়া ইণ্টাৰনেটৰ যুগ৷ তোমাৰ ঈশ্বৰ-প্ৰদত্ত প্ৰতিভাৰ খবৰটো তেওঁলোকে চাগে অহুকাণে-পহুকাণে পাইছে আৰু এতিয়া তোমাৰ প্ৰতিভাক যথোচিত স্বীকৃতি দিব বিচাৰিছে৷ ”\n“অ’ কথা সিমানেইহে৷ ”-দিনৰ দিনটো কম্পিউটাৰৰ সমুখত বহি ফে’চবুকত লগ-ইন, লগ-আউট খেলি, ‘কৰ্ম-সংস্কৃতি’ৰ অপূৰ্ব নিদৰ্শন দাঙি ধৰা এজন চৰকাৰী কৰ্মচাৰীয়ে অখিলক সহযোগ কৰিলে৷\n‘আপোনালোকে মোৰ কথা নুশুনে নহয়! ’-আৱেগিক মণিলালে এইবাৰ খঙাল হৈ সুধিলে৷\n“নুশুনো৷ নুশুনো৷ ”-সমবেত ৰাইজেও সমস্বৰে কৈ উঠিল৷\n“ৰ’ব তেন্তে৷ এতিয়াই আপোনালোকৰ ভুল ভাঙি আছোঁ৷ ”-কথাষাৰ কৈয়েই মণিলাল ভিতৰলৈ লৰি যোৱাদি গ’ল আৰু জৰাজীৰ্ণ প্লাষ্টিকৰ মোনা এটা লৈ উভতি আহিল৷ ৰাইজ আচৰিত হ’ল৷\n“মোনাটোৰ পেটটো ডাঙৰ হৈ আছে৷ কিবা এটা আছে ভিতৰত৷ ”-ৰাইজৰ মাজত ভুনভুননি৷\n“হে অসমৰ ৰাইজ, হে নিউজ চেনেল, মোক ক্ষমা কৰিব৷ আপোনালোকৰ মণিলালে ন’বেল পোৱা নাই৷ ”-সমবেত সকলোকেঅধিক আচৰিত, অধিক বিমোৰত পেলাই মণিলাল চকিখনত নবহি থিয় হৈ ৰ’ল আৰু পদূলিত খোপনি পোতা অন্তিম মানুহৰ শাৰীটোৰ কাণত পৰাকৈ ক’বলৈ ধৰিলে -“হে ৰাইজ৷ যি ক’ম সঁচা ক’ম৷ মই মণিলাল ডেকাই ন’বেল পোৱা নাই৷ অমুকা জিনিয়াছ নহয়৷ ”\n“পেনপেনাব নালাগে৷ মোনাটোত কি আছে দেখুউৱা৷ ”-মোৰ পিছফালৰ পৰা এজনে আদেশামিশ্ৰিত শ্লেষাত্মকবাক্যবাণ এৰিলে৷\nঅতি ‘শ্লৌ-ম’ছন’ত মণিলালে মোনাটো বান্ধি থোৱা ৰছিডালৰ গাঁঠিটো ঢিলা কৰি দিলে৷ অনাগ্ৰহী হাতদুখনৰে মোনাটো তাৰপিছত লুটিয়াই দিলে৷ মোনাটোৰ পৰা কি ওলাই আহিল? কেইটামান সাতপুৰণি, পুষ্টিহীনতাত আক্ৰান্ত বিসদৃশ আকাৰৰ বেল৷ এটা..দুটা..তিনিটাকৈ মুঠতে নটা বেল৷\n“বেল! ! ! ”-কেইবাটাও কণ্ঠ একেসময়তে একেস্বৰতে সক্ৰিয় হৈ উঠিল৷\n“হয় ককাইদেউ৷ নটা বেল৷ ”\n“হেৰৌ এইবোৰ কি কাণ্ড! নটা বেলৰ অৰ্থ কি? ”- এজন আদহীয়া মানুহে বেল এটা হাতলৈ তুলি সবিস্ময়েৰে সুধিলে৷ উত্তৰ জানিবলৈ কৌতূহলী ৰাইজো দুগুণে উৎকণ্ঠিত, উত্তেজিত হৈ উঠিল৷\n“বহুতদিনৰ পৰা…” মণিলালে ‘নবেল (ন’বেল নহয়)উপাখ্যান’ আৰম্ভ কৰিলে.. “স্মৃতিশক্তিৰ দুৰ্বলতাত ভুগি আছিলোঁ৷ ইপিনে গৱেষণা কৰা মানুহৰ ইমান কম স্মৃতিশক্তি হ’লে কোনোপধ্যেই নচলে৷ কিমান ফৰ্মুলা, থিয়ৰি মুখস্থ কৰিব লাগে..মইহে জানো৷ কেতিয়াবা বৰ হতাশাত ভোগোঁ৷ বৰ কষ্ট হয়৷ হঠাৎ এদিন আচাৰ্য পংকিল পাঠকক লগ পাই গ’লোঁ৷ তেওঁৰ দৰে গুণী-জ্ঞানী পুৰুষ অসমত নায়েই৷ মানুহেও তেওঁক বৰকৈ মানে আজিকালি৷ তেওঁ মোক পৰামৰ্শ দিলে- ‘এটা কাম কৰিবা৷ পুৱা-গধূলি বেলৰ চৰবতৰ লগত বন্ধাকবিৰ পাত কুটি ল’বা আৰু নগ্ৰাম গৌ-মূত্ৰৰ লগত ভক্ষণ কৰিবা৷ দেখিবা চাৰিদিনতে তোমাৰ স্মৃতিশক্তি একেবাৰে সাংঘাতিক হৈ পৰিব৷ গৱেষণাপত্ৰখনো একবছৰতে ওলাই যাব৷ ”\n“তাৰপিছত? ”-মণিলালৰ কথাত ৰাইজ বিস্ময়াভিভূত৷ কৌতূহলৰ মাত্ৰা বাঢ়িছে৷\n“কালি সন্ধ্যা চম্পকৰ ঘৰলৈ গৈছিলোঁ বেল বিচাৰি… সি অ’ত-ত’ত বিচাৰি খোচাৰি এই নটা বেল উলিয়াই দিলে৷ কেইবা মাহ পুৰণি যদিও কাম চলি যাব বুলি ক’লে৷ ”\n“সেইখিনিলৈকে বাৰু বুজিলোঁ৷ পিছে নটা বেলৰ লগত এই ন’বেল বঁটাৰ সম্পৰ্ক কিদৰে ঘটিল? ”-\n“চম্পকৰ ককায়েকে যিটো নিউজ চেনেলত কাম কৰে, সেইটোৰ টিআৰপিৰ অৱস্থা একেবাৰে দুখলগা৷ নটা বেল সামৰি-সুতৰি সিহঁতৰ পদূলিৰ মুখ পাওঁতেই ককায়েক গজেনদা আহি ওলাল৷ মোৰ পৰা সৱিশেষ খবৰ ল’লে৷ স্মৃতিশক্তি..অংকজ পাঠক.. নটা বেল..সকলোবোৰ আদ্যোপান্ত বিৱৰি ক’লোঁ৷ তাৰপিছত পুৱাৰ পৰা যিবোৰ ঘটনা হ’ল আপোনালোকেতো দেখিছেই৷ নটা বেলক কেনেকৈ এওঁলোকে ন’বেল বঁটা বনাই পেলালে-সকলোতো দেখিলেই৷ ”\n“ন বেল উপাখ্যান”\nশ্বাসৰুদ্ধকাৰী-শিহৰণকাৰী নাটকখনৰ যৱনিকা পৰিল৷ মণিলালৰ ব্যাখ্যা শুনি ৰাইজ হতবাক-নিস্তব্ধ-নিৰ্বিকাৰ৷ কেইটামান যন্ত্ৰণাদায়ক নিৰৱ মুহূৰ্তৰ পিছত ৰাইজ ঘৰা-ঘৰি গ’লগৈ৷ টালি-টোপোলাৰ সৈতে এসোপামান টিআৰপি লৈ সাংবাদিকৰ দলবোৰেও মেলানি মাগিলে৷ আমিনো তাৰ পৰ দি কি কৰিম! ৰ’দৰ নিৰ্মম তাপত, কৌতূহলী ৰাইজৰ ঠেলা-হেঁচাত, মণিলালৰ নেতৃত্বত চলা নাটকখনৰ নিষ্ঠুৰ ক্লাইমেক্সত আমাৰ সমস্ত কাপোৰ-কানি ভিজি ভেজভেজীয়া হ’ল৷ নিৰাশ-হতাশ-বিমৰ্ষ মনেৰে গৃহাভিমুখেৰাওনা হ’লোঁ৷\n← মুৰ্তিকো নাচাইবা গৃহো নপশিবা (হেমন্ত বৰুৱা)\nকিছু চিন্তা (ৰুমা হাজৰিকা) →


স্থানীয় সাহিত্যানুষ্ঠান : উদ্দেশ্য আৰু কৰণীয়-(গিৰীশ্চন্দ্ৰ ভট্টাচাৰ্য্য) - মুক্ত চিন্তা\nস্থানীয় সাহিত্যানুষ্ঠান : উদ্দেশ্য আৰু কৰণীয়-(গিৰীশ্চন্দ্ৰ ভট্টাচাৰ্য্য)\nRead everyday something no one else is reading.\nযি দিশতেই নাচাওঁ কিয়, ৰাজনীতি-সামাজিক-অৰ্থনীতিয়েই হওক বা সাহিত্য-সংস্কৃতি-আধ্যাত্মিকতাই হওক, সকলো ক্ষেত্ৰতে দেখা যায় সৰু-বৰ নানান সমস্যা, মতদ্বৈধ। তথাপি এইবোৰ সমাজৰ সিৰাৰে বৈ থাকে প্ৰতিকূলতা আৰু অনুকূলতাৰ দোঘৰাৰে প্ৰৱেশ কৰি। সভ্যতাই আনি দিয়া এই উপাদানবোৰে যিমানে মানৱ সমাজক উন্নতিৰ দিশত আগুৱাই নিছে সিমানে মানুহৰ স্বাভাৱিক গতি-প্ৰকৃতিত নানা বাধা-বিঘিনিৰো সৃষ্টি কৰিছে। মানুহে সৃষ্টি কৰা নিয়ম-কানুনে আমাৰ অন্তৰ্জাত ভাব-অনুভূতিবোৰক মূৰ্ততাৰ বিপৰীতে চেপি ৰাখিব খোজে। কি যে এক যুক্তিহীন ব্যৱস্থা! মানৱীয়তা, সততা, হৃদ্যতা, প্ৰেম আদি প্ৰমূল্যক বাধ্যবাধকতাৰ মাজত ৰাখিব খুজিলে ই মৰহি যায়েই। আজ্ঞাধীনতা, ঈৰ্ষা, ভণ্ডামি (বক্ৰ) আৰু ভয়ৰ লগত ই জীণ যাব নোৱাৰে। এফালে মুক্ততাৰ ৰেৱাজ, আনহাতে ঐশ্বৰিক ধৰ্মযুক্ত নতুন অযুক্তিৰ এডেও-দুডেওকৈ প্ৰৱেশ – যিবোৰে বৌদ্ধিক আকৰ্ষণ, চিন্তা বিপ্লৱ আৰু নৈতিকতাৰ সৰলতাৰ ক্ষেত্ৰত এথেল-গেঁথেল ভাব এটাৰ উপস্থিতি পৰিলক্ষিত হোৱা দেখা গৈছে। কিন্তু এচাম চিন্তাশীল ব্যক্তিয়ে (আনুষ্ঠানিকভাৱেই হওক বা ব্যক্তিগতভাৱে হওক) নিৰলসভাৱে ইয়াৰ মাজত প্ৰতিভূৰূপে সমাজ সন্তুলন বৰ্তাই ৰখাত অহোপুৰুষাৰ্থ কৰি যায়, যুগসাপেক্ষ আদৰ্শ আৰু দৃষ্টিভংগী লৈ।\nপ্ৰথমতেই উল্লেখ কৰা ধাৰাবিলাকৰ পৰিৱৰ্তনীয়-অনুলংঘনীয় গুণৰ বিপৰীতে সাহিত্যৰ সত্য বা স্থায়িত্ব উল্লেখনীয় আৰু সৰ্বজনগ্ৰাহ্য। আচলতে ‘বিশ্বক শাসন কৰিছে মহৎ সাহিত্যই।’ শব্দ আৰু ভাষাৰ মাহাত্ম্যই সৃষ্টি কৰা চিন্তাৰ প্লাৱনিক জোৱাৰ বা তাড়নাই হ’ল সাহিত্যৰ ধন। সভ্যতাৰ আদিত প্ৰাকৃতিকভাৱে ঘটা সেই শব্দবোৰ উচ্চ শিখৰত তপস্যাৰত ঋষি-মুনিসকলৰ মগজুত অকাশবাণী ৰূপত প্ৰৱেশ কৰিছিল। কিন্তু সেইবোৰ আছিল আদিম সাধাৰণ মিশ্ৰিত জনগোষ্ঠীৰ বাবে ভয়ংকৰ আৰু আতংকময়। তপস্বীসকলৰ কাৰণে সেই শব্দবোৰেই আছিল জ্ঞানৰ দুৱাৰ মুকলি কৰাৰ চাবিকাঠী। আৰু আশ্চৰ্যজনকভাৱে উদ্গম হৈছিল প্ৰজ্ঞাৰ অমোঘ দ্যুতি। কথিত ৰূপত বাগৰি অহা তাৰে কিছুমান হয়তো কালৰ সোঁতত হেৰাই গ’ল আৰু কিছুমান অপ্ৰকাশিত হিচাপে জীৱনৰ বুকুতে লয় গ’ল; কিন্তু ৰূপান্তৰিত ৰূপত ইথাৰত থাকি গ’ল তাৰ শক্তি। কত সহস্ৰ কাল-যুগ পাৰ হৈ শব্দই ভিন ভিন কথিত, লিখিত ৰূপেৰে মানৱ কুলৰ হৃদয়ত স্থান ল’লে – সাহিত্য হৈ। মানুহ মানুহ হোৱাৰ ই এক মনোজাগতিক প্ৰসাৰিত প্ৰক্ৰিয়া। শব্দ, বাক্য, কাব্য, গদ্যত নিঃসৰিত হ’ল মানুহৰ চিন্তাৰ ফচল, ৰুচিবোধ, দৃষ্টিভংগী, বৰ্ণন সূক্ষ্মতা, সৌন্দৰ্যবোধ, প্ৰেম ইত্যাদি। ভাবিলে আচৰিত লাগে, প্ৰাকৃতিকভাৱে উদ্ভূত সেইসকল অতীজৰ ধীমানৰ গভীৰ চিন্তাৰ চোক বুজি। প্ৰকৃতিয়েই চানেকি আছিল সেইসকলৰ। পুৰুষানুক্ৰমে এই ধীগুণাত্মক চৰিত্ৰ হৰণ-ভগন-বহনযোগে প্ৰৱাহিত হৈ আছে মানুহৰ মনত – কেতিয়াবা কোনো প্ৰান্তত অনুৰ্বৰ কাল অতিক্ৰমি হ’লেও। “The road to wrisdom? Err and err again but less and less and less,”– (Piet Hein).\nউপৰ্যুক্ত কথাখিনিৰে পাতনি মেলাৰ অৰ্থ হ’ল এই যে সমস্যাজৰ্জৰ সাম্প্ৰতিক অসমক্ষেত্ৰত গঢ় হৈ উঠা প্ৰান্তীয়-স্থানীয় সাহিত্যানুষ্ঠানবোৰে একনিষ্ঠ দায়বদ্ধতাৰে কাম কৰিলে কেনেকৈ অনেক জীৱনৰ বুকুত হেৰাই যাব ধৰা অমূল্য ধন উদ্ধাৰ, আৱেষ্টিত পতনুৱা সমাজাৱস্থাৰ লগত কিছু পৰিমাণে মোকাবিলা কৰিব পৰা পৰিৱেশ সৃষ্টি, নিজ নিজ আপাত উখৰা ক্ষেত্ৰত সৃষ্টিশীলতাৰ বীজাংকুৰণ আৰু বৌদ্ধিক দিশত গেইট মুকলি কৰা ইত্যাদি কামৰ সূচনা কৰিব পাৰে তাৰ কিয়ৎ আলোকপাত কৰা। ই অৱশ্যে ভুকুতে কল পকোৱা কাৰবাৰ নহয়। বহুতে কয়, এইবোৰ কৰি কি লাভ– সময়ৰ অপচয়। উত্তৰত ক’ব পাৰি - We want simply the consequences not the processes.। পদ্ধতিগত প্ৰক্ৰিয়াৰ বাবে ধৈৰ্য ধৰিব লাগিব। কেনেবাকে এবাৰ আৰম্ভ হ’লে আৰু বৌদ্ধিক আকৰ্ষণৰ ছিৰিৰ পহিলা খাঁজত ভৰি থ’লে, পাছৰ পৰ্যায়ত ‘ড’মিনো এফে"’ৰ দৰেই প্ৰখৰ হ’ব; অৱশ্যে প্ৰয়োজন হ’ব একাংশৰ জীৱনজোৰা অধ্যৱসায় আৰু সাধনাৰ।\nইউৰোপীয় নৱ-জাগৰণৰ অন্যতম ভেটি আছিল ‘লাইব্ৰেৰী অব আলেকজেড্ৰিয়া’– য’ত গ্ৰীচৰ পৰা নিয়া কে’বা লাখ কিতাপৰ মাজত এৰিষ্টটলৰ মূল্যৱান কিতাপসমূহো আছিল। এই বৌদ্ধিক চূড়াই জ্ঞানৰ পোহৰ বিলাই খ্ৰীষ্টীয় বাৰ- পঞ্চদশ শতিকাত সমগ্ৰ ইউৰোপকে বিস্ময়াতীতভাৱে বৌদ্ধিক আকৰ্ষণৰ ক্ষেত্ৰ কৰি পেলালে। ইয়াৰ তত্তুল্য ৰোমাঞ্চকৰতো নহয়েই, অসমৰ নৱ-জাগৰণ (কালছোৱা– ঊনৈশ শতিকাৰ শেষাৰ্ধ আৰু কুৰি শতিকাৰ প্ৰথমাৰ্ধ) আনকি চুবুৰীয়া বংগদেশৰ নৱ-জাগৰণতকৈও অনেক সেমেকা আৰু নিশকতীয়া। অসমৰ নৱ-জাগৰণৰ উল্লেখ এই প্ৰবন্ধৰ প্ৰাসংগিক নহয় যদিও, পলমকৈ অহা নৱ-জাগৰণক সমগতিসম্পন্ন কৰি তুলিবলৈ এশ বছৰ পিছৰ সংকটপূৰ্ণ সময় (যুগসন্ধি)ত সামগ্ৰিকভাৱে নিম্নস্তৰৰ পৰা এক বৌদ্ধিক উদ্দীপন আৰু চিন্তা বিপ্লৱৰ সূচনা কৰাত স্থানীয় সাহিত্যানুষ্ঠানৰ ভূমিকা সম্পৰ্কে চমুকৈ আলোচনা কৰিবলৈ যত্ন কৰা হ’ব।\nসম্প্ৰতি অসমত চহৰে-নগৰে, গাঁৱে-ভূঞে নতুন নতুন ক্ষুদ্ৰ সাহিত্যানুষ্ঠান গঢ় লৈ উঠা পৰিলক্ষিত হৈছে। মূল জাতীয় সাহিত্যানুষ্ঠান (অসম সাহিত্য সভা)ৰ অংগীভূত শাখা অনুষ্ঠানৰ নিৰূপিত পৰিসংখ্যা থকাৰ বিপৰীতে স্বতন্ত্ৰ (বা অন্যভাৱে অংগীভূত) ক্ষুদ্ৰ সাহিত্যানুষ্ঠানৰ নিৰ্ভৰযোগ্য পৰিসংখ্যা হাতত নাই যদিও অঞ্চলভিত্তিক পৰ্যবেক্ষণৰ পৰা ইয়াৰ সংখ্যাধিক্য সহজে অনুমেয়। ই কেৱল সাহিত্য ক্ষেত্ৰখনৰ বাবেই নহয়, সামগ্ৰিকভাৱে সমাজৰ বাবে এক শুভংকৰ কথা। ইয়াৰ জমিত যিবোৰ সৃষ্টিৰ অংকুৰণ হৈছে, সকলোবোৰ নহ’লেও (গভীৰ চিন্তা-নিষ্ঠাযুক্ত প্ৰয়াস অক্ষুণ্ণ থাকিলে সম্ভৱ) কিছুভাগেই যে সাহিত্যৰ ভঁৰাল টনকিয়াল কৰাত অৰিহণা যোগাইছে ই ধুৰুপ। সৰহকৈ ধান, অলপ পতান মিলিয়েতো ভঁৰাল। এই ভঁৰালৰ উপাদান– যোগনিয়াৰ আৰু উপভোক্তা উভয়ৰে মনৰ খাদ্য-প্ৰাণ। সাহিত্য চেতনাস্ৰোত প্ৰৱাহিত সমাজ-অংশই পৰোক্ষভাৱে অস্পৰ্শ্য-অংশকো স্ৰোতত চামিলকৰণৰ আপাত-অদৃশ্য প্ৰভাৱ পেলাই সমাজ সন্তুলনত মুখ্য ভূমিকা ল’ব পাৰে – কিছু পৰিমাণে লৈছেও।\nএই ক্ষেত্ৰত কৰণীয় যথেষ্ট আছে। সেই কাৰণেইতো অনুষ্ঠানৰ প্ৰয়োজনীয়তা। একক প্ৰচেষ্টাৰে কৰিব নোৱৰা কিছুমান কাম সামূহিক প্ৰচেষ্টাৰে কৰাৰ সুচল আছে। কিন্তু এইটোও সঁচা যে সমূহীয়া মনত চামিল হ’বলৈ কেতিয়াবা ব্যক্তিগত মনটোক একাষৰীয়া কৰি থ’ব লগা হয়। ই একপ্ৰকাৰ মনস্তাত্ত্বিক কথা বা দ্বন্দ্ব। অৱশ্যে সাহিত্যানুষ্ঠানৰ ক্ষেত্ৰত ই স্বাভাৱিকতে মিতদ্বন্দ্ব (বৌদ্ধিক) পৰ্যায়ত হোৱাটো বাঞ্ছনীয়। যি হওক, আমাৰ সাহিত্য-সংস্কৃতিৰ মূল উৎসবোৰৰ যিবোৰ এতিয়াও কিছু পৰিমাণে অৱহেলিত হৈ আছে, সিবোৰক খুঁচৰি সাৰ-পানী যোগাব লাগিব। সমাজজীৱনক সম্প্ৰতি নানা দ্বন্দ্ব-সংঘাতে ঘেৰি ধৰিছে। গতিকে সাহিত্যানুষ্ঠানৰ সামাজিক দায়বদ্ধতাৰ মাত্ৰাও নিশ্চিতকৈ বাঢ়িছে। ইয়াত যিবোৰ অন্তৰায় আছে সেইবোৰ সকলোৰে জ্ঞাত, দোহৰাৰ প্ৰয়োজন নাই। সংক্ষেপতে ক’বৰ হ’লে, মধ্যবিত্তৰ তৃষিত এচামে সমাজক কুৰুচিৰ কবলৰ পৰা মুক্তিৰ পথ উন্মেষ ঘটোৱাত ব্ৰতী হোৱাৰ বিপৰীতে আন এচাম উৎকট ধৰ্মীয় উন্মাদনা, কুসংস্কাৰ-অন্ধবিশ্বাস আৰু আন কিছুমান উতনুৱা ধামখুমীয়াৰ জালত আবদ্ধ হৈছে। এতিয়া আৰু এটা ৰূপান্তৰিত শ্ৰেণীৰ উদ্ভৱ হৈছে, যিয়ে ছদ্মবেশী ৰূপ লৈ সাহিত্যৰ চন্দ্ৰাতপৰ আঁৰত একদেশদৰ্শিতাৰ উদ্ভট মন্ত্ৰ সিঁচি প্ৰান্তীয় সীমাবদ্ধতাৰ সীমা অতিক্ৰম কৰিব নোৱৰাৰ অৰ্থাৎ মনৰ বন্ধ হৈ থকা দুৱাৰ-খিৰিকীবোৰ খোল খুওৱাৰ পৰিৱৰ্তে খিলি লগোৱাৰ ব্যৱস্থা কৰা পৰিলক্ষিত হৈছে। এই ক্ষেত্ৰত এটা তলসুঁতীয়া প্ৰতিযোগিতায়ো গা কৰি উঠিছে। এই প্ৰতিযোগিতা বস্তুটোৱেই ভয়ংকৰ।\nএই ক্ৰিছ-ক্ৰছ পৰিস্থিতিত ক্ষুদ্ৰ আৰু মজলীয়া স্থানীয় সাহিত্যানুষ্ঠানবোৰে বৌদ্ধিক পৱিত্ৰতাৰে সন্তৰ্পণে আগ বাঢ়িব লাগিব – গ্ৰন্থ আন্দোলন আৰু চিন্তা বিপ্লৱৰ সূচনাৰে। অভিজ্ঞতাৰ ভিত্তিত ক’ব পৰা কথাটো হ’ল এই যে কামটো কঠিন আৰু দীৰ্ঘম্যাদী হ’লেও অসম্ভৱ নহয়। অসম্ভৱৰ গৰ্ভত সম্ভাৱনীয়তাৰ জন্ম। The word impossible itself is meant for I’m possible. দীৰ্ঘসূত্ৰিতাক প্ৰশ্ৰয় দিব নালাগিব। যুগসাপেক্ষ চিন্তা-চেতনাৰে উদ্বুদ্ধ হৈ , ৰাইজে কি বিচাৰে নহয়, ৰাইজক কি দিয়া উচিত, তেনে ধৰণৰ সাহিত্য-কৰ্মত মনোনিৱেশ কৰিলে স্থানীয় সাহিত্যানুষ্ঠানবোৰে যে সমাজত ইতিবাচক প্ৰভাৱ পেলাব ই ধুৰুপ। প্ৰতিকূলতাৰ মাজত হ’লেও অনুষ্ঠানবোৰৰ পাৰস্পৰিক সম্পৰ্কত সমমিতিক (Symmetrical) প্ৰৱাহ এটা বোওৱাৰ প্ৰচেষ্টাটো হ’ব গুৰুত্বপূৰ্ণ কথা।\nভিন ভিন অনুষ্ঠানৰ (বৈভিন্ন্য-বৈচিত্ৰ্য গুণে) ধৰণ-কৰণ, কামৰ প্ৰকৃতি, ভাবাদৰ্শ, সামাজিক সংস্থিতি বেলেগ হোৱাটো স্বাভাৱিক। স্থানীয় সাহিত্যানুষ্ঠানৰ ভাবাদৰ্শ কিছু পৰিমাণে বিমূৰ্ত আৰু কিছু পৰিমাণে মূৰ্ত-প্ৰকাশ্য। এই বিমূৰ্ত ধাৰাটোৰ সংশ্লেষণ ঘটোৱাটোত আমি বিশেষভাৱে আগ্ৰহান্বিত হোৱা উচিত। এই ধাৰাটোৰ উৎকৰ্ষই মূৰ্ত ধাৰাটোৰ স্বতঃস্ফূৰ্ত প্ৰকাশ সংঘটিত কৰিব পাৰে– পৰিস্থিতি আৰু সময়ৰ তাগিদাত।\nধৰ্মীয় অনুষ্ঠান, মন্দিৰ আদিৰ প্ৰয়োজনীয়তাৰ তুলনাত মানৱীয় আৰু বৌদ্ধিক দিশত উদ্ভূত ফলপ্ৰাপ্তিৰ সম্ভাৱনীয়তাৰ প্ৰতি লক্ষ্য ৰাখি, এই ধৰণৰ নৈষ্ঠিক সাহিত্যানুষ্ঠান অধিক প্ৰয়োজনীয় বুলি আমি বিশ্বাস কৰোঁ। শিক্ষানুষ্ঠানক জ্ঞান-মন্দিৰ বুলি ভবাৰ নিচিনাকৈ দৃঢ়-ব্ৰতী সাহিত্যানুষ্ঠানকো জ্ঞানমন্দিৰ হিচাপে গণ্য কৰি একধৰণৰ মননশীল মজ্জনৰ বাতাৱৰণ সৃষ্টিৰ পদক্ষেপ লোৱাৰ সাৰ্থকতাত আমি বিশ্বাসী।\nপ্ৰমূল্যবোধৰ সনাতন আৰু শিক্ষাপ্ৰদ জগতখনক বাদ দি মানৱতাবাদী দৃষ্টিকোণৰ কথা ভবাটো আধা কেঁচেলুৱা যেন হ’ব। শিক্ষাৰ মাহাত্ম্য অসীম। অৰ্থনৈতিক, সামাজিক, ৰাজনৈতিক ক্ষেত্ৰত যোগাত্মক প্ৰভাৱৰ অস্ত্ৰৰূপে শিক্ষাক ব্যৱহাৰ কৰাটোহে অতি গুৰুত্বপূৰ্ণ কথা। এনেকুৱাধৰণৰ শিক্ষাৰ দিশত ব্ৰতী হোৱাসকল স্বাভাৱিকতে নীৰৱতাৰ চিকাৰ হয়। এই নীৰৱতা কিন্তু উদাত্ত ভাষণতকৈও অধিক ক্ৰিয়াশীল হৈ পৰে। ধৈৰ্যশীল সময়হে এই ক্ষেত্ৰত কিছু পৰিমাণে প্ৰতিবন্ধক। আমাৰ বিশ্বাস যে এই নীৰৱতাই চিন্তা-বিপ্লৱৰ পথত অগ্ৰসৰ হৈ সমাজ ৰূপান্তৰত বিশেষ ভূমিকা ল’বলৈ সক্ষম হ’ব। কিতাপ পঢ়াৰ আন্দোলনো এই শাৰীৰ নীৰৱ আন্দোলনৰ অন্যতম বুলি বিশ্বাস কৰোঁ। সেয়ে বৰ্তমান সময়ত কিতাপ পঢ়াৰ সমন্বয় গঢ়ি তুলিব পৰাটো হ’ব স্থানীয় ক্ষুদ্ৰ মজলীয়া সাহিত্যানুষ্ঠানৰ বাবে ডাঙৰ প্ৰত্যহ্বান। এষাৰ কথা আছে– Harmony brings wealth. ইয়াত Wealth মানে কোনো সংখ্যাগত ধন-সম্পদ নহয়, ই হ’ল মানৱীয় সম্পদ – যাৰ ক্ষয় বা হৰণ-ভগন নহয়, বৰং বৃদ্ধিহে হয় গুণগতভাৱে, আৰু প্ৰস্ফুটিত হয় তাৰ বিকিৰিত আভা, আত্মিক সৌন্দৰ্যৰ জৰিয়তে দৈহিক সৌন্দৰ্য উজ্জ্বলতৰ কৰিবলৈ। ৰবীন্দ্ৰনাথেও কৈ গৈছে–‘জীবনেৰ ধন কখনো যাবে না ফেলা।’\nস্থানীয় সাহিত্যানুষ্ঠানবোৰৰ পৰিৱেষ্টিত এলেকা সততে ঢুকি পাব পৰা হোৱা বাবে আত্মোপলব্ধি, আত্মােৎকৰ্ষ, দায়বদ্ধতা, কাৰ্যকুশলতা আদি প্ৰমূল্যবোৰৰ পাৰস্পৰিক বিনিময় আৰু প্ৰয়োগৰ ক্ষেত্ৰত সুচল হয়। প্ৰথম পদক্ষেপ হিচাপে অনুষ্ঠানৰ সদস্যসকলৰ মুষ্টিমেয় সংখ্যকক হ'লেও মহৎ গ্ৰন্থৰ দীক্ষিত পাঠক হিচাপে গঢ়ি তোলাৰ লগতে প্ৰসাৰিত চিন্তাজগতত প্ৰৱেশৰ দুৱাৰ নিশ্চিতভাৱে খোলাই দিব পাৰি। ই কিছু পৰিমাণে অন্তৰ্জাত কাৰবাৰ হ’লেও, অনুষ্ঠানে অনুঘটক হিচাপে তাৰ উদ্ৰেক ঘটাব পাৰে। আকৰ্ষণৰ সূত্ৰ (like attracts like) অনুযায়ী অনুঘটনীয় প্ৰক্ৰিয়া সফল কৰাবলৈ নিজকে আকৰ্ষক সক্ষম কৰি গঢ়ি তুলিব লাগিব। আনহাতে লাগিব, "Stay hungry, Stay foolish" মনোভাবৰ দুটা পাৰিপাৰ্শ্বিক তাড়না – এটা হ’ল আৱেগিক তাড়না আৰু আনটো হ’ল চিন্তা প্ৰাৱণিক তাড়না। এই প্ৰক্ৰিয়াত সদস্যসকলক উদ্বুদ্ধ কৰাৰ পৰিৱেশ ৰচনা কৰাত গ্ৰন্থ অধ্যয়ন, গ্ৰন্থ আলোচনা, জনপ্ৰিয় বক্তৃতা (চিন্তন-মননযুক্ত) আদিৰ বিকল্প নাই। এইটোক একক ক্ষেত্ৰৰ ফলন (Function, গণিত) বুলি ভাবি যদি যথাযথ অনুকলিত (integrate, গণিত) ৰূপ এটা পোৱাৰ অৱস্থা হয়, তেনেহ’লে নিশ্চিতভাৱে অসমত নতুন জাগৰণৰ সৃষ্টি হ’ব।\nবৰ্তমান সময়ত সঘন-উচ্চাৰিত শব্দবোৰৰ অন্যতম হ’ল পৰিৱৰ্তন। ভেটিছোমনিক (infrastructural) পৰিৱৰ্তন, নিশ্চয় লাগিব; কিন্তু কেৱল ভেটিছোমনিক পৰিৱৰ্তনেই আচল পৰিৱৰ্তন আনিব নোৱাৰে, যদিহে সামূহিক মনৰ বৃহদাংশৰ মনৰ দুৱাৰ খোল খুওৱাই পৰমাৰ্থিক নিৰ্মাণৰ পৰিৱেশ এটা সঠিকভাৱে ৰচনা কৰা নহয়। এই কামত বৃহৎ জাতীয় অনুষ্ঠানৰ ওপৰত নিৰ্ভৰশীল হ’লেই নহ’ব; স্থানীয়/প্ৰান্তীয় ক্ষুদ্ৰ সাহিত্যানুষ্ঠানবোৰেহে যোগাত্মক দৃষ্টিভংগীৰে আৰু আত্মোৎকৰ্ষৰ (Self actualisation) সাধনাৰে আগ বাঢ়িলে দ্ৰুত ফল পোৱাৰ আশা কৰিব পাৰি। আমি আশাবাদী - আমিষ আহাৰ খাই খাই আমনি লাগি নিৰামিষ আহাৰত তৃপ্তি পোৱাৰ দৰে, চিন্তন-মননৰ তৃপ্তি ল’বলৈ মানুহ আকৰ্ষিত হ’বই। সময় বৰ্তনী (Time loop) আৰু অভ্যাস বৰ্তনী (Habit loop)ৰ গঠনৰ কথাও এই ক্ষেত্ৰত উল্লেখনীয়।\nএতিয়া আলোচিত বিষয়ৰ বিবৰ্ণ আৰু হতাশাৰ ছবি কেইটামান দাঙি ধৰাৰ প্ৰয়াস কৰা হৈছে। সৃষ্টিশীলতাৰ কুসুমিত পৃথিৱীত অনুশীলন আৰু শ্ৰমৰ বিমল আনন্দ আছে। সৃষ্টিশীলতাৰ ভ্ৰূকুঞ্চিত চিন্তনৰ বিশালতা আৰু গভীৰতা পৰম বিস্ময় আৰু কৌতূহলৰ বিষয়। কিন্তু এই গভীৰতাক তেনেই তৰলতাৰ পৰ্যায়ত ৰাখি চলিব খোজা প্ৰৱণতা এটা দেখা যায়। চমুকৈ ক’বৰ হ'লে– যশপ্ৰাৰ্থী মন্দকবি, শ্ৰমযুক্ত বা আয়াসতে লেখা লিখাৰ পাছত শ্ৰমযুক্ত অনুশীলনত ব্ৰতী হোৱাৰ পৰিৱৰ্তে প্ৰশংসাসূচক কিবা এটা লিখি কাকতত দিবলৈ বিচাৰহীনভাৱে ‘সাহিত্য-সমালোচক’ৰ পিছ নেৰা লেখকৰ গুণোত্তৰ বৃদ্ধিয়ে সাহিত্যানুষ্ঠানৰ ওজস্বিতা হ্ৰাস কৰাৰ লগতে অনাকাংক্ষিত তৰলতা বৃদ্ধি ঘটোৱা।\nকিছুমান অনুষ্ঠানৰ দুই-এক কাৰ্যকৰ্তাই নিজৰ সীমাবদ্ধতা গুণে সাহিত্য-চৰ্চা বা জ্ঞান চৰ্চাক দ্বিতীয় স্থানত ৰাখি বা আওকাণ কৰি অনুষ্ঠানটোক আনন্দ বা স্ফূৰ্তি-তামাচাৰ মঞ্চ হিচাপে ব্যৱহাৰ কৰাৰ মত পোষণ কৰে। অকল মত পোষণ কৰাই নহয়, তাক প্ৰতিপন্ন কৰাবলৈ সেই মতক বাৰম্বাৰ উত্থাপন কৰি সামূহিক মনক তৰলতাৰ পিনলৈ আকৰ্ষিত কৰায়। বিপৰীত ধাৰাৰ ব্যক্তিগত মন প্ৰতিক্ৰিয়াশীলভাৱে সমূহত চামিল নহৈ নিজস্ব ধাৰণাত অটল থাকে। ই অৱশ্যে বৌদ্ধিক নিৰ্লিপ্ততা নহয়, বৌদ্ধিক অপেক্ষাহে। কিন্তু সমূহত প্ৰতিফলিত কৰিব নোৱাৰা আৰু তৰল চৰ্বিত-চৰ্বণতাৰ বাবে ব্যক্তিগত পৰ্যায়ৰ মাধ্যমত সেই ভৰ কৰা তাড়িৎ-ভাবনাৰ প্ৰচাৰ-প্ৰসাৰ চলায়।\nআনহাতে, সীমাবদ্ধতা হ’ল এটা আপেক্ষিক বস্তু। ইয়াৰ কোনো নিৰ্ধাৰিত সীমা নাই। এটা সাহিত্যানুষ্ঠানৰ ক্ষেত্ৰত অৱস্থিত যি সীমাবদ্ধতা থাকে তাক অতিক্ৰম কৰিবলৈ যথোচিত আলোচনা-সমালোচনাৰ দ্বাৰা বাট উলিয়াই ল’ব পাৰিব লাগিব। আচলতে সীমাবদ্ধতা আৰু বৌদ্ধিক আদৰ্শাত্মক সংঘাতে যোগাত্মক ভূমিকা ল’ব পাৰে। তাৰ বাবে নিষ্ণাত ব্যক্তিক স্থানোচিত ‘ৰ’ল মডেল’ হিচাপে লৈ, উদ্বেলিত কৰাৰ পৰিৱেশ সৃষ্টি কৰা উচিত। তেতিয়া বৌদ্ধিক ক্ষেত্ৰত ক্ৰমান্বয়ে উদ্দীপন আৰু কিছু পৰিমাণে পৰিপক্বতা আহিব। আৰম্ভণী যাত্ৰাত অকলশৰীয়া হ’লেও হতোদ্যম নহৈ উৎসাহেৰে আগ বাঢ়িব লাগিব। যথাৰ্থ পৰিকল্পনাক মূলাধাৰ হিচাপে লৈ অধ্যৱসায় আৰু কঠোৰ শ্ৰমেৰে খোজ নপৰা বাটত আগ বাঢ়ি সুফল পাব পাৰি।\nকিছুমান সাহিত্য অনুষ্ঠান আছে, যিবোৰ কেৱল অনুষ্ঠানটো চলি থকা বা জীয়াই ৰখাৰ উদ্দেশ্যে চলাই ৰখা দেখা যায় – য’ত কোনা উদ্দীপনা নাই, নতুন কথা-চিন্তাৰ উমঘাম নাই, অধ্যয়ন-বৌদ্ধিক সূচনাৰ আগ্ৰহ নাই, আৰ্হি স্থাপনৰো অনীহা ।\nবিষয়-বাব, বঁটা-বাহন আদিৰ তলসুঁতীয়া কাৰবাৰবোৰেও আজিকালি এই ক্ষেত্ৰখনত বহু পৰিমাণে ম্লানিতা আনিছে আৰু দীক্ষিত-ৰুচিশীল সমাজক অস্বন্তিত পেলাইছে। বৌদ্ধিক বিনম্ৰতা আৰু ধৈৰ্যৰ অভাৱেও অনুষ্ঠানৰ নিষ্প্ৰভতাত অনুঘটকৰ কাম কৰে।\nঅনুষ্ঠানৰ এচাম সদস্যৰ ভিন্নজনৰ ভিন্ন মত– ‘এৰিবও নোৱাৰো ধৰিবও নোৱাৰো’ অৱস্থাৰে সদস্য হৈ থকাৰ হতাশাজনক প্ৰৱণতা, বিষয়ৰ গভীৰলৈ সোমোৱাৰ অনিচ্ছুকতা, আয়াসতে চলি থাকিলেই যদি হৈ যায় চিন্তা কষ্ট কৰি লাভ কি – এনে মনোভাব, সাহিত্যৰ সুদূৰপ্ৰসাৰী সুফলৰ প্ৰতি উদাসীন, কিতাপ পঢ়াৰ অভ্যাস গঢ়ি তোলাৰ অপাৰগতা বা কেনেকৈ পঢ়িব লাগে তাৰ কিটিপ-কৌশলক আয়ত্ত নকৰা, তুচ্ছাতিতুচ্ছ কথাত মনোনিৱেশ কৰা, প্ৰজ্ঞাৰ ক্ষেত্ৰখনত অবৃদ্ধিজনিত ৰোগত আক্ৰান্ত হোৱা, বিশাল সময়ৰ বুকুত সময়ৰ দীনতা প্ৰকাশ ইত্যাদি।\nযি কি নহওক, আমাৰ বিশ্বাস – নানা যান-জঁট ভাঙিয়েই হওক বা নতুন পথ সৃষ্টি কৰিয়ে হওক চলি থাকিব প্ৰজ্ঞাৰ অনঘ যাত্ৰা। পৰিৱৰ্তনেই একমাত্ৰ সত্য। ইয়াৰ ধাৰা বহুমাত্ৰিক হ’লেও সমাজ জাগৰণৰ ক্ষেত্ৰত স্থানীয়/প্ৰান্তীয় সাহিত্যানুষ্ঠানৰ ভূমিকা অতুল্য। ইউৰোপীয় নৱ-জাগৰণৰ ইতিহাস আমাৰ অবিদিত নহয়। তত্তুল্য ৰোমাঞ্চকৰ বা বিশাল নহ’লেও আমাৰ চুবুৰীয়া বংগদেশৰ নৱ-জাগৰণ, অসমীয়া নৱ-জাগৰণৰো মূলাধাৰ আছিল সাহিত্য-সাংস্কৃতিক অনুষ্ঠান। স্থানীয়/প্ৰান্তীয় সাহিত্যানুষ্ঠানৰ যোগেদি প্ৰজ্ঞাৰ বিকাশ আৰু জাগৰণ ঘটোৱাটোৱেই আজিৰ সময়ৰ এক আতুৰ আহ্বান।\nবিষয় অসমীয়া সাহিত্যানুষ্ঠান\nNo Comments : "স্থানীয় সাহিত্যানুষ্ঠান : উদ্দেশ্য আৰু কৰণীয়-(গিৰীশ্চন্দ্ৰ ভট্টাচাৰ্য্য)"


নিদান পত্ৰ - সাহিত্য ডট অৰ্গ\nলেখক- জ্যোতিৰূপা কোঁৱৰ খাটনিয়াৰ\nগুটি জেক্ জেক্ বেঙেনা চকলবোৰ পৰিৱেশনৰ বাবে বেচনেৰে মেক-অ’ভাৰ কৰি থকা সময়তে আহি ওলাল আকাশী। মুখমণ্ডলত দুখুনী নাৰীৰ সমষ্ট বৈশিষ্ট্য- না কাজল, না লিপষ্টিক আৰু আটাইতকৈ আচৰিত কথাটো হ’ল, দুদিনমান আগতে ষ্ট্ৰেইট কৰি অনা চুলি ঋষি-মুনিৰ খোপা হৈ একদম মূধচত। সন্ধিয়াৰ পিছত সাধাৰণতে ক’লৈকো নোযোৱা ছোৱালীজনী এনেকৈ আহি ওলোৱাত মোৰ ষষ্ঠ ইন্দ্ৰিয়ই ফণা মেলি দিলে- নিশ্চয় সাংসাৰিক শীতল যুদ্ধৰ সংকেত ধ্বনি বাজি উঠিছে। ঘড়ীটোলৈ চালোঁ, ন বাজিবলৈ দহ মিনিট আছে। বেঙেনা-বেচনক লেটিপেটি অৱস্থাতে এৰি চাহ দুকাপ কৰি আকাশীৰ সন্মুখত বহি ল’লোঁ। একো সুধিবলৈ নৌপাওঁতেই তাই আৰম্ভ কৰিলে-\n“মই শেষ বাইদেউ। বিয়াৰ ছমাহতে তেওঁ মোক গুৰুত্ব নিদিয়া হ’ল।”\nআকাশীহঁতৰ ঘৰ আমাৰ ঘৰৰ ওচৰতে। ইমানেই ওচৰত যে ভালকৈ কাণ উনালে ৰাস্কিট বিস্কুট নালাগে মেৰী বিস্কুট চাহত তিয়াই খালেও সিহঁতে শুনে। অৱশ্যেই শুনিব- দুটা মানুহ, নতুনকৈ বিয়া হোৱা- নাই কোনো হাই-উৰুমি। কেতিয়াবা সন্ধিয়া মিহিকৈ ৰোমাণ্টিক গান বজায়। আমি আকৌ চুবুৰীয়াই মাইকত দবা কোবালেও গম নাপাওঁ। অহি-নকুল সম্পৰ্কৰে সদা জাগ্ৰত দুটা ল’ৰা, ৰুদ্ৰৰ দৰে গৃহস্থ আৰু সকলো কামৰে হৰ্তাকৰ্তা ৰূপত মই কালী গোসাঁনী স্বয়ং। এবেলা যদি মানুহটোৱে দবা বজাই আনটো বেলা মই বিহু দেখুৱাওঁ। কলিং বে’লটোৰ বাদে কোনেও আমাৰ উখল-মাখল ঘৰুৱা পৰিস্থিতি ব্যাহত কৰিব নোৱাৰে। এতেকে আকাশীহঁতৰ ঘৰত কিবা লাগিছে যদিও একো গম নাপাওঁ। চুবুৰীয়া আন ঘৰবোৰৰ খবৰো আকাশীয়েহে দিয়েহি মোক কেতিয়াবা।\n“কি হৈছে আকাশী? কৃষ্ণ ক’ত?”\nবাইদেউসূলভ গাম্ভীৰ্য বজাই ৰাখি তাইক সুধিলোঁ।\n“তেওঁ ভাত ৰান্ধি আছে।”\nমানুহটোৱে ভাত ৰান্ধিছে আৰু তাই কান্দিছে। চেঁচা হ’বলৈ ধৰা চাহকাপ একেকোবে গলাধঃকৰণ কৰি আকাশীৰ কপালখন আঠ আঙুলৰ হয় নে নাই এটা অনুমান কৰিবলৈ তাইৰ মুখলৈ চালোঁ। চকুৱে চকুৱে পৰাত তাই চকু আৰু নাকৰ টেপ খুলি দিলে। মই বোলো ‘শান্ত হোৱা।” নাই পানীৰ স্পীড বেছিহে হ’ল। এটা সময়ত যেতিয়া পানীৰ টেংকি খালী হ’ল, হিকটিয়াই হিকটিয়াই বোলে, “পাকঘৰৰ পৰা মোক উলিয়াই দি বন্ধুৰ সৈতে ৰন্ধা- বঢ়া কৰাত লাগিছে। আজি দহদিনে কি হৈছে জানে…”\nপাতনি মেলি আকাশীয়ে মোক যি বৰ্ণনা দিলে তাৰ যোগ্য চমুটোকাটি হ’ল এনেকুৱা-\nনতুনকৈ চহৰলৈ বদলি হৈ আহিছে কৃষ্ণৰ বন্ধু এটা। আজি দহ দিন ধৰি সন্ধিয়া হ’লেই আকাশীহঁতক দৰ্শন দিবলৈ আহে। সি অহাৰ পিছত কৃষ্ণই হেনো বিয়া পাতিলে নে নাই সেইটোকে মনত পেলাব নোৱৰা হয়। আড্ডা জমে, তাই আলু-তালু নোপোৱা শৈশৱ, কৈশোৰ, যৌৱন আদিক লৈ দুয়ো বন্ধু ভাং খোৱা মানুহৰ লেখীয়া হয়। এই যদি হাঁহে এই আকৌ আৱেগিক হৈ হুমনিয়াহ এৰে। মুঠতে, কৃষ্ণ আৰু আকাশীৰ ৰোমাণ্টিক সময়বোৰ শোষিত, নিষ্পেষিত হৈছে। আজি আকৌ দুই বন্ধুৱে তাইক পাকঘৰ নামৰ মহিলাৰ বাবে বিশেষভাৱে সংৰক্ষিত সাম্ৰাজ্যখনৰ পৰা উচ্ছেদ কৰাত হৃদয়ৰ ভঙা-লোহা-টিনা লৈ এই বায়েকজনীৰ ওচৰলৈ ল’ৰি আহিছে।\nতাইৰ সমস্যাটো শুনি অলপ সময় চিন্তা কৰাত মূৰৰ বাল্বটো জ্বলি উঠিল। লাহেকৈ সুধিলোঁ- “সিহঁতে কি বিষয়ত আড্ডা দিয়ে? “\n“এইকেইদিন অকল নিজৰ শৈশৱ, কৈশোৰ, যৌৱন এই তিনিটাক লৈয়ে কথা পাতি আছে।”\nআকাশীৰ শেঁতা উত্তৰ শুনি মোৰ অন্তৰে এটা পৈশাচিক হাঁহি মাৰিলে। তাইক নিদান পত্ৰ দি দিলোঁ এইদৰে, চোৱা আকাশী, বন্ধুত্বত ফাঁট মেলোৱা আজিকালিৰ আটাইতকৈ দুবিধ শক্তিশালী বিষয়বস্তু হৈছে- ৰাজনীতি আৰু ধৰ্ম। তুমি সুযোগ বুজি এইকেইটাৰ কথা উলিয়াবা। যদি সেয়ায়ো কাম নিদিয়ে ফেচবুকত বিতৰ্কিত পোষ্ট বিচাৰিবা। একেটা চিগাৰেট ভগাই খোৱা বন্ধুত্বয়ো স্বৰ্গযাত্ৰা কৰা দেখিছোঁ বিতৰ্ক কৰি। তাৰ পিছত যদি একো নহয় মোক আহি ক’বা।\nতাই একো মাত নিদিলে। হাতৰ মবাইল ফোনটোৰ কঁপনি উঠাত যাবলৈ ওলাল। আকাশী যোৱাৰ পিছত ইটো কোঠাত ভূমুকি মাৰি গম ল’লোঁ- বাকী জীৱ তিনিটা কিবা কাৰণত ভূলুণ্ঠিত হৈ পৰি আছে নেকি। নাই, ল’ৰা দুটা আমাৰ মবাইল ফোন দুটা লৈ ব্যস্ত আৰু বাপেকটোৱে টিভিত একেখিনি বাতৰিকে মুখস্থ হৈ যোৱাকৈ বাৰে বাৰে শুনি আছে। দৌৰাদৌৰিকৈ ৰাতিৰ ভাতসাঁজ সামৰি ঢেলপঙা দিলোঁ। প্ৰাৰ্থনা কৰিলোঁ আকাশী সুখী হওক। মোৰ দৰবে কাম দিয়ক।\nৰাতিপুৱা ভাত আৰু ঘুগুনিৰ কুকাৰ দুটাই জেদাজেদিত সুহুৰিয়াই থকা সময়তে হাঁহি হাঁহি সন্মুখত হাজিৰ হ’ল আকাশী-কাজল, লিপষ্টিক আৰু মেলা চুলিৰে টিপটপ্। পাতনি নেমেলাকৈ জনালে- “জানে বাইদেউ, মই একো কৰিবলগীয়া নহ’লেই। মই যোৱালৈ আমিষ-নিৰামিষক লৈ যি যুক্তিতৰ্ক চলিছে বন্ধুত্বৰ বাঁহ ফাঁটি চটা চটা হৈ গৈছে।”\nতাইক সুখী দেখি হাঁহি দিলোঁ মই। মনতে আৰু এটা বিষয় টুকি থ’লোঁ- আমিষ-নিৰামিষ। কৃষ্ণলৈ বেয়াও লাগিল ইমান দিনৰ মূৰত পোৱা বাল্যবন্ধুক বিতৰ্কিত বিষয় এটাৰ বাবেই হয়তো হেৰুৱাব লাগিব।


salman-khan-wants-to-marry-juhi-chawla-in-1990-but-her-father-turned-down-the-proposal– News18 Assam\nজুহি চাওলাক বিয়া কৰোৱাৰ প্ৰস্তাৱ দিছিল ছলমান খানে! কিন্তু মানি নল’লে জুহিৰ পিতৃয়ে\nUpdated:May 9, 2020, 4:13 PM IST\n১৯৯৫ চনত জয় চক্ৰৱৰ্তীৰ সৈতে বিবাহ পাশত আবদ্ধ হয় জুহি চাওলা\nLast Updated: May 9, 2020, 4:13 PM IST\nবলীউদৰ ভাইজান ছলমান খানৰ বিয়া কেতিয়া হ’ব? এতিয়া ছলমান খানৰ অনুৰাগীসকলেও অধীৰ অপেক্ষাৰে ৰৈ আছে ছলমান খানৰ বিয়াখনলৈ। বিভিন্ন সময়ত আনকি ছলমান খানে বহু কেইগৰাকী অভিনেত্ৰীৰ সৈতে প্ৰেমৰ সম্পৰ্ক স্থাপন কৰিছিল। ঐশ্বৰ্য ৰায়, সংগীতা বিজলানী, সোমা আলী, কেটৰীণা কেঈফৰ সৈতে প্ৰেমৰ সম্পৰ্ক গঢ়ি উঠিছিল ছলমান খনৰ।\n১৯৯০ চনত ছলমান খানে এগৰাকী অভিনেত্ৰীৰ সৈতে ঘৰ সঁজোৱাৰ সপোন দেখিছিল ছলমান খানে। কিন্তু ছলমানৰ সপোন যেন সপোন হৈয়ে থাকিল!\nসেইসময়ত জুহি চাওলা আছিল সাফল্যৰ শিখৰত। বক্স অফিছত উপহাৰ দিছিল ইখনৰ পিছত সিখন হিট ছবি। গঢ়িছিল বহু ৰেকৰ্ড। তেনেসময়ত ছলমান খান নজনাকৈয়ে প্ৰেমত পৰিছিল জনপ্ৰিয় অভিনেত্ৰী জুহি চাওলাৰ। আনকি জুহিক বিয়া কৰাবলৈও বিচাৰিছিল ছলমানে। আনকি ছলমান খানে জুহিক বিয়া কৰোৱাৰ প্ৰস্তাৱ জুহিৰ দেউতাকৰ ওচৰতো দিছিল। কিন্তু জুহিৰ দেউতাকৰ পচন্দ নকৰিলে ছলমান খানক।\nছলমান খানে বাৰে বাৰে অনুৰোধ কৰাৰ পিছতো প্ৰতিবাৰতে জুহিৰ পিতৃ হৈছিল অমান্তি। পিছত ১৯৯৫ চনত জয় চক্ৰৱৰ্তীৰ সৈতে বিবাহ পাশত আবদ্ধ হয় জুহি চাওলা।


পাক সন্তাসবাদীৰ এজেণ্টৰ সৈতে শ্বাহৰুখ-গৌৰীৰ ফটো, বলীউদ-ISIৰ মাজত আছে নেকি সম্পৰ্ক?– News18 assam\nHome » photogallery » nation »পাক সন্ত্ৰাসবাদীৰ এজেণ্টৰ সৈতে শ্বাহৰুখ-গৌৰীৰ ফটো, বলীউদ-ISIৰ মাজত আছে নেকি সম্পৰ্ক?\nপাক সন্ত্ৰাসবাদীৰ এজেণ্টৰ সৈতে শ্বাহৰুখ-গৌৰীৰ ফটো, বলীউদ-ISIৰ মাজত আছে নেকি সম্পৰ্ক?\nবলীউদৰ অভিনেতা শ্বাহৰুখ খান আৰু পত্নী গৌৰী খানৰ লগত কি সম্পৰ্ক ভাৰত বিদ্বেষীৰ?\n| July 24, 2020, 13:45 IST\nপোহৰলৈ আহিছে কেইখনমান বিশেষ ফটো। ফটোত শ্বাহৰুখ, গৌৰীক দেখা গৈছে দুজন বন্ধুৰ সৈতে। যাৰ বিৰুদ্ধে আছে জম্মু-কাশ্মীৰত সন্ত্ৰাসবাদীক টকা যোগাৰ দিয়াৰ অভিযোগ।\nবৃহস্পতিবাৰে বিজেপি নেতা বৈজয়ন্ত জয় পাণ্ডেই অভিযোগ কৰে যে, বলীউদৰ বহু তাৰকাৰ সৈতে দুয়োগৰাকী সন্ত্ৰাসবাদী এজেণ্টৰ সঘনে চলে যোগাযোগ। আনকি ISIৰ সৈতেও বহু অভিনেতা-অভিনেত্ৰীৰ সম্পৰ্ক থকাৰ দাবী বিজেপি নেতাজনৰ। আৰু তাৰ পিছতেই পোহৰলৈ আহে এনে কেতবোৰ ফটো।\nশ্বাহৰুখ-গৌৰীৰ সৈতে দেখা গৈছে ৰেহন ছিদ্দিকী আৰু টনি আশাইক। পিছে কোন এই জন ৰেহন আৰু টনি আশাইক? জানিব পৰা মতে, শ্বাহৰুখ খানৰ ব্যৱসায়ীক সহযোগী ৰেহন আৰু টনি। দুয়োজনৰ বিৰুদ্ধে আছে সন্ত্ৰাসবাদীৰ সৈতে সম্পৰ্ক থকাৰ অভিযোগ।\nটনি আৰু ৰেহন দুয়োজনেই ভাৰতৰ বিৰুদ্ধে জম্মু-কাশ্মীৰত পাকিস্তান সন্তাসবাদীয়ে চলোৱা সন্ত্ৰাসবাদৰ কাৰ্যকলাপৰ সময়ত ধনৰ যোগাৰ দিয়াৰ অভিযোগ।\nটনি আশাই হ’ল জম্মু-কাশ্মীৰৰ প্ৰতিষ্ঠিত আৰ্কিটেক্ট। তেওঁৰ বিৰুদ্ধে আছে কাশ্মীৰী যুৱকক সন্ত্ৰাসবাদী কাৰ্যকলাপৰ বাবে প্ৰৰোচিত কৰাৰ অভিযোগ।শ্বাহৰুখ খানৰ ডুবাইত থকা বাসগৃহৰ আৰ্কিটেক্ট আছিল টনি। আৰু গৌৰী খানৰ সৈতে কৰ্মসূত্ৰেই পৰিচয় হৈছিল টনিৰ। আনকি ৰেহন ছিদ্দিকীয়ে বিদেশৰ মাটিত ভাৰতীয় তাৰকাৰ বাবে অনুষ্ঠানৰ আয়োজন কৰে। সেই সুবাদত বলীউদৰ বহু তাৰকাৰ সৈতে যোগাযোগ আছে ছিদ্দিকীৰ। দুয়োৰে বিৰুদ্ধে আছে সন্ত্ৰাসবাদী কাৰ্যকলাপৰ বাবে উচতনি দিয়াৰ অভিযোগ।


কি আছে অসম চুক্তিৰ ৬ নং দফা ৰূপায়নৰ বাবে গঠিত উচ্চস্তৰীয় কমিটিৰ প্ৰতিবেদনত ? - INFORMER NE\nকি আছে অসম চুক্তিৰ ৬ নং দফা ৰূপায়নৰ বাবে গঠিত উচ্চস্তৰীয় কমিটিৰ প্ৰতিবেদনত ?\nAugust 11, 2020\t0\tBy NEWS DESK\nৰিপ’ৰ্টঃ নিউজ ডেক্স- ৬নং দফাৰ সন্দৰ্ভত মঙলবাৰে শ্বহীদ ন্যাসত সদৌ অসম ছাত্ৰ সন্থাই সম্বোধন কৰে এখন সংবাদমেল ।\nএই সংবাদমেলত সদৌ অসম ছাত্ৰ সন্থাৰ নেতৃত্ব উপস্থিত থকাৰ লগতে উপস্থিত থাকে জ্যেষ্ঠ অধিবক্তা তথা ৬ নং দফা কমিটীৰ সদস্য নিলয় দত্ত ।\n৬নং দফাৰ চূড়ান্ত প্ৰতিবেদনৰ সন্দৰ্ভত চৰকাৰৰ প্ৰতি গভীৰ অসন্তুষ্টি ব্যক্ত কৰি আছুৰ নেতৃত্বই কয়, ৫০০ সংগঠন আৰু ব্যক্তিৰ লগত আলোচনা কৰি এই চূড়ান্ত প্ৰতিবেদন তৈয়াৰ কৰা হৈছিল । ২৫ফেব্ৰুৱাৰীত মুখ্যমন্ত্ৰীক দিছিল কমিটিয়ে এই প্ৰতিবেদন অৰ্পণ কৰিছিল চৰকাৰক ।\nকিন্তু কি আছে অসম চুক্তিৰ ৬ নং দফা ৰূপায়নৰ বাবে গঠিত উচ্চস্তৰীয় কমিটিৰ প্ৰতিবেদনত ?\nএই লৈ ৰাইজৰ মাজত প্ৰতিক্ৰিয়া সৃষ্টি হোৱাৰ মাজতে মঙলবাৰে সদৌ অসম ছাত্ৰ সন্থাই এখন সংবাদমেল সম্বোধন কৰি প্ৰতিবেদনখন ৰাজহুৱা কৰে ।\nপ্ৰতিবেদন ৰাজহুৱা কৰি আছুৰ উপদেষ্টা সমুজ্জ্বল ভট্টাচাৰ্যই কয়, ‘আমি প্ৰতিবেদন জমা দিলো । প্ৰতিবেদন কাৰ্যকৰী কৰাৰ প্ৰসংগত চৰৰকাৰে একো কোৱা নাই ।’\nলগতে মুখ্যমন্ত্ৰীয়ে প্ৰতিবেদন গৃহমন্ত্ৰীক দিলেনে বুলিও প্ৰশ্ন কৰে আছুৰ উপদেষ্টা সমুজ্জ্বল ভট্টাচাৰ্যই ।\n‘কা আন্দোলনৰ সময়ত প্ৰধানমন্ত্ৰী নৰেন্দ্ৰ মোডী আৰু গৃহমন্ত্ৰী অমিত শ্বাহে প্ৰতিবেদন পালেই কাৰ্যকৰী কৰিম বুলি কৈছিল । সদনত গৃহমন্ত্ৰীয়ে দাড়ি, কমাসহ কাৰ্যকৰী কৰিম বুলি কৈছিল । কিন্তু তাৰ বিপৰীতে এতিয়া চৰকাৰে প্ৰতিবেদনৰ পৰা দুই-এটা কথা গোপনিয়তা ৰক্ষা কৰাৰ বিপৰীতে মুকলি কৰি দিছে’- মন্তব্য সমুজ্জ্বল ভট্টাচাৰ্যৰ ।\nভট্টাচাৰ্যই কয়, ‘আমাক ৰাইজে প্ৰশ্ন কৰিছিল। চৰকাৰে ৰাজহুৱা কৰা নাই । কিন্তু তোমালোকে কি কি দিছিলা প্ৰতিবেদনত । পৰামৰ্শবোৰ ৰাইজৰ জনাৰ অধিকাৰ আছে । সেইবাবেই ৫ মাহৰ পিছত আমি আজি প্ৰতিবেদন ৰাজহুৱা কৰিছো ।’\nঅসমীয়াৰ সংজ্ঞা ‘১৯৫১ৰ আগত অসমত বসবাস কৰা খিলঞ্জীয়া, খিলঞ্জীয়া জনজাতি আৰু অন্যান্য খিলঞ্জীয়া সকল আৰু অসমত বাস কৰা ভাৰতীয় নাগৰিকসকলেই অসমীয়া” বুলিও প্ৰতিবেদনত উল্লেখ কৰে ।\nঅসমীয়াৰ মাটিৰ অধিকাৰ একমাত্ৰ খিলঞ্জীয়াৰ হাতত ৰখাৰো পৰামৰ্শ ।\nইনাৰ লাইল পাৰ্মিট দিয়াৰ দাবী আছে কমিটীৰ প্ৰতিবেদনত ।\nবিদেশীক খেদিব নোৱাৰিলে বেলেগ ৰাজ্যলৈ লৈ যোৱাৰো পৰামৰ্শ ।\nলেণ্ড ট্ৰিবিউনেল নিৰ্মাণৰ পৰামৰ্শ, কমিটীয়ে প্ৰতিবেদন দাখিল কৰাৰ দুবছৰৰ ভিতৰত কাৰ্যকৰী হ’ব লাগিব ।\nপ্ৰতিবেদনত সত্ৰ সংৰক্ষণ, ৰক্ষণাবেক্ষণৰ কথাও উল্লেখ আছে ।\nউচ্চ সদনৰ বাবে ৮০ শতাংশ আসন সংৰক্ষণৰ বাবে পৰামৰ্শ ।\nচৰ অঞ্চলত জৰীপ আৰু বেদখলকাৰীক উচ্ছেদ ।\nবাংলাদেশৰ লগত প্ৰত্যাপৰ্ণ চুক্তি স্বাক্ষৰৰ পৰামৰ্শ ।\n৪ ভাষাৰ পদ্ধতি, চৰকাৰী খণ্ডত চাকৰি ৮০ শতাংশ সংৰক্ষণ আৰু ব্যক্তিগত খণ্ডত ৭০ শতাংশ সংৰক্ষণ।\nসংসদত ৮০শতাংশ আসন সংৰক্ষণ, মাটি কিনা বেচাৰ আৰু কৃষি খণ্ডৰ ভূমি অন্যান্য খণ্ডলৈ ৰূপান্তৰিত কৰিব নোৱাৰাৰ ব্যৱস্থা ।\nসীমান্ত ছীল কৰাৰ পৰামৰ্শৰ লগতে ছেটেলাইটৰ ব্যৱস্থা কৰাৰ পৰামৰ্শ।\nউচ্চতম ন্যায়ালয়ৰ ঐতিহাসিক ৰায়-পৈতৃক সম্পত্তিত কন্যা সন্তানৰ থাকিব সমান অধিকাৰ !\nঅপেক্ষাৰ অন্তঃ অৱশেষত ৰাছিয়াই প্ৰস্তুত কৰি উলিয়ালে কৰ’ণাৰ ভেকচিন !


xukhdukh.com March 24, 2014\n১. বেংগেলুৰুত অনুষ্ঠিত হোৱা প্ৰাগ চিনে এৱাৰ্ডচৰ অনুষ্ঠানত বৰ্ষশ্ৰেষ্ঠ ছবিৰ সন্মান লাভ কৰিলে জাহ্নু বৰুৱা পৰিচালিত ছবি "অজেয়"ই। "পানী" শীৰ্ষক ছবিৰ পৰিচালনাৰ বাবে যদুমণি দত্তলৈ শ্ৰেষ্ঠ পৰিচালকৰ বঁটা, "ৰাগ"ত কৰা অভিনয়ৰ বাবে আদিল হুছেইনলৈ শ্ৰেষ্ঠ অভিনেতাৰ বঁটা আৰু জয়া শীলক "শৃংখল" ছবিত কৰা অভিনয় বাবে শ্ৰেষ্ঠা অভিনেত্ৰীৰ বঁটাৰে সন্মানিত কৰে। লগতে পুলক গগৈ পৰিচালিত "মমতাজ" লৈ শ্ৰেষ্ঠ জনপ্ৰিয় ছবিৰ সন্মান আগবঢ়োৱা হয়। অভিনেত্ৰী মৃদুলা বৰুৱাক জীৱনজোৰা সাধনা বঁটাৰে সন্মানিত কৰাৰো সুখবৰ।\nপ্ৰাগ চিনেমা এৱাৰ্ডচৰ মঞ্চত দীক্ষু\n২. গুৱাহাটীত কালি মাণিক চৌধুৰী স্মাৰক বঁটাৰে সন্মানিত হ'ল বিশিষ্ট সাহিত্যিক হোমেন বৰগোহাঞি। বঁটা গ্ৰহণ কৰি প্ৰদান কৰা ভাষণত অসমত বিগত কেইবছৰমানৰ পৰা সৃষ্টি হোৱা এক বৌদ্ধিক অৱসাদে বুৰঞ্জী চৰ্চাৰ ক্ষেত্ৰত এক স্তব্ধতা আনি দিছে বুলিও তেখেতে কৰিলে মত প্ৰকাশ।\n৩. অহা ২৫-২৯ মাৰ্চলৈ তেজপুৰ আৰু যোৰহাটত ৰাষ্ট্ৰীয় নাট্য বিদ্যালয়ে অনু্ষ্ঠিত কৰিব পূৰ্বোত্তৰ নাট্য সমাৰোহ। উত্তৰ-পূৰ্বাঞ্চলত এন.এছ.ডিৰ পাঁচটা কেন্দ্ৰ স্থাপনৰ প্ৰস্তাৱো কালি ৰাজহুৱা কৰে। তেজপুৰৰ বাণ থিয়েটাৰত সীমা বিশ্বাসৰ পৰিচালনাত মুম্বাইৰ নাট্যদলৰ নাটক আৰু যোৰহাটত বেজবৰুৱা ৰচিত "গাঁওবুঢ়া" মঞ্চস্থ হব বুলিও প্ৰকাশ কৰিছে।\n৪. ধেমাজি লখিমপুৰত ১৯৮৯চনত সংঘটিত অবৈধ শিক্ষক নিযুক্তিৰ প্ৰসংগত গুৱাহাটী উচ্চ ন্যায়ালয়ে নিজাববীয়াকৈ এটা ৰাজহুৱা স্বাৰ্থ জড়িত গোচৰ ৰুজু কৰি অভিযুক্ত সকলৰ বিৰুদ্ধে বিচাৰ চলাবলৈ অসমৰ বিশেষ আদালত আৰু সত্ৰ ন্যায়াধীশলৈ নিৰ্দেশ জাৰি কৰিছে।\n৫. "সামৰিক বাহিনী বিশেষ ক্ষমতা" বিষয়ত সমাগত লোকসভা নিৰ্বাচনৰ প্ৰাৰ্থী সকলক স্থিতি এসপ্তাহৰ ভিতৰত স্পষ্ট কৰিবলৈ আহ্বান জনালে মানৱ অধিকাৰ সংগ্ৰাম সমিতিয়ে। জাষ্টিচ ৰেড্ডী আয়োগৰ পৰামৰ্শ মানি এই আই অতি সোনকালেই প্ৰত্যাহাৰ কৰিবলৈকো সংগ্ৰাম সমিতিয়ে দাবী জনাইছে।\n৬. কালি গুৱাহাটী প্ৰেছ ক্লাৱত উন্মোচিত হ'ল বিশিষ্ট গজল গায়িকা পূৰ্ণিমাৰ "আইনা" শীৰ্ষক এখন ভিচিডি। কামাখ্যা প্ৰডাকচন নিবেদিত এই এলবাম উন্মোচনী অনুষ্ঠানত সংগীত পৰিচালক নন্দ বেনাৰ্জী আৰু শিল্পী মৃনালকান্তিয়েও অংশ গ্ৰহণ কৰে।\n৭. ৰঙালী বিহুৰ পাছতেই নাট্য সংগঠন "ছিগাল"ৰ উদ্যোগত আয়োজিত হব এক আবাসিক নাট্য কৰ্মশালা আৰু প্ৰযোজনাৰ। গুৱাহাটীৰ জু-ৰোডস্থিত "ছিগাল" প্ৰাংগণত হব লগা এই কৰ্মশালাত অংশ লবলৈ ৩১মাৰ্চৰ ভিতৰত ৯৮৬৪৫-১১৩৬৪ নম্বৰত যোগাযোগ কৰিবলৈ আয়োজকে আহ্বান জনাইছে।\n৮. অসমত নিৰ্বাচনী প্ৰচাৰ চলাবলৈ অহা ২৭মাৰ্চত আহিব ৰাহুল গান্ধী, ২৮মাৰ্চত ছোনিয়া গান্ধী আৰু ২৯মাৰ্চত আহিব প্ৰধান মন্ত্ৰী মনমোহন সিঙ। অন্তঃকলহ মাজত জৰ্জৰিত কংগ্ৰেছী প্ৰাৰ্থীক উদ্ধাৰৰ বাবে বিসম্বাদীসহ কেইবাজনকো দিল্লীলৈ তলৱ কৰি নিয়াৰো প্ৰকাশ পালে বাতৰি।\n৯. দ্বাৰকাপীঠৰ শংকৰাচাৰ্য স্বৰূপানন্দ স্বৰস্বতীৰ আপত্তি আৰু হস্তক্ষেপত আঁতৰিল "হৰ হৰ মোদী" শ্লোগান। ব্যক্তিপূজনৰ এনে অতিমাত্ৰা ৰূপ ধাৰণ কৰিলে কোনো মানুহেই ৰোধিব নোৱাৰা বুলি ভবা মোদীক ভগৱানেই বাৰণ কৰিব বুলি শংকৰাচাৰ্যই মন্তব্য কৰাৰ পাছতে বিজেপিয়ে গ্ৰহণ কৰিলে এই সিদ্ধান্ত।\n১০. কৰ্মশ্ৰী হিতেশ্বৰ শইকীয়া কলেজত যোৱা ১৯মাৰ্চত অনুষ্ঠিত হ'ল বেজবৰুৱাৰ ডেৰশ বছৰীয়া জয়ন্তী উপলক্ষে এক বক্তানুষ্ঠানৰ। "লক্ষ্মীনাথ বেজবৰুৱাৰ কথা-সাহিত্যত লোক উপাদানৰ সমল" শীৰ্ষক এই বক্তৃতানুষ্ঠানত আদৰণী ভাষণ প্ৰদান কৰে অধ্যক্ষা ডঃ শিখামণি কোঁৱৰে।\nBy xukhdukh.com on March 24, 2014


কেইবাখনো ৰাজ্যৰ অভিযোগ- 'আগতীয়া ধন দিও পোৱা নাই পৰ্যাপ্ত ভেকছিন' !– News18 assam\n১৮-৪৪ বয়সৰ লোকৰ Covid ভেকছিনৰ বাবে লিবাৰেল পলিচীৰ পিছতো কেন্দ্ৰই হস্তক্ষেপ কৰিছে ! ইয়াকে লৈ কেন্দ্ৰলৈ প্ৰশ্ন কেইবাখনো ৰাজ্য চৰকাৰৰ...\nস্বাস্থ্য মন্ত্ৰালয়ৰ এজন জ্যেষ্ঠ বিষয়াই কয়, 'দুয়োটা নিৰ্মাতাৰ জুলাই লৈকে উৎপাদন ক্ষমতা সীমিত আৰু সেয়েহে প্ৰতিখন ৰাজ্যই ১৮-৪৪ বছৰ বয়সৰ জনসংখ্যাৰ ওপৰত আধাৰিত কৰি এক সমান অংশ লাভ কৰে সেয়েহে কেন্দ্ৰই আৱণ্টন কোটা নিৰ্ধাৰণ কৰিবলৈ হস্তক্ষেপ কৰিছে,'।\n১ মে'ৰ পৰা লিবাৰেল ভেকছিন নীতি কাৰ্যকৰী কৰাৰ পিছতো কেন্দ্ৰীয় ৰাজ্য চৰকাৰে ১৮-৪৪ বছৰ বয়সৰ লোকসকলৰ বাবে ভেকছিন আৱণ্টনৰ সিদ্ধান্ত লৈছে। অৱশ্যে ৰাজ্যবোৰে এই বয়সৰ লোকসকলৰ বাবে ভেকছিনৰ বাবে ধন পৰিশোধ কৰি আছে আৰু পোনপটীয়াকৈ ষ্টক ক্ৰয় কৰি আছে। বহুতো ৰাজ্যই এই আৱণ্টন পদ্ধতিৰ বাবে ১৮-৪৪ বছৰ বয়সৰ লোকসকলৰ ভেকছিনৰ অভাৱক দায়ী কৰিছে। ইয়াৰ উপৰিও, ভেকছিনৰ বাবে আমন্ত্ৰণ কৰা বিশ্বব্যাপী নিবিদাবোৰ ফ্লপ শ্ব' হিচাপে প্ৰমাণিত হৈছে। ইয়াত বৰ্তমান স্পুটনিক ভি (Sputnik-v)ৰ বাহিৰে আন কোনো মুখ্য ভেকছিন নিৰ্মাতা অন্তৰ্ভুক্ত নহয়। কিন্তু যিদৰে ভেকছিনৰ মূল্য উচ্চ বুলি কোৱা হয়, ৰাজ্যবোৰ ইয়াৰ বাবে আগবাঢ়ি যোৱা হ্ৰাস পাইছে।\nৰাজস্থান চৰকাৰৰ এজন জ্যেষ্ঠ বিষয়াই নিউজ 18ক কৈছিল, 'আমি প্ৰতিটো পালিত ৩০০ টকাত কভিশ্বিল্ড (Covishield) আৰু প্ৰতিটো পালিত ৪০০ টকাত কোভেক্সিন (covaxin) ক্ৰয় কৰিছো, কিন্তু নিবিদাৰ প্ৰতিক্ৰিয়াস্বৰূপে, কিছুমান বিতৰকে স্পুটনিক ভি আৰু অন্যান্য গোলকীয় ভেকছিনৰ বাবে প্ৰায় ১০০০ টকাৰ মূল্য উদ্ধৃত কৰিছে। যি সময়ত বহুতো ৰাজ্যই চিৰাম প্ৰতিষ্ঠান আৰু ভাৰত বায়োটেকৰ দ্বাৰা আমাক যোগান ধৰা ভেকছিনৰ ওপৰত জিএছটি ৰেহাই দাবী কৰি আছে, আমাৰ বাজেট অতিৰিক্ত মাচুলৰ সৈতে বৃদ্ধি হৈ আছে। এনে পৰিস্থিতিত, ইমান উচ্চ মূল্য পৰিশোধ কৰা সম্ভৱ নহয়।\nবহুতো ৰাজ্যৰ বাবে আমনিদায়ক কথাটো হ'ল যে ১৮-৪৪ বছৰ বয়সৰ লোকসকলৰ বাবে অৰ্ডাৰৰ বাবে ভেকছিন নিৰ্মাতাসকলক পৰিশোধ কৰা স্বত্বেও, কেন্দ্ৰই এতিয়াও মাহিলী আৱণ্টন নিৰ্ধাৰণ কৰি আছে। যোৱা সপ্তাহত, কেন্দ্ৰই সকলো ৰাজ্যক কৈছিল যে তেওঁলোকে জুনৰ শেষৰ ফালে ১৮-৪৪ গোটৰ বাবে দুজন নিৰ্মাতাৰ পৰা প্ৰায় ৪.৮কোটি ভেকছিন লাভ কৰিব আৰু ৰাজ্যবোৰক তেওঁলোকৰ জনসংখ্যাৰ ওপৰত আধাৰিত কৰি ৰাজ্য অনুসৰি আৱণ্টন দিয়া হ'ব।\nস্বাস্থ্য মন্ত্ৰালয়ে কি যুক্তি দিছে?\nস্বাস্থ্য মন্ত্ৰালয়ৰ এজন জ্যেষ্ঠ বিষয়াই কয়, 'দুয়োটা নিৰ্মাতাৰ জুলাই লৈকে উৎপাদন ক্ষমতা সীমিত আৰু সেয়েহে প্ৰতিখন ৰাজ্যই ১৮-৪৪ বছৰ বয়সৰ জনসংখ্যাৰ ওপৰত আধাৰিত কৰি এক সমান অংশ লাভ কৰে সেয়েহে কেন্দ্ৰই আৱণ্টন কোটা নিৰ্ধাৰণ কৰিবলৈ হস্তক্ষেপ কৰিছে,'। ইয়াৰ পিছতো কেইবাখনো ৰাজ্যই কেন্দ্ৰৰ হস্তক্ষেপৰ ওপৰত প্ৰশ্ন উত্থাপন কৰিছে। ৰাজ্য আৰু ভেকছিন নিৰ্মাতাৰ মাজত পোনপটীয়া লেনদেনত কিয় হস্তক্ষেপ কৰিছে? ছত্তীশগড়ৰ এজন চৰকাৰী বিষয়াই কয় 'উত্তৰ প্ৰদেশ আৰু এমপিৰ দৰে ৰাজ্যসমূহে সৰ্বাধিক ষ্টক লাভ কৰিছে,'।\nদিল্লী, ৰাজস্থান আৰু মহাৰাষ্ট্ৰৰ দৰে বহুতো ৰাজ্যত ১৮-৪৪ শ্ৰেণীৰ বাবে ভেকচিনৰ ষ্টক শেষ হৈছে আৰু জুনত নতুন ষ্টক অহাৰ আগতে এই সপ্তাহৰ বাবে টিকাকৰণ বন্ধ কৰিব লগা হৈছে। বহুতো ৰাজ্যই অভিযোগ কৰিছে যে তেওঁলোকে ভেকছিন নিৰ্মাতাসকলক আগতীয়া ধন পৰিশোধ কৰিছে, কিন্তু এতিয়াও পৰ্যাপ্ত ভেকছিন পোৱা নাই।\ncentral govenmentCorona VaccinationState GovernmentVaccine Registration above 18